Монгол Улсын Их Хурлын 2008 оны хаврын ээлжит чуулганыБайгаль орчин, хүнс, хөдөө аж ахуйн байнгын хорооны 5 дугаар сарын 27-ны өдөр /Мягмар гариг/-ийн хуралдаан 15 цаг 40 минутанд Төрийн ордны \"А\" танхимд эхлэв.

Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

***Хуралдаанд ирвэл зохих 17 гишүүнээс 9 гишүүн ирж, 52.9 хувийн ирцтэй байв.***

***Чөлөөтэй:*** *Д.Одбаяр*

***Өвчтэй:*** *Ц.Дамиран, Ц.Цэнгэл*

***Тасалсан:*** *Су.Батболд, Сүх.Батболд, Н.Баяртсайхан, Г.Занданшатар, Д.Тэрбишдагва*

УИХ-ын гишүүн Р.Бадамдамдин, Р.Гончигдорж, З.Энхболд нар хуралдаанд оролцов.

***Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны 2007 оны 15 дугаар тогтоолын хэрэгжилтийн талаар Үйлдвэр, худалдааны сайдын мэдээлэл***

 Хэлэлцэж буй асуудалтай холбогдуулан Үйлдвэр, худалдааны яамны дэд сайд Я.Содбаатар, газрын дарга Р.Бадамсүрэн, газрын орлогч дарга Б.Нэргүй, мэргэжилтэн Г.Тамир, Ашигт малтмал, газрын тосны хэрэг эрхлэх газрын Уул уурхайн хэлтсийн дарга н.Баттулга, Байгаль орчны яамны газрын дарга Ц.Банзрагч, \"Онги голынхон\" хөдөлгөөний тэргүүн Ц.Мөнхбаяр, \"Ариун суврага\" хөдөлгөөний тэргүүн Н.Чагнаадорж, \"Ангир нүдэн мөндөөхэй\" төрийн бус байгууллагаас Я.Цэрэнханд, \"Ардын элч\" төрийн бус байгууллагаас Б.Нямхүү, \"Салхин сандаг\" төрийн бус байгууллагаас Ж.Түвдэндорж, \"Тосон заамар\" хөдөлгөөнөөс Д.Энхтөр, \"Хүдэр гол\" төрийн бус байгууллагаас Н.Баяраа, Улаан загалмайн нийгэмлэгийн ажилтан Н.Пүрэвсүрэн, Өвөрхангай аймгийн Уянга сумын иргэн П.Загарзүсэм, Б.Баярсайхан, Ж.Адъяацэвэл, Д.Ганболд, Д.Дагвадорж УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Г.Мяхдадаг нарын бүрэлдэхүүнтэй ажлын хэсэг байлцав.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны 2007 оны 15 дугаар тогтоолын хэрэгжилтийн талаар Үйлдвэр, худалдааны дэд сайд Я.Содбаатар мэдээлэл хийв.

УИХ-ын гишүүн З.Энхболдын гаргасан горимын саналаар 16.00-16.10 цагт Өвөрхангай аймгийн Уянга сумын 6, 7 дугаар багт орших Бөөрөлжүүтийн нутагт хийсэн видео бичлэгийг дэлгэцэн дээр үзүүлэв.

Дээрх мэдээлэлтэй холбогдуулан УИХ-ын гишүүн Р.Бадамдамдин, З.Энхболд, Я.Санжмятав, Г.Батхүү нарын асуусан асуултад ажлын хэсгээс Я.Содбаатар, Ц.Банзрагч, П.Загарзүсэм, Ц.Мөнхбаяр, Н.Чагнаадорж нар хариулав.

Байнгын хорооны дарга, УИХ-ын гишүүн Я.Санжмятав гадаадын төлөөлөгчидтэй уулзалттай болсон тул 16 цаг 35 минутаас УИХ-ын гишүүн Б.Батбаяр хуралдааныг үргэлжлүүлэн  даргалав.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны 2007 оны 12 дугаар сарын 28-ны өдрийн 15 дугаар тогтоолын хэрэгжилтийн талаар тус байнгын хорооны гишүүд мэдээлэл сонсов.

УИХ-ын гишүүн З.Энхболд \"Онги голынхон\" хөдөлгөөнөөс боловсруулсан \"Усны сав газар, ашигт малтмалын хайгуул, ашиглалт явуулахыг хориглох тухай\" УИХ-ын тогтоолын төслийг танилцуулав.

Дээрх УИХ-ын тогтоолын төслийг Улсын Их Хуралд өргөн мэдүүлэхээр тогтов.

Хуралдаан 17 цаг 05 минутанд өндөрлөв.

Тэмдэглэлтэй танилцсан:

БАЙГАЛЬ ОРЧИН, ХYНС,

ХӨДӨӨ АЖ АХУЙН БАЙН-

ГЫН ХОРООНЫ ДАРГА                                                   Я.САНЖМЯТАВ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                              Ч.АЛТАНЦЭЦЭГ

**УИХ-ЫН БАЙГАЛЬ ОРЧИН, ХYНС, ХӨДӨӨ АЖ АХУЙН БАЙНГЫН**

**ХОРООНЫ 2008 ОНЫ 05 ДУГААР САРЫН 27-НЫ ӨДӨР /МЯГМАР**

**ГАРИГ/-ИЙН  ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

Хуралдаан 15 цаг 40 минутанд эхлэв.

***Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны 2007 оны 15 дугаар тогтоолын хэрэгжилтийн***

***талаар Үйлдвэр, худалдааны сайдын мэдээлэл***

**Я.Санжмятав:** - Гишүүдийнхээ өдрийн амгаланг айлтгая, манай Байнгын хорооны хуралдаан өнөөдөр нээлттэй явагдаж байгаа. Төрийн бус байгууллагууд болон Өвөрхангай аймгаас ирсэн улсуудад бас өдрийн мэндийг дэвшүүлж байна.

Өнөөдрийн хуралдаанд гишүүдийн ирцийг, манай Байнгын хорооны 5 гишүүн ирсэн байгаа, Санжмятав, Батхүү, Содномцэрэн, Цэнгэл, Цэрэнбалжид гишүүд ирсэн, бусад гишүүдийн хувьд бас өвчтэй, хөдөө томилолттой байгаа юм байна. Мөн Гончигдорж гишүүн, Н.Батбаяр гишүүн, Бат-Үүл гишүүн, З.Энхболд гишүүн, Ламбаа гишүүд бас манай хуралдаанд оролцож байгаа. Сая бас оролцоно, энэ ашигт малтмалын асуудлаар бас сонирхох, Засгийн газраас хийж байгаа асуудлыг бас танилцая гэсэн, өөр Байнгын хороо хуралдаж байгаа учраас энэ улсууд орж гараад байгаа байхаа.

Ингээд хуралдаанаа эхэлье, яагаад гэвэл заавал ирц 50-иас дээш хувьтай гэдэггүй, мэдээлэл сонсох учраас. Өнөөдрийн хуралдаанаар Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны тогтоол 2007 оны 15-ны өдөр гарсан, энэ  тогтоолыг гаргахын өмнө Их Хурлын гишүүн Батхүүгээр ахлуулсан ажлын хэсэг З.Энхболд, Ламбаа, Бадамдамдин нар Архангай, Өвөрхангай аймгуудад ашигт малтмал эрж, хайж олборлож байгаа газруудыг газар дээр нь үзэж, энэ чиглэлээр дорвитой алхам хийх ёстой, төрийн бодлогыг чиглүүлэх шаардлагатай гэж үзсэний дагуу манай байнгын хороо хэлэлцэж, 11 зүйлийн тогтоолыг хүргүүлсэн, Засгийн газарт, энэний дагуу хийж хэрэгжүүлж байгаа ажлын талаар мэдээллийг сонсохоор  төлөвлөсөн.

Энэ байнгын хорооноос гарсан тогтоолыг бас газар дээр нь танилцахаар Байнгын хорооны даргын хувьд шийдвэр гаргаж тогтоолыг Их Хурлын даргад хүргүүлсэн. Хуралдааны ирц бас тааруухан байсан учраас ажлын хэсэг ахалж байгаа гишүүдийг томилолтыг өгөөгүй, энэнтэй холбогдуулаад бид бүхэн өнөөдөр энэ хуралдааныг Байнгын хороогоороо хэлэлцье гэж шийдвэрлэсэн. Учир юу гэхээр энэ ажлыг зөвхөн төрийн бодлого талаасаа ярих биш, ялангуяа төрийн бус байгууллагууд, хөдөлгөөнүд нэлээд их хэмжээгээр шаардаж байгаа, зарим нэг талаараа Их Хурлын бас тогтоол гаргах хүсэлтэй байгаа талаараа саналуудаа ирүүлсэн  байгаа юм.

Тийм учраас өнөөдрийн энэ хуралдааныг хийж байгааг та бүхэнд хэлэх байна. Ийм асуудлыг хэлэлцэнэ. Өнөөдрийн хуралдаанд Үйлдвэр, худалдааны болон Байгаль орчны сайдууд хөдөө орон нутагт томилолттой байгаа учраас дэд сайд Содбаатар энэ Засгийн газраас хэрэгжүүлж байгаа ажлын талаар мэдээллийг хийнэ.

Үйлдвэр, худалдааны яамны Геологи, уул уурхай, хүнд үйлдвэрийн газрын орлогч дарга Нэргүй ирсэн байгаа, мөн гарын мэргэжилтэн Г.Тамир ирсэн байна, Ашигт малтмал, газрын тосны хэрэг эрхлэх газрын Уул уурхайн хэлтсийн дарга Баттулга, Байгаль орчны яамнаас дэд сайд, сайд 2 хөдөө томилолттой, сайдын хувьд Ерөнхий сайдтай зүүн аймагт ажиллаж байгаа учраас ирэхгүй, дэд сайд гадаадад явж байгаа юм байна, өнөөдрийн энэ хуралдаанд Байгаль орчны яамны төрийн нарийн бичгийн дарга Гантулга ирэх ёстой, одоогоор эмнэлэг дээр дусал залгуулсан байна, ирнэ гэж мэдэгдсэн байна, Байгаль орчны яамны Хүрээлэн буй орчин байгалийн нөөцийн газрын дарга Ц.Банзрагч гуай оролцож байна, энэ чиглэлийн асуудлуудаар бас мэргэжлийн хүмүүс бас тайлбаруудаа хэлэх байхаа.

Өнөөдрийн хуралдаан нээлттэй явагдаж байгаа, төрийн бус байгууллагуудаас \"Онги голынхон\" хөдөлгөөний тэргүүн Ц.Мөнхбаяр, \"Ариун суврага\" хөдөлгөөний тэргүүн Н.Чагнаадорж, \"Ангир нүдэн мөндөөхэй\" төрийн бус байгууллага Я.Цэрэнханд, \"Ардын элч\" төрийн бус байгууллага Б.Нямхүү, \"Салхин сандаг\" төрийн бус байгууллага Ж.Түвдэндорж, \"Тосон заамар\" хөдөлгөөнөөс Д.Энхтөр, \"Хүдэр гол\" төрийн бус байгууллагаас Н.Баяраа, Улаан загалмайн нийгэмлэгийн ажилтан Н.Пүрэвсүрэн, мөн өнөөдрийн хуралдаанд бас хөдөө, орон нутгаас төлөөлөгчид оролцож байгаа.

Уянга суман дээр иргэдийн төлөөлөгчдийн болон Засаг даргын шийдвэр гарсан, энэний дагуу тухайн баг дээр бас багийн хурлыг хийсэн байгаа, тэгээд манай Байнгын хороо хуралдахтай холбогдуулаад нэгэнт газар дээр нь ирж ажиллахгүй болсныг дуулаад бас хуралдаанд оролцьё гэж санал тавьсан, бид бүхэн энэ саналыг хүлээж авч одоо хөдөө орон нутгаас ирсэн хүмүүс байгаа, энийг танилцуулъя. Өвөрхангай аймгийн Уянга сумын иргэн П.Загарзүсэм, Б.Баярсайхан, Ж.Адъяацэвэл, Д.Ганболд, Д.Дагвадорж, энэ хүрэлцэн ирсэн төрийн бус байгууллагууд болон хөдөө орон нутгаас тэр холоос манай хуралдаанд ирж байгаа улсууддаа бас талархсанаа дэвшүүлье.

Ингээд хэлэлцэж байгаа асуудлаар мэдээллээ сонсоё, Үйлдвэр, худалдааны сайдын мэдээллийг Үйлдвэр, худалдааны яамны дэд сайд Содбаатар тавина. Содбаатар дэд сайдад микрофоноо шилжүүлье.

**Я.Содбаатар:** - Өнөөдөр энд хүрэлцэн ирсэн эрхэм гишүүд, манай иргэний нийгмийн байгууллагын төлөөлөгчид, Өвөрхангай аймгийн Уянга сумаас ирсэн иргэд та бүхнийхээ энэ өдрийн мэндийг дэвшүүлж байна.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах арга хэмжээний тухай УИХ-ын Байгаль орчин, хүнс, хөдөө аж ахуйн байнгын хорооны 15 дугаар тогтоолын хэрэгжилтийг хангах талаар ажлаар хэрэгжүүлж байгаа ажлын талаар товч мэдээлэл хийе.

Хууль эрх зүйн орчинг боловсронгуй болгох талаар нэгдүгээрт жаахан мэдээлье.

Уул уурхайн эвдрэлд орж нөхөн сэргээгдэхгүй орхигдсон газруудад нөхөн сэргээлт хийлгэх эрх зүйн орчинг боловсронгуй болгох орилгоор \"Ашигт малтмал олборлох, боловсруулахад үүсэх хохирлын экологи-эдийн асгийн үнэлгээ, экологийн хохирол тооцох аргачлал\"-ыг боловсруулж дуусгаад одоо энэ аргачлалыг батлах шатандаа явж байна.

Мөн Байгаль орчны сайд, Үйлдвэр худалдааны сайдын 2008 оны 3 дугаар сарын 18-ны өдрийн 101/67 дугаар хамтарсан тушаалаар ажлын хэсэг байгуулагдан ажиллаж, уул уурхайн нөхөн сэргээлтийн 9 стандартыг шинэчлэх, 4 стандартыг шинээр боловсруулах ажлын техникийн даалгаврыг боловсруулж, гүйцэтгэгчийг шалгаруулан 2008 оны эхний хагас жилд багтаан гаргахаар ажиллаж бйана.

Уул уурхайн олборлолтын улмаас эвдрэлд орсон газрын тооллогын ажлыг явуулахаар улсын төсөвт өнгөрсөн оноос 100 сая төгрөг тусгуулан гүйцэтгэгчээр нь \"Тогтвортой хөгжлийн төлөөх хариуцлагатай уул уурхай\" төрийн бус байгууллагыг сонгон гэрээ байгуулах, төсөл, төсөв зохиох ажлыг эхлүүлээд байна.

Эдгээр арга хэмжээг авч хэрэгжүүлснээр улсын хэмжээнд нөхөн сэргээгдэлгүй орхигдсон газрын хэмжээ, эзэн холбогдогчийг олж тогтоон, хохирол нэхэмжлэх, нөхөн сэргээлтэд тавигдах шаардлага, хяналтыг өндөржүүлэх эрх зүйн бүрдэнэ гэж бодож байна.

Ашигт малтмалын хайгуулын болон ашиглалтын тусгай зөвшөөрөл олголтыг хязгаарлах, хориглох талаар бас дараахь ажлуудыг явуулж байна.

УИХ-ын 2006 оны хаврын чуулганаар Ашигт малтмалын тухай хуулийн шинэчилсэн найруулгын төслийг баталсан. Шинээр батлагдсан хуулинд байгаль орчныг хамгаалах, эвдэрсэн газрыг нөхөн сэргээх талаар лиценз эзэмшигчдийн үүрэг хариуцлагыг дээшлүүлэх чиглэлээр тодорхой заалтуудыг оруулж өгсөн. Түүнчлэн уул уурхайн үйлдвэрүүдийн үйл ажиллагаанаас шалтгаалан гол ус бохирдох, татрах, ширгэх, малын бэлчээр хомсдох зэрэг сөрөг үзэгдлүүд гарах боллоо. Энэ нь нэг талаас тусгай зөвшөөрөл эзэмшигчдийн үйл ажиллагаатай холбоотой боловч нөгөө талаас дэлхий нийтийн дулаарал, уур амьсгалын өөрчлөлттэй холбоотой юм. Уур амьсгалын өөрчлөлт, уул уурхайн үйл ажиллагаанаас шалтгаалж голын ус бохирдох, голд амьдардаг загас жараахай цөөрөх, голын ус татрах, ширгэх, бэлчээр хомсдох зэрэг сөрөг нөлөөллийг багасгаж, тодорхой бүс нутагт ашигт малтмалын тусгай зөвшөөрөл шинээр олгохгүй байх, түүнчлэн ашигт малтмалын олборлолт явуулахгүй байх арга хэмжээг бүс нутгийн онцлогт тулгуурлан үе шаттайгаар хэрэгжүүлэх үндсэн дээр хамгаалалтын ногоон бүсийн тухай хуулийн төслийг боловсруулж хэлэлцэх шатандаа оруулаад байна.

Экологи, эдийн засгийн хувьд үр ашиггүй 200 кг хүртэлх нөөцтэй алтны шороон орд, 3.0 тн хүртэлх нөөцтэй алтны үндсэн ордын судалгааг гаргаж эдгээр ордыг ашиглах үеийн байгаль орчинд нөлөөлөх байдлын нарийвчилсан үнэлгээнд хянан магадлагаа хийх бэлтгэл ажлыг хангаад байна.

Ашигт малтмалын тухай хуулийн дагуу тусгай өвшөөрөл нь цуцлагдсан болон дуусгавар болсон талбайд сонгон шалгаруулалт явуулах журамд тухайн аж ахуйн нэгжийн байгаль орчны талаар хүлээсэн үүргээ хэрхэн гүйцэтгэж байсан талаар аймаг, нийслэлийн байгаль орчны албадын дүгнэлт, мэргэжлийн хяналтын байгууллагын тодорхойлолтыг үндэслэн сонгон шалгаруулалтанд оруулж байхаар журамд тусгалаа.

Уул уурхайн нөхөн сэргээлтийн ажлыг эрчимжүүлэх, аж ахуйн нэгжийн байгаль хамгаалах талаар хүлээсэн үүргээ биелүүлэх талаар дараахь арга хэмжээнүүдийг авч хэрэгжүүлж байна.

Байгаль орчны сайдын 2007 оны 6, 374 дүгээр тушаалуудаар орон нутагт төвлөрүүлдэг байсан нөхөн сэргээлтийн барьцааны хөрөнгийг Төрийн сангийн тусгай дансанд төвлөрүүлдэг болгон журамлалаа. 2007 онд тусгай дансанд 569.0 сая төгрөг төвлөрч гүйцэтгэлээр 1102.9 га талбайд техникийн нөхөн сэргээлт, 985.3 га талбайд биологийн нөхөн сэргээлтийн ажил хийгдсэн байна. Энэ ажилд нийтдээ 8.8 тэрбум төгрөг арцууллаа. 2008 оны 5 дугаар сарын 23-ны өдрийн байдлаар 1016 га талбайд техникийн нөхөн сэргээлт, 637.6 га талбайд биологийн нөхөн сэргээлт хийгдэхээр тусгай дансанд 728 сая төгрөг, нэг зуун мянган ам.доллар төвлөрөөд байна.

Байгаль орчны яамны дүгнэлтээр байгаль орчныг хамгаалах, нөхөн сэргээх үүргээ биелүүлээгүй \"Алтай гоулд, \"Ашиа гоулд, \"Диггэр,\" \"Зубгол\" зэрэг компаниудын тусгай зөвшөөрлийг цуцлуулсан байна.

Байгаль орчны болон холбогдох бусад хууль тогтоомжийн хэрэгжилтийг хангах талаар бүх шатанд тодорхой ажил зохион байгуулж, хуулиар олгогдсон бүрэн эрхээ хэрэгжүүлээгүй, эрх мэдлээ хэтрүүлэн ашигласан холбогдох албан тушаалтанд арга хэмжээ авч хариуцлага хүлээлгэх, байгаль орчны хяналтын тогтолцоог сайжруулах талаар тодорхой арга хэмжээнүүдийг авч хэрэгжүүллээ.

Улсын үзлэгийг 2008 оны 3 дугаар сард зохион байгууллаа. Орон нутгийн байгаль орчны ажилтнуудын ажлын хариуцлагыг сайжруулах зорилгоор Байгаль орчны сайдын албан даалгаврыг гарган ажиллаж байна.

Улсын нэгдсэн үзлэг шалгалтын мөрөөр хэрэгжүүлэх арга хэмжээний тухай Засгийн газрын хуралдаанаар 2007 оны 8 дугаар сарын 15-ны өдөр хэлэлцэж тус хуралдаанаар Онцгой хортой химийн бодис ашиглан хууль бусаар алтны хүдэр олборлох, боловсруулах үйл ажиллагааг таслан зогсоох талаар хангалтгүй ажилласан Баянхонгор, Өмнөговь, Төв, Сэлэнгэ, Дорноговь, Дархан-уул, Сүхбаатар аймгийн Засаг дарга нарт зориуд анхааруулах арга хэмжээ, Төв аймгийн Борнуур, Жаргалант, Сэлэнгэ аймгийн Баянгол, Баянхонгор аймгийн Баян-овоо, Баацагаан, Шинэжинст, Жинст, Өмнөговь аймгийн Ханбогд, Хүрмэн, Ноён, Булган, Дорноговь аймгийн Хатанбулаг сумын Засаг дарга нарт тодорхой хариуцлага тооцохыг аймгийн Засаг дарга нарт үүрэг болгон хэрэгжүүлж эхлээд байна.

Байгаль орчны болон уул уурхайн хяналтын онцлогийг харгалзан энэ салбарын байцаагчдын харъяаллыг яамдад нь шилжүүлэх боломжийг авч үзэн, холбогдох хууль тогтоомжид өөрчлөлт оруулах хуулийн үзэл баримтлалыг боловсруулж Хууль зүй, дотоод хэргийн яаманд хүргүүлээд байна.

Хувиараа ашигт малтмал олборлох үйл ажиллагааг зохицуулах түр журмыг Засгийн газрын хуралдаанаар 2008 оны 2 дугаар сарын 27-ны 72 дугаар тогтоолоор батлуулан мөрдөн ажиллаж байна. Энэхүү журмыг хэрэгжүүлэх дэд хөтөлбөрийг Засгийн газрын 71 дүгээр тогтоолоор батлан мөрдүүлж үйл ажиллагаандаа хэрэгжүүлж эхэлж байна.

Налайх дүүрэгт хувиараа ашигт малтмал олборлож байгаа иргэдийн үйл ажиллагааг зохицуулах Засгийн газрын 69 дүгээр тогтоолыг гаргаж, энэ тогтоолын дагуу арга хэмжээнүүд авч хэрэгжүүлж байгааг бас мэдээлье.

Химийн хорт бодисын хэрэглээтэй холбогдсон хууль тогтоомжийн хэрэгжилтийг сайжруулж, алт олборлолтын үйл ажиллагаанд цианид нэгдэл хэрэглэхийг зогсоох үе шаттай арга хэмжээ авч, түүнийг орлох дэвшилтэт технологийг нэвтрүүлэх талаар тодорхой арга хэмжээнүүдийг авч хэрэгжүүллээ.

Цианид ашиглах зөвшөөрлийг зөвхөн 2 байгууллагад олгож Байгаль орчны сайдын 4 сарын 8-ны өдрийн 135 дугаар тушаалаар уул уурхайн үйлдвэрлэлд мөнгөн ус хэрэглэхийг хориглосон шийдвэр гарган мөрдүүлж байна.

Улсын хэмжээнд химийн хорт бодисоор бохирдсон хөрсийг саармагжуулах ажлыг Засгийн газрын 127 дугаар тогтоол гаргаж хэрэгжүүлсэн.

Байгаль орчны сайдын тушаалаар 2008 оныг Төрийн бус байгууллагуудтай ажиллах жил болгон зарлаж, энэ ажлыг зохион байгуулах ажлын хэсгийг Төрийн нарийн бичгийн даргаар ахлуулан ажиллаж эхлээд байна.

Тухайн жилийн байгаль орчны нөхөн сэргээлтийн үе шатны ажлаа бүрэн хийгээгүй тохиолдолд дараагийн жилийн олборлолтын ажлыг эхлүүлэхгүй байхтай холбогдсон хуулийн заалтыг чанд биелүүлдэг журамд шилжих талаар: Байгаль орчныг хамгаалах талаар төлөвлөсөн ажлаа бүрэн хийгээгүй аж ахуйн нэгжийн барьцааны хөрөнгийг буцаан олгохгүй байх, дараа жилд ажиллах эрх зүйн орчныг бүрдүүлэх байх талаар анхаарч орон нутгийн Байгаль орчны алба, мэргэжлийн хяналтын байгууллагуудтай зөвшилцөн, тухайн жилийн төлөвлөсөн ажлыг нөхөн хийлгэх хөтөлбөр гаргуулан барьцааны хөрөнгийг нэмэгдүүлэх  арга хэмжээ тус тус авч хэрэгжүүлж байна.

Байгаль орчин, ашигт малтмалын хууль тогтоомжийн хэрэгжилтийг сайжруулах талаар авах арга хэмжээний тухай Байнгын хорооны 15 дугаар тогтоолын дагуу болон ер нь энэ уул уурхайн салбарын нөхөн сэргээлтийн ажлыг эрчимжүүлэх, энд үйл ажиллагаа явуулж байгаа аж ахуйн нэгжүүдийн байгаль хамгаалах талаар хүлээсэн үүргийн биелэлтийг хангах, ер нь уул уурхайн үйлдвэрлэлийг өөрийг нь байгаль орчны салбарын хөгжилтэй уялдуулан цаашаа явуулах чиглэлээр хууль эрх зүйн орчныг сайжруулах тодорхой арга хэмжээнүүдийг авч хэрэгжүүлснээ мэдээлж байна.

Анхаарал тавьсанд баярлалаа.

**З.Энхболд:** - Асуулт хариулт явахын өмнө бид томилолтоор уг нь хөдөө очиж үзэх ёстой байсан юм, тэгээд Лүндээ дарга ч томилолт өгсөнгүй, томилолтын оронд аймгийн телевизийг гуйгаад өнгөрсөн жилийн явсан нөхөн сэргээлт хийгдээгүй газрууд яг ямар байдалтай байна, өнөөдрийн байдлаар зургий нь авахуулаадах гээд, зургий нь авахуулаад 10-аад минутын видео ирсэн, тэрийг үзчихээд нэгмөсөн асуулт, хариулт, саналдаа оръё гэдэг саналтай байна.

**Я.Санжмятав:** - Тэгье, мэдээлэл хийсэн Содбаатар сайдад баярлалаа. Горимын санал гарсан учраас манай З.Энхболд гишүүний саналыг хүлээж аваад 10 минутын бичлэгийг үзье, энэний дараагаар гишүүд мэдээлэлтэй холбогдуулаад УИХ-ын гишүүд асуулт тавьж, тайлбар тодруулга хийдэг. Байгаль орчны яамны төлөөлөгчид байна, Үйлдвэр, худалдааны яамны төлөөлөгчид байгаа, гишүүдээс төрийн бус байгууллага болон иргэдийн төлөөлөгчид оролцож байгаа учраас эд нараас бас тодруулж асуух асуулт байвал гишүүд асуух бололцоотой байгаа, энийг бас гишүүддээ танилцуулъя. Ингээд газар дээр нь бас юу болж байгаа юм бэ, энэ асуудлаар телевизийн бичлэг ирсэн байна, энийг сонирхоцгооё.

16.00-16.10 цагт Өвөрхангай аймгийн Уянга сумын 6, 7 дугаар багт байрлах Бөөрөлжүүтийн нутагт хийсэн  нэвтрүүлгийг дэлгэцэн дээр үзүүлэв.

**Я.Санжмятав:** - Бадамдамдин гишүүн.

**Р.Бадамдамдин:** - Та бүхний энэ өдрийн амгаланг эрье. Энэ Бөөрөлжүүтийн асуудал бол үнэхээр зүй ёсоор тавигдаж байгаа асуудал л даа, Өлтийн хөндий ямар байсан, ямар болсныг саяын видеоноос харууллаа. Бөөрөлжүүт бол яг зэргэлдээ байгаа ийм ам, ялгаагүй энэ Монгол газрынхан ороод ашиглаж эхлэх юм бол энэ өлтийн хөндий шиг болох ийм хувь заяа хүлээж байна.

Тэгэхээр энд бол Уянга сумын иргэд, Уянга сумын 6, 7 дугаар багийн иргэдийн энэ санаа зовж, санаа тавьж байгаа нь яах аргагүй зөв зүйтэй ийм асуудал, тэгээд энэ хуулийнхаа дагуу Уянга сумын иргэдийн төлөөлөгчдийн хурал, багийн иргэдийн нийтийн хурлаас шийдвэр гаргасан юм байна лээ л дээ. энэ шийдвэрий нь бид нар нотолж Үйлдвэр, худалдааны сайд Наранхүүд бичиг явуулсан байгаа. Би энэ бичгийг бас уншаад сонсгоё гэж бодож байна.

Өвөрхангай аймгийн Уянга сумын Бөөрөлжүүтийн 6, Өлтийн 7 дугаар багуудын иргэдийн нийтийн хурал болон Уянга сумын Иргэдийн төлөөлөгчдийн хурлаас хамтран Баярсгоулд ХХК-д 2003-2007 онуудад олгогдсон хайгуулын тусгай зөвшөөрлүүдийг цуцлуулах санал гаргасан тухайгаа бид нарт бичгээр мэдэгджээ. Ирүүлсэн материалаас харахад Уянга сумын иргэдийн төлөөлөгчдийн хурал нь Газрын тухай хуулийн 20.1.3-т заасан бүрэн эрхийнхээ дагуу дээрх тусгай зөвшөөрлөөр олгогдсон талбайг орон нутгийн тусгай хэрэгцээнд авсан байх бөгөөд ингэсэн тохиолдолд үүсэх харилцааг Ашигт малтмалын тухай хуулийн 14 дүгээр зүйлээр тодорхой зохицуулсан байна.

Нэгэнт тусгай хэрэгцээнд авсан тохиолдолд мөн хуулийн 56.1.3-т заасны дагуу тусгай зөвшөөрөл нь цуцлагдах тул энэхүү асуудлыг харъяаллын дагуу танд уламжилж байна. Иймд тусгай зөвшөөрлүүдийг хүчингүй болгохын зэрэгцээ нэмж тусгай зөвшөөрөл олгохгүй байх талаар анхааралдаа авна уу, 13 хуудас материалыг хавсаргав. УИХ-ын гишүүн Бадамдамдин, Батхүү, Энхболд гэсэн ийм бичгийн 5 сарын 19-нд явуулсан. Тэгээд энэ бичгийн хувийг аймгийн иргэдийн төлөөлөгчдийн хурал, аймгийн Засаг даргын тамгын газар, мөн сумын иргэдийн төлөөлөгчдийн хурал, багийн иргэдийн нийтийн хурал руу хувиуды нь явуулсан байгаа.

Тэгэхээр энэ хуулийн дагуу энэ Уянга сумын иргэдийн төлөөлөгчдийн хурал болон Уянга сумын 6, 7 дугаар багийн Иргэдийн нийтийн хурал өөрсдөө ийм шийдвэр гаргах эрхтэй, энэ шийдвэр нь бол хуулийн дагуу хүчин төгөлдөр мөрдөгдөх ёстой ийм шийдвэрүүдээ. энийг хуулийн дагуу одоо энэ ямарч тохиолдолд Бөөрөлжүүтийн болон тэр хавийн нутгуудад энэ сумын тусгай хэрэгцээнд авсан энэ газруудад ашигт малтмалын үйл ажиллагаа явагдахгүй байх ёстой. Тэгээд энэ үүргээ Үйлдвэр, худалдааны яам биелүүлж ажиллаж байгаа байх гэдэгт итгэж байна. Энэнд нь хяналт тавьж ажиллах ёстой Байгаль орчны яамныхан энд байх шиг байна, энэ Үйлдвэр худалдааны яам, Байгаль орчны яамнаас энэ талаар яаж ажиллаж байгаа тухай асууж сонсоё.

**Я.Санжмятав:** - Мэдээллээ сонссон, одоо Бадамдамдин гишүүний хувьд бас 5 сарын 19-нд яамдууд руу бичиг явуулсан юм шиг байна, энэнтэй холбогдуулаад бичгээр хариу ирээгүй учраас сонсоё гэж байна. Содбаатар сайд хариулъя.

**Р.Содбаатар:** - Өвөрхангай аймгийн Уянга сумын нутагт байгаа Баярсгоулд компаний эзэмшиж байгаа лицензтэй холбогдолтойгоор манай яаманд холбогдох байгууллагуудаас болон нэлээд хэдэн удаа бичиг ирсэн л дээ, 5 сарын 19-нд, нэг өдөр Байгаль орчны сайдаас, манай УИХ-ын 3 гишүүнээс, сая Бадамдамдин гишүүний уншиж байгаа, УИХ-ын даргаас гээд ийм нэртэй албан тоотууд манайд 5 сарын 19-нээр огнооглоод манай яаманд ирсэн, өнгөрсөн 7 хоногт. Энэ дээр тавьж байгаа асуудал бол Уянга сумын Бөөрөлжүүтийн 6, Өлтийн 7 дугаар багуудад иргэдийн нийтийн хурал хуралдаж, энэ Баярсгоулдын эзэмшиж байгаа 4 лиценз байгаа байхаа, би тэгж санаж байна, хайгуулын 4 лицензийг цуцлуулж өгөөчээ гэсэн ийм саналууд ирсэн.

Энэ газар дээр Уянга суман дээр УИХ-ын даргыг хөдөө, орон нутагт ажиллах хүрээнд бид нар 2008 оны 3 сард Уянга суманд очиж ажилласан. Тэгэхэд Уянга сумын иргэдээс 2 зүйлийг тавьсан, нэгдэх зүйл нь Уянга сумын энэ гар аргаар ашигт малтмал олборлож байгаа иргэдийн дунд тэр тусмаа Өлт дээр тодорхой хэмжээгээр химийн хортой бодис хэрэглэж байж магадгүй гэсэн ийм мэдээлэл ирсэн, бүр тодорхой нэр хаягтай хүмүүс манай сумын иргэд химийн хортой бодис хэрэглэж байж магадгүй гэсэн. Энэ дээр нь Байгаль орчны яам, Улсын мэргэжлийн хяналтын газар, Үйлдвэр, худалдааны яамны холбогдох хүмүүс явж ажлын хэсэг ажилласан. Дараа нь энэ ажлын хэсгийн дүгнэлтээр тэнд одоогоор мөнгөн ус, химийн хортой бодис хэрэглэсэн зүйл алга байна гэсэн ийм дүгнэлт гарсан, энийг Банзрагч дарга нэмж хэлэх байх.

Хоёрдахь тавьсан асуудал нь энэ Бөөрөлжүүттэй холбоотой асуудлаа, тэгэхээр энэ асуудал тавьж байх үед Бөөрөлжүүтийн лиценз олгогдсон байсан. Сумын иргэдийн хурлаас одоо хүртэл бид нарт энэ Бөөрөлжүүт, Өлтийн энэ хэсэг, Баярсгоулдын эзэмшиж байгаа газруудыг сум, орон нутгийнхаа тусгай хэрэгцээнд авсан гэсэн ийм бичиг, албан тоот ирэхгүй байгаа юм. Цуцлуулж өгөөч гэдэг бичиг ирсэн. Тэгээд энэ асуудлаар 5 сарын 8-ны өдөр би Уянга сумын Өлт дээр очиж Бөөрөлжүүтийн иргэдтэй очиж уулзсан. Энэ багийн нөхөдтэй манай яамны Ашигт малтмал, газрын тосны хэрэг эрхлэх газрын Бичил уурхайн асуудал хариуцсан хэлтсийн дарга Батбаяр, мэргэжилтэн Сансар, би ингээд манай яамны холбогдох хүмүүс ажлын хэсэг очиж ажилласан.

Иргэдтэй уулзсан. Иргэдийн тавьж байгаа энэ асуудлыг бид нар хуулийн дагуу судалж үзэж байгаа. Одоо ямар асуудал тавьж байна гэхээр манай яамны сайдын зөвлөл дээр яриад энэ Баярсгоулдын асуудлын юмнуудыг түр зогсоо, ингээд энийг шалгая гээд ажлын хэсэг гаргасан байж байгаа, дээрээс нь энэнтэй холбоотой хэлэлцэх байсан нөөц хүлээж авах, техник, эдийн засгийн үндэслэл, хурлаар оруулах юмнуудыг хойшлуулсан байж байгаа. Тэгэхээр энэ асуудлыг хуулийн хүрээнд шийдвэрлэнэ гэж бодож байгаа. Холбогдох хуулийн дагуу энэ шалгалт юмнуудыг хийж байгаа.

Яг одоо Уянга сумын удирдлагуудтай би бас ярьсан, над дээр саяын энэ зурагтаар гарч байх шиг байна, иргэн Загарзүсэм байхаа, энэ иргэн төлөөлж ирж уулзсан, өнгөрсөн 7 хоногийн 5 дахь өдөр манай яаман дээр, тэгээд энэ асуудлаар миний нэр дээр бичиг ирсэн, Наранхүү сайдын нэр дээр бичиг ирсэн. Ингээд бид нар Ашигт малтмалын тухай хууль, Газрын тухай хуулийн дагуу энэ асуудлыг шийдвэрлэнэ гэж бодож байгаа. Бид нарт энэ асуудлыг шийдвэрлэхийн тулд яг хууль эрх зүйн талаасаа сумын, нийтийн, хуулийн дагуу тусгай хэрэгцээнд авсан шийдвэр нь байвал бид нар энэ асуудлыг шийдвэрлэж болох юм гэж үзэж багйаа. Ийм байдалтай явж байгаа, энийг одоо яам анхааралдаа авсан, Байгаль орчны яамных ч гэсэн холбогдох бас нэмэлт юуг хийх байхаа гэж бодож байна.

Үнэхээр Уянгын тухайд бид нар энийг онцгой анхаарч үзэх ёстой. Бөөрөлжүүтийн юмуу, Бараагийн энэ рүү ороод эхлэх юм бол тэнд малын бэлчээр гэдэг юм хомсдоно, өнөөдөр тэрний хойшоогоо Аму компаний эзэмшиж байгаа, хуучин Эрэлийн, хойшоо иргэдийн хувьд бас хүндрэлтэй байгаа. Ус авахад байхгүй, яг газар дээр нь манай гишүүд энэ жил явж чадаагүй байгаа байх, би бол очиж нэлээд уулзаж, иргэдийн уулзалтуудыг 2, 3 хийж, энэ асуудлаар ярилцсан, иргэдтэй тодорхой зүйлүүдийг ярилцсан байгаа. Зарим нэг нь нөхөрлөлийн хэлбэрт оръё. Зарим нэг нь Засгийн газраас сая 3 сард баталсан Гар аргаар, хувиараа ашигт малтмал олборлох асуудлыг зохицуулах түр журмын хүрээнд нөхөрлөл, бүл больё гэсэн ийм зохион байгуулалтын зүйлүүд бас явж байгаа гэдгийг бас нэмж хэлэхийг хүсч байна.

**Я.Санжмятав:** - Баярлалаа, одоо бас чуулган зарласан байгаа юм байна, 4 цагаас, тийм учраас гишүүд орж гараад байна, энийг хэвлэлийнхэн манай бусад улсууд ойлгоорой, Их Хурлын дарга ороод суусан байна. Одоо Энхболд гишүүн асуултаа асууна, дараа нь Батхүү гишүүн.

**З.Энхболд:** - Засгийн газрынхан Их Хурлын  гишүүд шиг юм яриад байх юм, та нар чинь ажил хийх ёстой улсууд шүү дээ. Алтай гоулд, Ашиа гоулд, Диггэр, Зубгол гэдэг компаниудын тусгай зөвшөөрөл цуцалж болоод байдаг, газар дээр нь очингуутаа, Монголгазрынхан яагаад цуцалж болдоггүйг би асуух гээд байгаа юм л даа. Монголгазар бол сүүлийн 10 жил нөхөн сэргээлтийн маш их өртэй газар, Төв аймаг, Архангайн Цэнхэр, Дорнод, яваагүй газар байхгүй, тэгээд энэ Ашигт малтмалын хуулийг харахаар чинь тухайн жилийнхээ нөхөн сэргээлтийг хийгээгүй бол дараа жилийн ажлы нь эхлүүлэхгүй байгаа шүү дээ. Байнгын хорооны тогтоолын 11 дээр байгаа.

Та нарын  хийсэн ажил юу гэж бид нар тайлбарласан гэхээр арга хэмжээ авч ажиллаж байна гэж байгаа юм, хамгийн сүүлийн пункт. Арга хэмжээ авч ажиллах бишээ, нөхөн сэргээлтийн өртэй энэ компаниудаа бүрмөсөн хаагаач. Хэрвээ та нар хуулийнхаа дагуу ажилладаг бол энэ байгаль орчны төрийн бус байгууллагууд ингэж ажил болгож ирэхгүй. Хаа байсан Уянгаас хүмүүс ирэхгүй, аль сарын өмнө техник нь очсон шүү дээ, тэрнээс хойш танай яамнаас байнга чихнээс чинь хонх уяж байгаа, өнөөдрийг хүртэл ямарч алхам хийгдээгүй. Би бол Байнгын хорооны тогтоолын хэрэгжилт нойль байна гэж хэлэх гээд байгаа юм. Үзүүлэн болгох гэж 4 компаний тусгай зөвшөөрлийг цуцалсан болсон.

Тэгээд энэ том компаниуд болоод ирэхээр Их Хурлын дарга томилолт өгөхөө байчихдаг, Үйлдвэр, худалдааны яам бүлх үмхсэн юм шиг таг дуугүй болчихдог, жижгүүдийг яах вэ хааж болоод байх шиг байгаа юм. Энэ чинь ажлаа хий л дээ, та нар чинь цалин авч байгаа улс шүү дээ. Өлтийн хөндийг ямар болсныг бүгдээрээ мэднэ шүү дээ, тэгээд бөөрөлжүүтийн хөндийг тийм болгох гээгүй юм бол одоо цуцла л даа, та нарт эрх нь байгаа шүү дээ, надад эрх нь байхгүй байна. Надад энэ Их Хурлын Байнгын хорооны тогтоол, одоо энэ Онги голынхны яриад байгаа хоёрдахь Их Хурлын тогтоолыг гаргах эрх нь бол байна. Засгийн газар биелүүлэх үүрэгтэй, энэ үүргээ биелүүлэхгүй бол ажил ерөөсөө явахгүй шүү дээ. 6 оны хуулиар та нарт хангалттай хэрэгсэл гаргаж өгсөн шүү дээ. Нөхөн сэргээлтээ хийгээгүй хүн дараа жил нь олборлолт явуулах эрхгүй болчихож байгаа.

Ер нь бол Өлтийн хөндийд Эрэлийн компанийг хааснаас хойш Онгийн гол Улааннуур руу дөхөж яваа шүү дээ. одоо Бөөрөлжүүтийг ухаад эхлэх юм бол тэр ахиад Арвайхээрийн орчим очоод зогсоно л доо. Тэгээд ийм эмзэг усны нөөц багатай газар хайгуулын лиценз яах гэж өгдөг юм. Хангалттай сургамж авлаа шүү дээ, бид нар. Одоо тэгээд буруу өгсөн хайгуулын лицензээ цуцла л даа. Юу болохгүй байгааг би ерөөсөө ойлгохгүй байна. Бүх хуулиар та нарт эрх мэдэл, бүх юм чинь байна. Тойруулж яриад байх юм, хэрэггүй шүү дээ.

11 зүйлтэй тогтоол гаргаж өгсөн, хангалттай хийсэн ажил харахгүй л байна, одоогийн байдлаар. Тэгээд надад бол тэр зөвшөөрлийг чинь цуцалдаг эрх мэдэл байхгүй, Засгийн газрын та нарт байгаа байхгүй юу, та нар тэгээд ялгавартай хандаад байгаад л би гайхаад байна л даа. Энэ Алтай гоулд, Ашиа гоулд эд нар чинь жоохон юм байна лээ шүү дээ, Архангайн Цэнхэрт байсан шиг. Яагаад одоо цуцалж болохгүй байгаа юм бэ? Том компани болохоор нь айдаг юмуу, яадаг юм? Их Хурлын дарга хүртэл томилолтоо өгөхгүй, ингээд зогсоочихоод байгаа байхгүй юу, ямар сонирхол байгаа юм, мэдэхгүй.

**Я.Санжмятав:** - Содбаатар дэд сайд яръя.

**Р.Содбаатар:** - Өнөөдөр яг лиценз эзэмшиж байгаа компани бол Баярсгоулд гэж компани байгаа, энэ компани бол Монгол газар компаний охин компани гэж манай иргэд болон холбогдох газар мэдээлж байгаа юм. Яг Монгол газар компанитай холбоотой өөр аж ахуйн нэгж учраас энэ дээр урьд нь нөхөн сэргээлт, бусад орд газруудтай холбох асуудал бол хүндрэлтэй байдаг. Ер нь бол төрийн ажил хийж байгаа бид бүхэн бол тодорхой хэмжээгээр бас хууль эрх зүйн орчныг барьж ажиллах ёстой гэж бодож байгаа. Тийм учраас хуулийн хүрээнд энэ асуудлыг аль болох зохицуулалт хийх, тэр тусмаа өөрөө газар дээр нь очиж ажилласан хүний хувьд бас энэ иргэдийн санал бодол, тэр тусмаа нутаг орны санал бодлыг, нутгийн иргэдийн саналыг, тэнд оршин сууж байгаа иргэдийнхээ амар амгалан, тодорхой хэмжээгээр мал аж ахуй, бусад үйл ажиллагаагаа явуулахад хохирол учруулахгүйгээр, байгаль орчинд халгүй тал руу нь шийдвэрлэнэ гэж бодож байгаа.

Гэхдээ аливаа асуудлыг ямар нэгэн шууд төрийн үгээр юмуу, эсвэл ямар нэгэн улс төрийн шалтгаанаар шууд цуцалж болдоггүй шүү дээ. Тийм учраас энэ бол хуулийнхаа дагуу баримтлаад ингээд цуцлах ажлыг одоо бид нар түр түдгэлзүүлчихээд манай агентлаг дээр одоо энэ асуудлыг судалж үзээд ажлын хэсэг ойрын үед шийдвэр гаргана. Би түрүүн хэлсэн, 19-ний өдөр ийм зүйл ирсэн, энэнээс өмнө бол энэ асуудлыг газар дээр нь 3 сард очиж ажилласан ажлын хэсгийн хүрээнд тодорхой зүйлүүдийг судалж үзээд ингээд манай яаман дээр явж байгаа зүйл байгаа.

Бусад холбогдох газрууд дээр би бас явж байгаа байх гэж найдаж байна. Ашигт малтмалын тухай хуулиар бол Байгаль орчинтой холбоотой энэ асуудлыг бол Улсын мэргэжлийн хяналтын байгууллага, Байгаль орчны яаманд байдаг юм, тэр яамдууд мэргэжлийн холбогдох дүгнэлтээ гаргаад, тэгээд энэнийх нь дагуу манай яам, агентлаг цуцлах ёстой. Тийм учраас холбогдох байгууллагууд дээр хийж байгаа зүйлүүд, энэнтэй холбогдуулж хийж байгаа зүйлүүд байгаа гэдгийг би сая мэдээлэлдээ хэллээ.

**Я.Санжмятав:** - Би 2 асуулт байгаа юм. Энэ иргэд оролцож байгаа учраас Уянга сумаас ирсэн төлөөлөгчдөөс нэг нь тэр Бөөрөлжүүтийн багийн иргэдийн нийтийн хурал дээр гарсан шийдвэр, сая энэ паржигнаад сайн сонсогдсонгүй, тэнд юу болсон юм, тэр асуудлаар товчхон нэмэлт мэдээлэл өгөхгүй юу, хэн нэг нь төлөөлөөд хэлчихгүй юу гэж байна.

Хоёрдугаарт нь энд Онги голынхон хөдөлгөөний тэргүүн Мөнхбаяр оролцож байгаа, Мөнхбаяр бас байгаль орчны асуудлаар улсын хэмжээнд асуудал дэвшүүлж явдаг. Их Хурлын дарга бас надад үүрэг өгсөн юм, таныг уулзсан  гэж, энэ асуудлаар Идэвхтэн дарга бид 2-луу бас чиглэл өгсөн, энэ мэдээллийг товчхон хэлнэ үү, ийм 2 асуулт байна, надад. Баярлалаа, дараа нь Батхүү гишүүн.

**П.Загарзүсэм:** - /Өвөрхангай аймгийн Уянга сумын иргэн/ Баярлалаа, ингээд Өвөрхангай аймгийн Уянга сумын асуудлыг өнөөдөр Их Хурлын Байнгын хороогоор хэлэлцэж, үнэхээр энэ асуудал дээр нааштай шийдвэр гарах байхаа гэж ингэж найдаж байна. Тэгээд энэ Байнгын хорооны хуралдаанд оролцож байгаа нийт гишүүд, Байнгын хорооны даргад маш их баярлаж яваагаа Уянга сумын нийт ард түмний өмнөөс илэрхийлэхээс өөр аргагүй байна, баярлалаа.

Ингээд Өвөрхангай аймгийн Уянга сумын хувьд 2 багийн хурал 2 удаа болсон, 2 удаагийн тогтоолыг энд гаргасан. Тэгээд энэ тогтоолыг бүгдий нь уншиж танилцуулах нь илүүц байх, тэгээд 4 сарын 22-ны өдөр тогтоол гаргаад, энэ тогтоолын гол зүйл заалт нь бол энэ Баараа Хар-өлт, Бөөрөлжүүтэд олгогдсон Баярсгоулд компаний 4 ширхэг хайгуулын лицензийг цуцлуулахыг шаардсан юм. Түүнээс гадна хэрвээ энэ шаардлагыг биелүүлэхгүй болбол иргэдийн зүгээс хатуу тэмцлийн аргыг сонгохыг багийн нийт иргэдэд уриалсан юм. Ингээд энэ 4 сарын 22-ны багийн иргэдийн нийтийн хурлын дараагаар мөн 5 сарын 23-ны өдөр дахин багийн иргэдийн нийтийн хурал болсон юм. Энэ 4 сарын 22-ны багийн иргэдийн нийтийн хурлаар сумын иргэдийн төлөөлөгчдийн хурлыг хуралдуулж, энэ тал дээр санал өг гэдгийг шаардсан юм. Энэ дагуу 5 сарын 13-ны өдөр Сумын Иргэдийн төлөөлөгчдийн хурал хуралдаад мөн Баярсгоулд компанид олгосон хайгуулын 4 ширхэг лицензийг цуцалсугай гэсэн Сумын Иргэдийн нийтийн хурлын тогтоол гарсан юм. Ийм учраас энэ асуудал бол багаасаа сум руугаа, сумаасаа дээд шатны байгууллага руу хандаж байгаа, маш их зөв урсгалаараа явж байгаа ийм асуудал болов уу гэж иргэн хүний хувьд бодож байгаа.

Сая 5 сарын 23-ны өдрийн багийн иргэдийн нийтийн хуралд мөн энэ Их Хурлын ажлын хэсэг, мөн Засгийн газраас хүмүүс очиж оролцох болов уу гэсэн чинь ямар нэгэн гацаа саад гарсан юм шиг байна, үүнээс болоод одоо УИХ-ын гишүүд, Засгийн газрын гишүүд оролцсонгүй. Энэ асуудлаар би биечлэн хөөцөлдөж орж ирээд Байгаль орчны сайдтай биечлэн уулзсан, Үйлдвэр, худалдааны дэд сайдтай биечлэн уулзсан, Их Хурлын гишүүдтэй биечлэн уулзсан, энэ талаар иргэний бусад хөдөлгөөнүүдтэй хамтран ихээхэн хүчин чармайлт гаргаж ажиллаж байгаа боловч өнөөдрийн байдлаар олигтой үр дүнд хүрэхгүй байгаа юм. Тэгээд энэ байнгын хорооны хурлаас нааштай эерэг үр дүн хүсэн хүлээж байна.

Ингээд хоёрдахь удаагийн багийн иргэдийн нийтийн хурлаас юу гэж шийдвэр гарсан гэхээр тус багийн иргэдийн нийтийн хурлын 2008 оны 4 дүгээр сарын 22-ны өдрийн 01 тоот шийдвэрийг 6 сарын 1-ний дотор заалт нэг бүрийг нь хэрэгжүүлж Багийн нийтийн иргэдийн хуралд танилцуулахыг шаардсугай.

Хоёрдугаарт, энэхүү шаардлагыг хугацаанд нь биелүүлээгүй тохиолдолд иргэдийн зүгээс эрс хатуу тэмцлийн аргыг сонгож хэрэгжүүлэхийг Багийн нийт иргэдэд уриалсугай. Багийн иргэдийн нийтийн хурлын 2 дарга нь гарын үсэг зурсан байгаа юм.

**Я.Санжмятав:** - Баярлалаа, Уянга сумаас ирсэн Загарзүсэм гэж хүн байгаа юм.

**П.Загарзүсэм:** - Уучлаарай нэг зүйлийг нэмээд хэлж болох уу? тэгэхээр сая Содбаатар сайдын ярианд гарлаа л даа, Уянга сум маань өөрийнхөө нутаг дэвсгэрийн тусгай хэрэгцээний газарт авсан, аваагүй нь тодорхойгүй байгаа юм гээд, тэгэхээр би энд нэг зүйлийг танилцуулъя гэж бодож байна.

98 оны 6 сарын 2-ны Иргэдийн төлөөлөгчдийн хурлын шийдвэрээр сумын тусгай хэрэгцээнд авсан газрын баримт гээд 15 хуудас баримт байгаа юм, энэ баримтын дагуу 98 оны 6 дугаар сарын 15-ны Ардын эрх сонины 140 дүгээр дугаарт энэ тусгай хэрэгцээнд авсан газрыг зарладаг шүү дээ, тэгэхээр энэ зарлал гарсан байж байгаа. Энийг би бас уншиж танилцуулъя гэж бодож байна.

Өвөрхангай аймгийн Иргэдийн төлөөлөгчдийн хурлын тэргүүлэгчдийн 98 оны 6 дугаар сарын 2-ны хуралдаанаар өөрийн сумын нутаг дэвсгэрт ашигт малтмалын хайгуулын болон ашигт малтмал ашиглах лицензээр 1998 оны 6 дугаар сарын 2-ноос өмнө олгогдсон талбайгаас бусад газрыг бүхэлд нь сумын тусгай хэрэгцээнд авсан тул Өвөрхангай аймгийн Уянга сумын нутагт шинээр нэмэлт лиценз олгохгүй болсныг мэдэгдье, Ашигт малтмалын хэрэг эрхлэх газрын Геологи, уул уурхайн кадастрын алба гэсэн ийм баримт байна.

Үүнээс гадна 2007 онд сумын иргэдийн төлөөлөгчдийн хурал бас өөрийнхөө нутаг дэвсгэрийг бүхэлд нь тусгай хэрэгцээнд авсан байж байгаа, тэгээд энэ талын асуудлыг Кадастрын албандаа шүүж тодруулах байх л даа, баярлалаа.

**Я.Санжмятав:** - Содбаатар сайд тайлбар хэлнэ.

**Я.Содбаатар:** - Яг таны ярьж байгаа зөв л дөө, гэхдээ сумын иргэдийн хурал энэ лицензийг авахад нь сумын иргэдийн нийтийн хурал, сумын иргэдийн төлөөлөгчдийн хурал аваачаад тусгай хэрэгцээнээсээ гаргасан шийдвэр гаргаад гаргасан байна, тэгээд одоо манай яамнаас юу хүсч байгаа вэ гэхээр энийг сумын тусгай хэрэгцээнд автал бид түдгэлзүүлье, сумынхаа тусгай хэрэгцээнд авсан шийдвэрийг эргээд гаргах юм бол энийг цуцлахад хууль эрх зүйн талаасаа ямарч асуудал байхгүй, цуцалж болно.

Яг өгөхдөө Баатар гэсэн хүний гарын үсэгтэйгээр Цозгор гэдэг компани дээр анх өгсөн байгаа юм. Цозгор гэдэг хувьцаат компанид, тэр өгөхдөө энийг тусгай хэрэгцээнээс гаргаад өгсөн байгаа юм, тусгай хэрэгцээнээс гаргадаг шүү дээ, Аймаг, дүүргийн иргэдийн хурал нь хуралдаад, тэгээд тэр юугаа одоо эргүүлээд тусгай хэрэгцээндээ авлаа гэсэн юмаа гаргачих юм бол яах вэ, хуулиар нөхөн төлбөрийн асуудал гарах байх, ингээд аж ахуйн нэгжийн энийг хуулийн дагуу шийдвэрлэж болох юм. Тийм учраас манайх энэ дагуу нь одоо, би түрүүн бөөрөнхийлж хэлээд байна гэж хэлж байх шиг байна. Энэ дагуу нь бид нар судлаад, одоо манай агентлаг, газрын даргын холбогдох хүмүүс ирсэн сууж байна, холбогдох энэ асуудал хариуцсан мэргэжилтнүүд сууж байна.

Энэ асуудлы нь үүрэг өгсөн байж байгаа, цохоод ингээд манай Онги хөдөлгөөний Мөнхбаярын бас бичгүүд ирсэн, Их Хурлын дарга дээр, Ерөнхий сайдын нэр дээр ирсэн бичгүүдийг манай руу цохоод бас ингээд холбогдох арга хэмжээг авч яаралтай авч мэдээл гээд хугацаатай үүрэг өгсөн, манай яаманд ирсэн зүйлүүд байна, энэний дагуу бид нар тодорхой арга хэмжээ авч байгаа юм гэдэг нь ийм учиртай шүү гэдгийг нэмэлтээр хэлье.

**Я.Санжмятав:** - Баярлалаа, одоо Мөнхбаяр товчхон, 2, 3 минутанд багтаах уу?

**Ц.Мөнхбаяр:** - /\"Онги голынхон\" хөдөлгөөний тэргүүн/ Баярлалаа. 2, 3 минутанд их юм хэлнэ, гэхдээ би маш товчхон ярихыг бодъё. Байнгын хорооны хуралдаан хийж энэ асуудлыг хэлэлцэж байгаад юуны өмнө их баяртай байна. Яг өнөөдөр онцгой нөхцөл байдал үүсгэснээ бид нар зарлаж байгаа. Өчигдөр хэвлэлийн бага хурал хийж бид нар зарласан, нийгэмд зарласан. Яагаад нийгэмд зарлаж, хандах хэрэгтэй болсон гэхээр, улс даяар зарлах хэрэгтэй болсон бэ гэхээр өнөөдөр төрийн алба, энэ ашигт малтмалын олборлолт, эрэлт, хайгуулын үйл ажиллагаан дээр төрийн жинхэнэ үйл ажиллагаа хууль ёсны дагуу явагдахаа больсон. Энд ямар нэгэн тайлбар, шалтаг шалтгааныг хүлээж авах боломжгүй гэдгээ дахиад энэ Байнгын хорооны хуралдаан дээр хэлмээр байна.

Төр яг шуурхай арга хэмжээ авч өнөөдөр Монгол улсын хэмжээнд голын сав газар дээр явуулж байгаа ашигт малтмалын олборлолт, эрэл хайгуулын үйл ажиллагааг 6 сарын хугацаанд яг хуулинд заасных нь дагуу түдгэлзүүлж, зөвхөн хуулийн хэрэгжилтийг олон нийттэй хамтарч зохион байгуулахгүй болбол, тэгээд дээр нь Байгаль орчны байнгын хорооны үйл ажиллагааг зориудаар саатуулж байгаа энэ үйлдлээ Их Хурлын дарга хуулийнхаа эрх үүргийн дагуу зохицуулахгүй болбол бид нар саяын Загарын хэлсэн 7 хоногийн хугацаанд иргэдийн тавьсан шаардлагын дагуу зэвсэг барьж, харамсалтай нь уучлаарай, ингэж хэлэхээс өшөө арга алга, зэвсэг барьж, өөрсдийгөө хамгаалж, аргагүй хамгаалалтаа Монгол улсын иргэнийхээ эрх үүргийн дагуу газар нутгийнхаа бүрэн бүтэн байдлын төлөө бид нар босно.

Хариуцлагатай хэлж байна. Үүнийг төрийн албыг гуйвуулж явуулсан, бага сага ашиг сонирхолд автсан, энэ үйл ажиллагааг явуулсан төрийн үйл ажиллагааг ингэж явуулсан хүмүүс хариуцна шүү. Ард нь гарах үр дагаврыг гэдгийг би хэлмээр байна, баярлалаа.

**Я.Санжмятав:** - Нэлээд хурц асуудал, энэ асуудал Их Хурлын дарга дээр бас яригдсан, бидэнд бас үүрэг өгөгдсөн, аливаа асуудлыг хүч хэрэглэх байдлаар биш, тулгах байдлаар биш, ширээний ард сууж, хуулийн хүрээнд явуулах чиглэлээр манай Байнгын хороо, Их Хурал бас ажиллах болно гэдгийг бас хэлье.

Одоо Бадамдамдин гишүүн тодруулга хийе.

**Р.Бадамдамдин:** - Содбаатар сайд тусгай хэрэгцээнд авсан тэр шийдвэр байхгүй учраас энэ цуцалж болохгүй байна гээд яриад байна л даа. Тэгээд энэ тусгай хэрэгцээнд авсан байвал цуцалдаг ийм заалт байна уу? Ашигт малтмалын хуулинд, тэрнээс гадна тусгай хэрэгцээнд аваагүй ч гэсэн тухайн лицензийг ашиглуулахгүй, хориглож, ийм сумын иргэдийн хурал, багийн иргэдийн нийтийн хурал өөрсдөө шийдвэр гаргах эрхтэй, тусгай хэрэгцээнд аваагүй ч гэсэн. Энийг мөн одоо хүлээж аваад энэ лицензийг нь олгохгүй байх ийм журам энэ бас хуульчлагдсан асуудал шүү дээ.

**Я.Санжмятав:** - Содбаатар дэд сайд.

**Я.Содбаатар:** - Тэгэхээр энэ 56 дугаар зүйл л дээ, тусгай зөвшөөрлийг цуцлах асуудал, би түрүүн хэлсэн, энэ 2000 онд энэ 2 лицензийн 2 лиценз нь бол энэ Баярсгоулд дээр гарсан юм билээ, хоёрдахь нь Их ногоон нуур байхаа Цозгор гэсэн компаниуд дээр бол нөгөө талбайнууд нь байж байгаад шилжсэн байгаа юм, энэ аж ахуйн нэгж рүү. Тэгээд энэ хуулийн дагуу 2 хувилбар байгаа юм, нэгдэх нь бол 5 сарын 56.1.3-аар нөөцөнд юмуу тусгай хэрэгцээнд аваад, нөхөн олговор олгоод ингээд энийг цуцалдаг нэг асуудал байгаа, энийг шийдэхийн тулд миний түрүүний хэлдгээр энэ Уянга сумын иргэдийн төлөөлөгчдийн хурал шийдвэр гаргахдаа цуцлуулсугай гэсэн шийдвэр гаргаад байгаа юм. Тэрнийхээ оронд энийг тусгай хэрэгцээнд авсугай гэсэн шийдвэр гаргаад ирвэл ингээд болж байгаа юм.

Хоёрдахь нь бол 56.1.5-аар одоо Бадамдамдин гишүүн хэлж байх шиг байна, тусгай зөвшөөрөл эзэмшигч байгаль орчны нөхөн сэргээх үүргээ биелүүлээгүй талаар нутгийн захиргааны байгууллагын саналыг харгалзан байгаль орчны асуудал эрхэлсэн төрийн захиргааны төв байгууллагын дүгнэлтийг үндэслэн гэж байгаа, тийм учраас энэ дүгнэлтийг үндэслэн гаргая гээд Байгаль орчны яамнаас ажлын хэсэг гарсан, сайдынх нь тушаалаар ажлын хэсэг гарсан, одоо яг өнөөдөр тэнд ажиллаж байна. Энэ ирээд дүгнэлтээ гаргаад өгөнгүүт бас ингээд шийдвэр гаргаж болж байгаа юм, ийм 2 хуулийн заалт байгаа юм. Энэ 2 хуулийнхаа заалтаар л бид нар энэ асуудлыг шийдвэрлэж өгнө гэж байгаа шүү дээ.

Гэхдээ одоо шууд Их Хурлын гишүүний хэлснээр юмуу, хэн нэгэн хүний хэлснээр цуцалчихаж болохгүй байгаа юм. Та бүхэн бас хуулийн, бид нар хууль, эрх зүйт төрийг барьж байгаа учраас энэ 2 хуулийн заалт байгаад байгаа, энэ 2 хуулийн заалтаар би түрүүн нэлээд тодорхой хэллээ, ийм байдлаар энэ арга хэмжээг авч хэрэгжүүлнэ, газар дээр нь бас үзсэн учраас энийг бас нэлээд их анхааралдаа аваад үзэж байгаа юм. Тэгээд анхааралдаа авлаа гэхээр зэмлүүлээд байгаа, гэхдээ энийг анхааралдаа авлаа гэдгийн цаана ийм төрийн захиргааны процедурын ажил явж байна гэж би энд тайлбарлаж хэлж байгаа юм.

**Я.Санжмятав:** - Өнөөдөр би бас гадны хүнтэй уулзах ёстой, 10-аад минут хүлээлгэчихлээ, тэгээд манай Байнгын хорооны аль нэг гишүүн нь орлоод хурал удирдаад явах бололцоотой байдаг, тийм учраас би Батбаяр гишүүндээ хурал даргалах эрхийг шилжүүлж байгаа юм. Ингээд одоо Энхболд гишүүн тодруулга хийе.

**З.Энхболд:** - Энэ Засгийн газрынхан ийм тулга тойрсон юм яриад бие биенээсээ зайлуулаад байдаг юм, Байгаль орчны яам нь юу хийдэг вэ, мэргэжлийн хяналт нь юу хийдэг вэ, тэрийг ард түмэн ерөөсөө сонирхохгүй шүү дээ, бие биен рүүгээ чихэх хэрэггүй, нутгийн ард түмэн тэнд алт олборлуулахыг хүсэхгүй байна, Өлтийн хөндийн гашуун туршлага толгойд нь маш гүн шингэсэн байна шүү дээ. Арван хэдэн жилийн турш зовоосон бүхэл бүтэн гол алга болсон, одоо тэгээд Бөөрөлжүүтийн хөндийг яг адилхан хувь заяа хүлээчихээд байхад бие биен рүүгээ чихээд байж болохгүй шүү дээ, та нар.

Байгаль орчны яам тэр дүгнэлтий нь хурдан гаргаж өгөөд хурдан шийд л дээ, одоо бүр зэвсэг рүүгээ ярьж байна шүү дээ, ингэж яриулахгүй байх бүрэн бололцоо байсан шүү дээ, аль сарын өмнөөс асуудал тавьж байхад наад яриад байгаа юмнуудаа хийсэн бол ингээд дуусчих байхгүй юу. Тэгээд энэ чинь хийгдэхгүй, цаана нь нөлөө бүхий компани нэрээ солиод охин компаниудаараа аваад яваад байдаг байхгүй юу, нөхөн сэргээлтээ хийхгүй, эздүүд нь нэг л хүн байгаа шүү дээ. тэгээд арга хэмжээ ав л даа, юугий нь хүлээгээд байгаа юм.

2006 оны хуулиар нутгийн ард түмний эрх мэдлийг маш их нэмэгдүүлж өгсөн шүү дээ, бид зүгээр л олборлуулахгүй гээд хэлчихэд олборлохоо больсон байхгүй юу. Тэгээд багийн иргэдийн нийтийн хурал ч хурлаа хийлээ, сумын иргэдийн хурал ч хийлээ. Одоо тэгээд ажилламаар байна шүү дээ. Төрийн бус байгууллагууд яг над шиг ингэж харж байгаа. Энэ төрийн аль яам нь юугаа хийж байна, ерөөсөө сонин биш. Байгаль экологийн сүйрэл үүсчихээд байна. Тийм байхад лицензий нь цуцлахгүй байлгаад байна гэдэг чинь ашиг сонирхлын зөрчил байгааг харуулж байна шүү дээ. Эсвэл Өлтийн хөндийг болж байна гэж бодоод байгаа юмуу? Би бол болохгүй байна гэж үзэж байгаа.

Бөөрөлжүүтийн хөндийг дахиж тийм хувь тавиланд оруулахгүйн тулд одоо ингээд зогсооё, тэр техник сарын өмнө очсон байхгүй юу, 2 сарын өмнө, тэрнээс хойш энэ өгүүлэл чинь гараад байгаа шүү дээ, тэгээд яагаад шийдэж болдоггүй юм гэж би асуугаад байна. Чиний хэлэх тайлбаруудыг би бүгдий нь сонссон, чи тэгээд энийгээ хий, Банзрагч байж байна, тэр нэг дүгнэлтээ өнөө маргаашгүй гаргаж өг, тэгээд энэ төрийн бус байгууллагуудтай та нар чинь уг нь гайгүй хамтран ажиллаад байгаа юм байна шүү дээ, Байгаль орчны яам, тэгээд тэрүүгээрээ уулзаад бүх юмаа тайлбарлаад юмаа дуусга л даа.

Бид гол нь өнөөдөр 8 сарын шалгалт ярих гэж цугласан юм л даа, энэ Уянгын асуудал бол шалгалтын үр дүнгээр ажил хийгдээгүйн жишээ болж орж ирээд байгаа юм. Тэгээд шалгалтын үр дүнгээр хийсэн ажил бол үнэхээр чамлалттай байна. 728-хан сая төгрөг нөхөн сэргээлтэнд байна гэдэг бол юу ч байхгүйтэй адилхан шүү дээ. А лиценз чинь 600 байдаг бил үү, алтны А лиценз, бусад нь хийгдэхгүй байгаа, тийм үү. Зуун хэдэн талбай дээр ашиглалт явуулж байгаа мөртлөө 700-хан сая төгрөгийн нөхөн сэргээлтийн мөнгө гэдэг бол чамлалттай байгаа байхгүй юу.

**Я.Содбаатар:** - 8.8 тэрбум төгрөг.

**З.Энхболд:** - Тэр чинь хийгдсэн ажил, энэ жилийн хийгдэх нь дансанд байгаа чинь 728 байна л даа. Тэгээд юу ч өөрчлөгдөөгүй байна, Засгийн газрынхан, арай хурдан шаламгай ажилламаар байх юм. Тэгээд яг тухайн тохиолдолд энэ Бөөрөлжүүтийн хөндийн асуудлыг нэн даруй шийдвэрлээд дараагийн нэг дэх, хоёрдохоос Их Хурлын Байнгын хороонд бичгээ ирүүлмээр байна, нэгдүгээрт.

Хоёрдугаарт энэ 11 зүйлтэй тогтоолын биелэлтээр та нарын ажлын явцыг шалгалаа, уг нь хагас жил тутам сонсох ёстой, тэгээд энэ нэг 4 жижигхэн компаниас өөр арга хэмжээ авагдсан компани алга. Тооллогын дүн гараагүй юм шиг байна. Тэгээд нэг л хөшингө л улсууд байх юм, хөдөлж ядсан, хууль ярьсан. Хуулинд бол хангалттай хэрэгсэл хийж өгсөн шүү дээ. Сумын засаг дарга очоод урьд жилийнхээ нөхөн сэргээлтийг хийгээгүй байх юм бол хаачихдаг эрхтэй болсон байгаа шүү дээ. Одоо бид нар Бөөрөлжүүт дээр алдах юм бол Онгийн голыг мартах л хэрэгтэй.

**Б.Батбаяр:** - Батхүү гишүүн.

**Г.Батхүү:** - Тэгэхээр өнөөдөр Байнгын хороогоор хэлэлцэж байгаа асуудал бол 2008 онд, 2007 оны 8 сарын 14-нөөс 16-ны үед Байгаль орчин, хүнс, хөдөө аж ахуйн байнгын хорооноос баталсан удирдамжийн дагуу Архангай, Өвөрхангай аймагт, тухайлбал Архангай аймгийн Цэнхэр сумын нутагт оршин Гүүтийн ам, Өлзийт, Тээлийн ам, Нарийн хамрын ам, Харгуйтын ам, Өвөрхангай аймгийн Бат-өлзийт сумын нутагт орших Зүүн сөдөтийн гол, Уянга сумын 7 дугаар багийн нутаг дэвсгэрт орших Ар өлтийн гол, Өлтийн голын хөндий, Модбух Өлтийн дээд хэсэг, Зүүнбаян-улаан сумын Ингэт багийн нутагт орших Өртөнтийн ам, Нарийн жалгатын гол дахь алтны орд газарт ашигт малтмалын хайгуул олборлож явуулсныг газар дээр нь явж, өнөөдөр хүчин төгөлдөр мөрдөгдөж байгаа 14 хуулийн хүрээнд шалгасан шалгалтын ажлын явцан талаар Засгийн газар тайлангаа оруулж ирж, өнөөдөр энд тайлагнах ёстой гэж ойлгосон.

Мэдээллийг сонслоо. Хийх гэж байна, хийж байна. Судалж байна гэсэн ийм л хариулт энд байна, энд сая Энхболд гишүүний хэлсний дагуу 4 жижигхэн алтны уурхайн лицензийг цуцалснаас өөр хийсэн ажил энд алга байна. Бид Байгаль орчны сайд, Үйлдвэр, худалдааны сайдуудыг газар дээр нь дагуулж явж уурхай, лиценз болгоноор бид нар үүрэг даалгавар газар дээр нь өгсөн, бидэнд энд өгсөн үүрэг даалгаврын протокол энд 20 гаруй хуудас материал надад байж байна. Уурхай болгон дээр байсан, зөрчигдөж байсан хууль, хэрхэн түүнийг шийдвэрлэх талаар өгсөн чиглэлүүдийн талаар харамсалтай нь энд ямарч асуудал яригдахгүй байна. Тэгэхээр би энэ 11 өгсөн үүрэг, даалгаврын дагуу ядахдаа энэ 11-ээр өгсөн, энэ протоколд орсон үүрэг даалгаврыг больё гэхэд хангалттай хариулт өгсөнгүй. Тийм учраас би ганцхан асуудлыг тодруулж асууя гэж бодож байна.

Тухайлбал нэгдүгээр асуудлаар алтны шороон ордын нөөц нь 200 кг, үндсэн ордын нөөц нь 3 тонноос доош байх нөхцөлд ашигт малтмалын тусгай зөвшөөрөл олгохгүй байх асуудлаар хууль тогтоомжид нэмэлт өөрчлөлт оруулах тухай төслийг боловсруулж оруулж ирээч гэсэн, энэ ажил ямар хэмжээнд явж байна. Бид нар хагас жил хийсэн ажлын тухай асууж байгаа юм шүү.

Дээр нь ашигт малтмалын олборлолт явуулсан газрыг нөхөн сэргээх, улсын стандартыг шинэчлэн яаралтай боловсруул гэсэн, судалж байна, тендер шалгарсан, ажил хийгдэж байна гэсэн ийм хариулт энэ дээр өгч байгаа. Нөхөн сэргээлт хийгдээгүй буюу чанаргүй, дутуу хийгдсэн ашигт малтмалын хайгуул олборлолтын талбайд үзлэг тооллого хийх ажил дөнгөж явж эхэлж байгаа юм байна, гүйцээгүй, энэ ажил хийгдэж дуусаагүй. Ашигт малтмалын тусгай зөвшөөрөл эзэмшигч этгээдийн зөвшөөрлийг сунгах, шинээр олгохдоо уг этгээдийн өмнө нь явуулж байсан ашигт малтмалын үйл ажиллагааны үр дүнг, тэгээд хаягдал нөөцгүй ашигласан байдал, байгаль орчны нөхөн сэргээлт хийсэн байдал гэх мэтийг харгалзан үздэг хяналтын тогтолцоог бий болго гэсэн, энэ ажил хийгдээгүйгээс болоод өнөөдөр Бөөрөлжүүтийн асуудал гарч ирж яригдаж байна гэж бодож байна, тиймээ?

Хэрвээ энэ хуулийг боловсронгуй болгоод аливаа нэгэн компани нэрээ сольсон ч, охин компани ч байсан ямар ч компани байсан энэ хууль харъяалагддаг ийм байдлаар шийдсэн бол өнөөдөр Бөөрөлжүүтийн асуудлыг бид нар энд ярихгүй байсан байх.

Дээрээс нь 5 дахь асуудал бол эрх мэдлээ хэтрүүлсэн, хуулиар олгогдсон эрхээ хэрэгжүүлээгүй ийм орон нутгийн удирдлагууд, төрийн захиргааны удирдлагуудтай хариуцлага тооц гэсэн хатуу үүрэг өгсөн, тухайлбал Архангай аймгийн Цэцэрлэг сумын иргэдийн төлөөлөгчдийн хурлын дарга, Засаг дарга, тэр Алтандорнод компани, Монгол газар компаний төлөөлөгч мэтээр ажилладаг байсан. Энийг газар дээр нь бид нар явсан, чиглэлий нь өгсөн, холбогдох сайд нар байсан. Энэ хүмүүс өнөөдөр ямарч арга хэмжээ тооцогдоогүй, анхааруулах арга хэмжээ авагдаад өнгөрсөн байна, энэ бол хангалтгүй. Машин аваад унасан, тэр компаниас, хандивын, цэцэрлэгтээ хэдэн хүүхдийн цагаан хэрэглэл аваад тавьсан, тэгээд газар нутгаа худалдсан, хууль зөрчөөд байгаль орчны нөхөн сэргээгдэх хөрөнгийг дансандаа төвлөрүүлж аваагүй байж байж ашиглалты нь явуулаад дуусгасан ийм этгээдүүдтэй хариуцлага тооцоогүй.

Дээр нь сая тэр 11 дүгээр зүйлийг ярьсан, байгаль орчны нөхөн сэргээлтийг үе шаттай ажлаа хийгээгүй тохиолдолд дараа жилийн олборлолтын ажлыг эхлүүлэхгүй байх тухай асуудлыг 12 сараас хойш энэ оны ашиглалтын ажил эхлэхээс өмнө энэ ажлыг хуульчлаад шийдээд шийдвэр гаргаад цуцлачих боломж байсан. Энэ эрх зүйн боломжийг бүрдүүлээгүй байсан. Ийм байдлаар энэ 11 өгсөн үүрэг, энэ 15 дугаар тогтоолоор өгсөн үүрэг даалгаврын биелэлт бол юу нь биелсэн юм бэ, надад баримттай нь хэлж өгөөч, заалтаар нь. Саяын та нарын энэ танилцуулж байгаа танилцуулган дээр бол хийж байна, судалж байна, эхэлж байна, хийх гэж байна гэсэн ийм л зүйлүүд яригдаж байна.

Бид нар бүтэн 6 сарын дараа өчнөөн ажил явсны дараагаар бүхэл бүтэн  нэг хайгуул олборлолтын сезон эхэлсний дараагаар энэ асуудлыг Байгаль орчны байнгын хороон дээр ярьж байна. Тэгээд сая Энхболд хэлсэн, энэ ажлын нэг хэрэгжихгүй байгаагийн илрэл бол Бөөрөлжүүтэд өнөөдөр Бөөрөлжүүтэд Монгол газар компани алт олборлох гээд нүүж техник тоног төхөөрөмжөө зөөж авааччихаад нутгийн ард иргэд маань энийг эсэргүүцээд энэ асуудлыг өнөөдрийг хүртэл шийдэж чадахгүй байгаагаар энэ илэрч байна. Тэгээд Засгийн газар энэ 11 асуудлаар хийсэн тодорхой ажлуудаа хэлж өгмөөр байна. Эсвэл хийгээгүй бол хийгээгүй гээд хэлмээр байна.

**Б.Батбаяр:** - Содбаатар тайлбар хийх үү?

**Я.Содбаатар:** - Би хариулъя. 200 килограмм алт шороон ордоос 300 тонны үндсэн ордын асуудлыг Ашигт малтмалын хуулинд нэмэлт өөрчлөлт оруулах саналыг манай яам боловсруулж оруулсан. Урьд нь бол яамны, Засгийн газрын журмаар шийдвэрлэнэ гэсэн, Засгийн газрын журмаар шийдвэрлэхээр хууль зөрчиж байна гээд Хууль зүйн яаман дээр бүртгүүлээгүй, нийтэд дагаж мөрдөх журмын хувьд, тэгэхээр нь энийг хуулийн төсөл болгож оруулсан. Ашигт малтмалын хуулийн нэмэлт өөрчлөлтийн асуудал оруулж ир гээд УИХ дээр ирээд УИХ дээр ирээд энэ заалттай хэсгийг болъё, яг стратегийн ач холбогдолтой орд хэсгийг энэ удаа оруулъя гэж ажлын хэсэг дээр ярьсан.

Ингээд ажлын хэсэг дээр манайхаас энэ процедурын чанартай, үйл ажиллагаатай холбоотой 11 зүйлийг Ашигт малтмалын хуульд нэмэлт оруулъя, Ашигт малтмалын хуулийн хэрэгжилтийн хүрээнд ийм албад байна гээд ажлын хэсэгт орсон. Үйлдвэр, худалдааны сайд, Кадастрын албаны дарга, холбогдох хүмүүс энэ асуудлыг ажлын хэсгийн хуралдаан дээр оруулсан, тэгээд энэ удаадаа 2 Парламентад суудалтай намууд зөвшөөрч байгаа, тэгээд энэ Ашигт малтмалын хуулийн нэмэлт өөрчлөлтөд 51 хувь тодорхой юмнуудаа оруулаад авъя, энэ асуудлыг түр хойшлуулъя гэсэн байдалтай байгаа.

Тийм учраас Ашигт малтмалын хуулийн нэмэлт өөрчлөлтөөр энийг оруулахад энэ орд газруудын, яг одоо бол ямар байдлаар бид нар энийг хориглож байна вэ гэж, хориглож байгаа байдал нь бол мэргэжлийн зөвлөл дээр нөөц /УИХ-ын гишүүн Г.Батхүү үгий нь таслав/.

**Г.Батхүү:** - Содбаатар сайдаа, наад асуудал чинь УИХ-д өргөн баригдаагүй, та нар Засгийн газар дээр ярьж байгаа юмаа ярьж байх шиг байна. Ийм хууль УИХ-д өргөн баригдаагүй. Ашигт малтмалын тухай хуулийг өөрчилж, шинэчлэхэд танай яамнаас буюу Засгийн газраас ийм санал орж ирээгүй учраас би энийг яриад байгаа юм. Танайхаас санал орж ирээд тэрийг зөвшөөрөхгүй, Их Хурал батлахгүй байгаа бол өөр асуудал шүү.

**Я.Содбаатар:** - Би тэр 11 зүйлтэй юуг танд хүргүүлье. Энэ юуг өнөөдөр гэхдээ зохицуулалт хийж байгаа, хуулийн ямар зохицуулалтаар явж байна гэхээр өнөөдрийн мөрдөгдөж байгаа хуулийн дагуу Мэргэжлийн зөвлөл дээр ийм нөөцтэй орд газруудын нөөцийг батлуулахгүй ийм арга хэмжээ авч байгаа. Зөвхөн алтан дээр төдийгүй, хэд хэдэн ордууд дээр журам гаргаад тэгээд ийм нөөцийг Улсын резервийн мэргэжлийн зөвлөлөөр орж ирвэл энэ нь эдийн засгийн хувьд ашиггүй юм, тийм учраас нөөций нь баталж өгөхгүй, нөөций нь баталж өгөхгүй бол тэр нь А руу шилжихгүй, А руу шилжихгүй бол олборлолт явагдахгүй гэсэн ийм логикоор одоогоор бол зохицуулалт явж байгаа, Ашигт малтмалын хэрэг эрхлэх газар дээр.

Энэ аж ахуйн нэгжүүдийн хувьд би гишүүдтэй олон зүйл дээр санал нэг байна, орон нутгийн удирдлагууд хариуцлагатай байх асуудал чухал байгаа юм. Төрийн байгууллагын үйл ажиллагаа бол өөрөө хууль эрх зүйт төртэй учраас хуулийг чанд сахиж мөрдөх ёстой, ийм учраас хуулийн дагуу орон нутгаас иргэдийн хурал юмуу, иргэдийн төлөөлөгчдийн хурлаас энэ бичиг нь ирдэг, зөвхөн би Уянгын асуудал ярьж байгаа юм бишээ, бусад аж ахуйн нэгжүүд дээр ч гэсэн, ингээд улсын нөөц, тусгай хэрэгцээтэй давхцаагүй, орон нутгаас энэ нь татгалзсан хариу ирээгүй ингэсэн тохиолдолд манайх олгож байгаа. Ийм учраас орон нутгаас одоо хүртэл Уянгаас хамгийн сүүлд гэхэд ирсэн шүү дээ, Эрдэнэхайрхан компани дээр энэ 4 сард хүрээд ирж байгаа. Тусгай хэрэгцээнээсээ гаргаад, гарын үсэгтэй, би одоо бүр нэрий нь санаад байна л даа. Ингээд ирээд байгаа учраас энэ дээр ярьж байгаа юм. Энэ одоо нийтлэг ийм байгаа учраас орон нутгуудын удирдлагуудтай, тэд нартай хариуцлага ярьж байх, тэд нар хариуцлагаа өндөржүүлэх, гишүүний түрүүний хэлдгээр магадгүй, тодорхой юунууд дээр хариуцлагатай арга хэмжээ авах дээр байр суурь нэг байгаа. Тийм учраас энэ дээр Засгийн газрын хэмжээнд тодорхой арга хэмжээнүүдээ авч байгаа талаар би тайланд, мэдээлэлдээ орууллаа.

Хэрэгжилттэй холбоотой эрх зүйн талаас шинэчлэх, янзлах зүйлүүд нэлээд олон байгаа, энэ дээр удаашралтай байгаа зүйлийг хүлээн зөвшөөрч байна, манай яаман дээр явж байгаа, тухайлбал шинээр сунгах, шинээр олгох асуудал дээр бид нар сонгон шалгаруулах журам гэж гарсан. Лицензийн хувилбар эргэж олгохдоо голдуу сонгон шалгаруулах талбай руу орж байгаа. Сонгон шалгаруулах талбайн журмын нэг заалт нь бол түрүүний миний хэлдгээр энэ урьд нь байгаль орчинд хэр нөхөн сэргээлтээ хийсэн юм, тэр үүргээ хэр биелүүлсэн юм гэдэгтэй их уялдаж явж байгаа, уялдаж явуулсан энэ журамд оруулсан зүйл байгаа.

Зарим нэгэн байгаль орчинтой холбоотой асуудалтай, түрүүний ярьсан зүйлүүдийг Банзрагч дарга нэмэлт хэлнэ.

**Ц.Банзрагч:** - /Байгаль орчны яамны Хүрээлэн буй орчин байгалийн нөөцийн газрын дарга/ УИХ-ын эрхэм гишүүн Батхүү гуайн асуултад хариулъя. Үнэхээр одоо тогтоол гараад 6 сар болсон, нэг талаасаа удаан хугацаа боловч бас зарим талаас нь харахад хугацаа шаардсан ийм ажил байгаа юм. Гэхдээ би бол гишүүний хэлсэн үг, саналыг хүндэтгэлтэй хүлээн авч бас зарим асуудал дээр бол хүлээн зөвшөөрөх ёстой. Гэхдээ би 2-хон зүйл дээр тодотгол хэлье гэж бодож байна. Тогтоолын эхний хэрэгжилт гарах хугацаа буюу эхний хагас жилдээ багтаан стандартууд бэлэн болно. Энэ бол үнэхээр бас оюуны багтаамжтай, бид нар энэ дээр маш шахуу ажиллаж байгаа, бас хугацаа шаардсан ийм ажил юм билээ гэдгийг хэлмээр байна.

Хоёрт нь энэ нөхөн сэргээлтийн үзлэгийг бид нар төрийн бус байгууллага сонгоод хийсэн, энэ газар бол ажиллаж байгаа, гэхдээ бид нарын сонголт бас буруу ч байсан юмуу, жаахан түргэн ажиллах талаар шаардаж байгаа юм бий. Гэхдээ бас бид нарын сонголт бас буруу ч байсан юмуу, бас түргэн ажиллах талаар шаардаж байгаа юм бий, гэхдээ эндээс сезоны, улирлын чанартай хамаарал байгаа юм. Яагаад гэвэл 5 сар хүртэл аль ч уурхай дээр очсон манаачаас өөр юм байдаггүй учраас бид нар газар дээр нь очиж тоолоход бэрхшээл байгаа. Тийм учраас дулааны улиралд хийхээр бид нар тийм графиктай байгаа гэдгийг хэлмээр байна.

Тэр 11 дүгээр заалттай холбоотой асуудал дээр хэлэхэд энэ Байнгын хорооны тогтоолыг бид нар мөрдөж ажиллаж байгаа. Тийм учраас өнгөрсөн жилийн тайлангаар уул уурхайн үйлдвэрлэлийг 137 аж ахуй идэвхтэй явуулж байсан бол өнөөдрийн байдлаар бид нар 78 аж ахуйн байгаль хамгаалах төлөвлөгөөг хянаж байгаа, бусды нь буцаасан байгаа. Яг энэ агуулгаараа өнөө барьцааны хөрөнгө чинь бага гараад байгаа. Тэгэхээр энийг бид нар өдөр тутам байнга мөрдөх, ер нь энэ  тогтоол бол бидний ажилд их дэмжсэн, манай байгаль орчны бодлогыг дэмжсэн ийм тогтоол байгаа, энэ дээр бид нар бүх заалтыг ширхэгчлэн биелүүлэхэд ажиллана.

**Я.Содбаатар:** - Ер нь бол манай Байгаль орчин, хөдөөгийн хөгжлийн байнгын хорооноос ийм асуудал гаргаж ирж тавьсанд бас Засгийн газрын хувьд, тэр тусмаа 2 холбогдох яамны хувьд бас хэрэгтэй байгаа юм, эрх зүйн талаасаа бид нарт гар болж, нэлээд асуудлуудыг цэгцэлж байгаа, гэхдээ бүгдийг нэг далайлтаар хийж чадахгүй байгаа учраас одоо бас зүйл гарч байна. Өнөөдөр бас энэ манай иргэний нийгмийн байгууллагын төлөөлөгчид, орон нутгийн иргэд ирж оролцож байгаа. Сүүлийн үед уул уурхайн салбар дээр хяналт тавих, тэр тусмаа байгаль орчинтой холбоотой асуудал дээр манай 2 яамтай ажил явуулахад иргэний нийгмийн байгууллагууд хамтарч ажиллаж байгаа явдалд талархлаа илэрхийлж байгаа.

Манай яаман дээр өрөө гаргаж өгсөн, тодорхой байр савтай ажиллаж байгаа, энэ дээр бид нар байнга мэдээлэл авдаг утас, тодорхой арга хэмжээнүүдийг авсан, яагаад гэхээр би энэ заалтын 9 дүгээр зүйл нь бас иргэний нийгмийн байгууллагуудтай хэрхэн ажиллаж байгаа вэ гэдэг талаар тодорхой тайлан бид нар тусдаа гаргаж өгч байгаа. Тодорхой хөрөнгө мөнгөөр хамтарсан ажлын шалгалтуудыг ойр ойрхон хийж байгаа, энд ирсэн ч гэсэн иргэний нийгмийн байгууллагуудаас би анзаарч байна, манайхтай хамтарч ажлын хэсэгт явсан, надтай уулзаж, санал бодол солилцож, тодорхой арга хэмжээ авахуулж байсан ийм хүмүүс байна.

Тийм учраас байгаль орчныг хамгаалах, энэ уул уурхайн салбарт зөв гольдролтой явуулахад энэний үүрэг роль сүүлийн жилүүдэд өндөр байгаа гэдгийг цохон тэмдэглэхийг хүсч байна.

**Б.Батбаяр:** - Баярлалаа, Батхүү.

**Г.Батхүү:** - Би тэр хариуцлага алдсан хүмүүстэй хариуцлага тооцох асуудлаар дахиад тодорхой асуудал асууя л даа. 1992 онд Эрэл компани анх удаа Уянгад очиж, Өлтөд олборлолт хийх гээд байгаль орчны үнэлгээ гаргасан байна. Тэгээд нутгийн ард иргэдээс санал асуулга явуулаад явж байхад 92 онд байгаль орчны байцаагчаар ажиллаж байсан Доржсүрэн гэдэг хүн Өлтөд Эрэл компани ирж алт олборлоход байгаль орчин, хүн амын амьдрал, малын бэлчээр, ус, ямарч зүйлд нөлөөлөх байгаль орчны нөлөөлөл бий болохгүй, байхгүй гэж тодорхойлолт гаргасан бичиг нь надад байдаг юм.

Тэгээд одоо өнөөдөр 2008 он, энэ хүний нүдэн дээр Уянгын Өлтийн орд сарны гадаргуу шиг болсон, тэр хүн одоогоор ажлаа хийж байгаа, тэгээд энэ хүний асуудлыг та нар шийдсэн үү, тэр үед ажлын хэсэг та нарт чиглэл өгч байсан. Доржсүрэн гээд улсын байцаагч байж байгаа.

**Ц.Банзрагч:** - Энд байцаагчийн асуудал бол нэгэнт Улсын мэргэжлийн хяналтын газрын мэдлийн боловсон хүчин учраас би хариулж мэдэхгүй байна.

**Г.Батхүү:** - Би Засгийн газартай ярьж байна гэж ойлгож байгаа шүү, би 2 яамтай яриагүй.

**Я.Содбаатар:** - Тодорхой хүний асуудал байгаа учраас мэдээллийг танд өгье, гишүүнээ, яг ямар арга хэмжээ авсан юм, гэхдээ тодорхой хэмжээний захиргааны арга хэмжээ авч уу, үгүй юу гэдгийг үзье.

**Г.Батхүү:** - Энэ асуудлыг оруулж ирэхдээ тухайн үед явж байсан ажлын хэсгийн протоколоор өгсөн үүрэг даалгаврыг та нар үзээгүй байгаагийн чинь нэг илрэл энэ л байгаад байгаа байхгүй юу. Энэ дээр байгаа тодорхой асуудал яривал өчнөөн мянган асуудал байна, та нар энэ дээр орж ажиллаагүй байна. Энэ Байнгын хорооны тогтоолыг хэрэгжүүлэх, Байнгын хорооны ажлын хэсгийн газар дээр нь очиж үзэж, танилцсан, үүрэг даалгавар, чиглэлүүдийн талаар хийсэн ажлын тайлан чинь орж ирээгүй байгаа учраас ийм тодорхой асуудлуудад та нар хариулж чадахгүй байна шүү дээ.

**Б.Батбаяр:** - Сайдын мэдээлэлтэй, танилцуулгатай холбогдуулан УИХ-ын гишүүд асуулт тавьж, тайлбар тодруулга авлаа. Тэгэхээр одоо УИХ-ын гишүүд хэлэлцэж байгаа асуудлаар үг хэлэх гишүүд байна уу? Үг хэлэх гишүүн алга байна уу? Ингээд Байнгын хороогоор хэлэлцэх асуудал дууслаа.

**З.Энхболд:** - Батбаяр даргаа, нэг санал оруулъя. Одоо ингээд Засгийн газар, Улсын Их Хурлаас өгсөн үүргийг биелүүлэхгүй байгаа юм, тэгээд одоо Их Хурлын тогтоол гаргая гэж тогтоолын төсөл санаачилж байгаа, Усны сав газар ашигт малтмалын хайгуул, ашиглалт явуулахыг хориглох тухай, Онги голынхон хөдөлгөөнийхний боловсруулсан ийм тогтоолын төсөл байгаа, энийг УИХ-ын гишүүд бид дэмжиж байгаа. Тэгээд энэний гол утгы нь би уншаад өгье. Энийг санаачилж байж орно шүү дээ.

Ашигт малтмалын хууль, Үндэсний аюулгүй байдлын хууль, Үндсэн хууль, Байгаль орчныг хамгаалах тухай хууль гээд, тэгээд хамгийн товч утга нь ийм байгаа юм, усны сав газар ашигт малтмалын хайгуул ашиглалт явуулж байгаа уул уурхайн компаниуд болон гар аргаар алт олборлогчдын үйл ажиллагааг 6 сарын хугацаагаар зогсоохоор ийм Их Хурлын тогтоолын төсөл байгаа. Засгийн газарт үүрэг болгож байгаа, энэ хооронд юу хийгдэх ёстой вэ гэхээр стандартаа боловсруулъя, байгаль орчны чадавхийн хэм хэмжээгээ тогтооё, салбар дундын болон та нар шиг бие биендээ ингэж бие бие рүүгээ чихээд бултдаг биш, бүс нутаг хоорондын зохицуулалтыг хийхээр асуудлыг боловсруулъя. Голын сав газрын экосистемд эдийн засгийн үнэлгээ хийх актуудыг боловсруулъя гэж байгаа юм.

Хоёрт хайгуулын болон ашиглалтын тусгай зөвшөөрөлтэй холбоотой үйл ажиллагаанд нэгдсэн  хяналт тавих тусгай зөвшөөрөл шинээр олгох, дахин олгох, цуцлах, шилжүүлэх, барьцаалах, хэсэгчлэн болон бүхэлд нь буцаан өгч шилжүүлэх үйл ажиллагааг олон нийтийн хяналтын дор явуулах нөхцөлийг бүрдүүлэх, эдгээр ажиллагааг одоо зөвшлийг арилгах хүртэл түр зогсоох, тэр хордсон газруудыг ариутгах, хоргүйжүүлэх, цэвэршүүлэх, эдгээр юмнуудыг хийдэггүй юм бол үйл ажиллагаагий нь бүрмөсөн зогсоох гээд ийм утгатай хуулийн, УИХ-ын тогтоолын төсөл байгаа.

Арга ядаад Засгийн газар ажлаа хийхгүй байгаа учраас УИХ-аас тогтоол гаргаж үүрэг өгөх гээд байна л даа.

Хоёрдугаар санал бол өнгөрсөн оны 12 дугаар сарын 28-ны 15 дугаар тогтоолыг хэрэгжүүлэх талаар Засгийн газар, би бол аль нэг яамыг нэр зааж хэлэхгүй, Их Хурлын нүдээр харах юм бол та нар бол нэг л Засгийн газар байгаа, Засгийн газрыг томилдгийн хувьд бид үйл ажиллагаагий нь хянаж шалгаж, удирдаж явуулж байх ёстой. Хэн нь юугаа хариуцаж, яах бол дараагийн асуудал. Тэгээд энэ талаараа дутуу байгаа ажлуудаа гүйцээж хийж, 6 сарын 28-ны өмнө энэ биелэлтээ, 15 дугаар тогтоолын 2 дугаар зүйлийн дагуу 6 сар тутам танилцуулж байх үүрэгтэй. Тэгээд тэр үед бас өнөөдрийнхөөс байдал сайжирсан байх гэж найдаад хэлж байна. Ийм 2 саналтай байна.

**Б.Батбаяр:** - Баярлалаа, тэгэхээр ийм байна,мэдээллийн дагуу хэлэлцэж байгаа асуудлын талаар дэлгэрэнгүй протокол гарна, энийг холбогдох хүмүүст хүргэгдэх байх. Гишүүд бол УИХ-ын тогтоол санаачлах бүрэн эрхтэй, тэгээд тогтоолын төслөө боловсруулаад, санаачлаад УИХ-д өргөн барих нь та бүгдийн асуудал шүү дээ, ингээд өнөөдрийн хуралдааныг хаая.

**Н.Чагнаадорж:** - /\"Ариун суврага\" хөдөлгөөний тэргүүн/ Нэг юм асууж болох уу? Батбаяр даргаа.

**Б.Батбаяр:** - Хаанаас ярьж байна, тэр бол болохгүй, энд дэгийн хуулиар энд оролцож байгаа улсууд УИХ-ын гишүүдийн асуултад хариулах л үүрэгтэй.

**З.Энхболд:** - Би асуучихъя, Чагнаагаас, би асууя, Чагнаадорж гуай юу ярих гэсэн юм?

**Н.Чагнаадорж:** - Сая энэ 4 гишүүн ноднин Ар, Өвөрхангайгаар явсан, тэгээд Архангай тэр чигээрээ хоцорлоо, харин ашгүй Батхүү гишүүн, Онги гол, одоо Орхон гол чинь сүйрэхэд бүр ирмэг дээрээ ирсэн байгаа шүү дээ, тэгээд тэр Орхон голын ай савд алт олборлож байгаа тэр Монгол газар, тэр Алтандорнод, тэр Гачуурт гээд, Гачууртыг манай Байгаль орчны яам, манай Үйлдвэр худалдааны яамныхан их магтана, худлаа нөхөн сэргээлт хийсэн дүр үзүүлээд, хэдэн мод 10 жил тарилаа, би тэрүүгээр байнга явж байгаа юм чинь тэрийгээ яасан юм байхгүй, тэгээд Билүүт 1, 2, 3 гээд тэнд өнөө маргаашгүй орох гээд бэлдсэн байна. Тэгээд ийм ийм юмыг анхаарах хэрэгтэй байнаа.

Тэгээд сая би туйлын баярлаж байна. Үнэхээрийн энүүгээр 5 жил тэмцэж явсан, тэгээд энэ бол өнөөдрийн Байнгын хорооны хуралд яах вэ зүгээр надыг урьж оруулсанд их баярлаж байна, тэгээд Энхболд гишүүн, Батхүү гишүүн хоёрт, тэр Архангайн тэр болохгүй болсон, одоо Орхон гол чинь удахгүй байхгүй болно шүү, бид нарын үр хүүхэд, ач зээ нар Орхон голын сайрган дээр тоглоно уу гэхээс Орхон гол гэдэг удахгүй байхгүй болно, энийг анхаармаар байна.

Батхүү гишүүнээс би нэг юм асууя, Алтайгоулд гэдгийн лицензийг та хүчингүй болгосон гэж ярьж байна, энэ 3 сарын 26-ны өдрийн Заяабат гэдэг хүний Ашигт малтмалын хэрэг эрхлэх газраас авахад хүчинтэй, энэ лиценз, сая би 14, 16-нд тэр гаар очиход Ашигт малтмалын хэрэг эрхлэх газар энийг ух гэсэн, ингээд бүх техникээ бэлтгэсэн, трактороор, усан буу руугаа түрээд байж байна лээ. Тэгээд би танайд бичиг өгсөн, арваад хоноод надад хариу байхгүй байгаа, баярлалаа.

**Б.Батбаяр:** - Ингээд хурлын ажиллагаа хаагдлаа. Баярлалаа, оролцож байгаа, та бүхэнд.

**Я.Содбаатар:** - Алтайгоулдтай холбоотой юмыг тайлбарлаж хэлэх гэж байх шиг байна, шүүх дээр байгаа.

**Б.Батбаяр:** - Одоо хурал хаасан.

Хуралдаан 17 цаг 05 минутанд өндөрлөв.

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                          Ч.АЛТАНЦЭЦЭГ

Монгол Улсын Их Хурлын 2008 оны хаврын ээлжит чуулганыБайгаль орчин, хүнс, хөдөө аж ахуйн байнгын хорооны 5 дугаар сарын 27-ны өдөр /Мягмар гариг/-ийн хуралдаан 15 цаг 40 минутанд Төрийн ордны \"А\" танхимд эхлэв.

Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

***Хуралдаанд ирвэл зохих 17 гишүүнээс 9 гишүүн ирж, 52.9 хувийн ирцтэй байв.***

***Чөлөөтэй:*** *Д.Одбаяр*

***Өвчтэй:*** *Ц.Дамиран, Ц.Цэнгэл*

***Тасалсан:*** *Су.Батболд, Сүх.Батболд, Н.Баяртсайхан, Г.Занданшатар, Д.Тэрбишдагва*

УИХ-ын гишүүн Р.Бадамдамдин, Р.Гончигдорж, З.Энхболд нар хуралдаанд оролцов.

***Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны 2007 оны 15 дугаар тогтоолын хэрэгжилтийн талаар Үйлдвэр, худалдааны сайдын мэдээлэл***

 Хэлэлцэж буй асуудалтай холбогдуулан Үйлдвэр, худалдааны яамны дэд сайд Я.Содбаатар, газрын дарга Р.Бадамсүрэн, газрын орлогч дарга Б.Нэргүй, мэргэжилтэн Г.Тамир, Ашигт малтмал, газрын тосны хэрэг эрхлэх газрын Уул уурхайн хэлтсийн дарга н.Баттулга, Байгаль орчны яамны газрын дарга Ц.Банзрагч, \"Онги голынхон\" хөдөлгөөний тэргүүн Ц.Мөнхбаяр, \"Ариун суврага\" хөдөлгөөний тэргүүн Н.Чагнаадорж, \"Ангир нүдэн мөндөөхэй\" төрийн бус байгууллагаас Я.Цэрэнханд, \"Ардын элч\" төрийн бус байгууллагаас Б.Нямхүү, \"Салхин сандаг\" төрийн бус байгууллагаас Ж.Түвдэндорж, \"Тосон заамар\" хөдөлгөөнөөс Д.Энхтөр, \"Хүдэр гол\" төрийн бус байгууллагаас Н.Баяраа, Улаан загалмайн нийгэмлэгийн ажилтан Н.Пүрэвсүрэн, Өвөрхангай аймгийн Уянга сумын иргэн П.Загарзүсэм, Б.Баярсайхан, Ж.Адъяацэвэл, Д.Ганболд, Д.Дагвадорж УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Г.Мяхдадаг нарын бүрэлдэхүүнтэй ажлын хэсэг байлцав.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны 2007 оны 15 дугаар тогтоолын хэрэгжилтийн талаар Үйлдвэр, худалдааны дэд сайд Я.Содбаатар мэдээлэл хийв.

УИХ-ын гишүүн З.Энхболдын гаргасан горимын саналаар 16.00-16.10 цагт Өвөрхангай аймгийн Уянга сумын 6, 7 дугаар багт орших Бөөрөлжүүтийн нутагт хийсэн видео бичлэгийг дэлгэцэн дээр үзүүлэв.

Дээрх мэдээлэлтэй холбогдуулан УИХ-ын гишүүн Р.Бадамдамдин, З.Энхболд, Я.Санжмятав, Г.Батхүү нарын асуусан асуултад ажлын хэсгээс Я.Содбаатар, Ц.Банзрагч, П.Загарзүсэм, Ц.Мөнхбаяр, Н.Чагнаадорж нар хариулав.

Байнгын хорооны дарга, УИХ-ын гишүүн Я.Санжмятав гадаадын төлөөлөгчидтэй уулзалттай болсон тул 16 цаг 35 минутаас УИХ-ын гишүүн Б.Батбаяр хуралдааныг үргэлжлүүлэн  даргалав.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны 2007 оны 12 дугаар сарын 28-ны өдрийн 15 дугаар тогтоолын хэрэгжилтийн талаар тус байнгын хорооны гишүүд мэдээлэл сонсов.

УИХ-ын гишүүн З.Энхболд \"Онги голынхон\" хөдөлгөөнөөс боловсруулсан \"Усны сав газар, ашигт малтмалын хайгуул, ашиглалт явуулахыг хориглох тухай\" УИХ-ын тогтоолын төслийг танилцуулав.

Дээрх УИХ-ын тогтоолын төслийг Улсын Их Хуралд өргөн мэдүүлэхээр тогтов.

Хуралдаан 17 цаг 05 минутанд өндөрлөв.

Тэмдэглэлтэй танилцсан:

БАЙГАЛЬ ОРЧИН, ХYНС,

ХӨДӨӨ АЖ АХУЙН БАЙН-

ГЫН ХОРООНЫ ДАРГА                                                   Я.САНЖМЯТАВ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                              Ч.АЛТАНЦЭЦЭГ

**УИХ-ЫН БАЙГАЛЬ ОРЧИН, ХYНС, ХӨДӨӨ АЖ АХУЙН БАЙНГЫН**

**ХОРООНЫ 2008 ОНЫ 05 ДУГААР САРЫН 27-НЫ ӨДӨР /МЯГМАР**

**ГАРИГ/-ИЙН  ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

Хуралдаан 15 цаг 40 минутанд эхлэв.

***Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байнгын хорооны 2007 оны 15 дугаар тогтоолын хэрэгжилтийн***

***талаар Үйлдвэр, худалдааны сайдын мэдээлэл***

**Я.Санжмятав:** - Гишүүдийнхээ өдрийн амгаланг айлтгая, манай Байнгын хорооны хуралдаан өнөөдөр нээлттэй явагдаж байгаа. Төрийн бус байгууллагууд болон Өвөрхангай аймгаас ирсэн улсуудад бас өдрийн мэндийг дэвшүүлж байна.

Өнөөдрийн хуралдаанд гишүүдийн ирцийг, манай Байнгын хорооны 5 гишүүн ирсэн байгаа, Санжмятав, Батхүү, Содномцэрэн, Цэнгэл, Цэрэнбалжид гишүүд ирсэн, бусад гишүүдийн хувьд бас өвчтэй, хөдөө томилолттой байгаа юм байна. Мөн Гончигдорж гишүүн, Н.Батбаяр гишүүн, Бат-Үүл гишүүн, З.Энхболд гишүүн, Ламбаа гишүүд бас манай хуралдаанд оролцож байгаа. Сая бас оролцоно, энэ ашигт малтмалын асуудлаар бас сонирхох, Засгийн газраас хийж байгаа асуудлыг бас танилцая гэсэн, өөр Байнгын хороо хуралдаж байгаа учраас энэ улсууд орж гараад байгаа байхаа.

Ингээд хуралдаанаа эхэлье, яагаад гэвэл заавал ирц 50-иас дээш хувьтай гэдэггүй, мэдээлэл сонсох учраас. Өнөөдрийн хуралдаанаар Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах зарим арга хэмжээний тухай Байгаль орчин, хүнс, хөдөө аж ахуйн байнгын хорооны тогтоол 2007 оны 15-ны өдөр гарсан, энэ  тогтоолыг гаргахын өмнө Их Хурлын гишүүн Батхүүгээр ахлуулсан ажлын хэсэг З.Энхболд, Ламбаа, Бадамдамдин нар Архангай, Өвөрхангай аймгуудад ашигт малтмал эрж, хайж олборлож байгаа газруудыг газар дээр нь үзэж, энэ чиглэлээр дорвитой алхам хийх ёстой, төрийн бодлогыг чиглүүлэх шаардлагатай гэж үзсэний дагуу манай байнгын хороо хэлэлцэж, 11 зүйлийн тогтоолыг хүргүүлсэн, Засгийн газарт, энэний дагуу хийж хэрэгжүүлж байгаа ажлын талаар мэдээллийг сонсохоор  төлөвлөсөн.

Энэ байнгын хорооноос гарсан тогтоолыг бас газар дээр нь танилцахаар Байнгын хорооны даргын хувьд шийдвэр гаргаж тогтоолыг Их Хурлын даргад хүргүүлсэн. Хуралдааны ирц бас тааруухан байсан учраас ажлын хэсэг ахалж байгаа гишүүдийг томилолтыг өгөөгүй, энэнтэй холбогдуулаад бид бүхэн өнөөдөр энэ хуралдааныг Байнгын хороогоороо хэлэлцье гэж шийдвэрлэсэн. Учир юу гэхээр энэ ажлыг зөвхөн төрийн бодлого талаасаа ярих биш, ялангуяа төрийн бус байгууллагууд, хөдөлгөөнүд нэлээд их хэмжээгээр шаардаж байгаа, зарим нэг талаараа Их Хурлын бас тогтоол гаргах хүсэлтэй байгаа талаараа саналуудаа ирүүлсэн  байгаа юм.

Тийм учраас өнөөдрийн энэ хуралдааныг хийж байгааг та бүхэнд хэлэх байна. Ийм асуудлыг хэлэлцэнэ. Өнөөдрийн хуралдаанд Үйлдвэр, худалдааны болон Байгаль орчны сайдууд хөдөө орон нутагт томилолттой байгаа учраас дэд сайд Содбаатар энэ Засгийн газраас хэрэгжүүлж байгаа ажлын талаар мэдээллийг хийнэ.

Үйлдвэр, худалдааны яамны Геологи, уул уурхай, хүнд үйлдвэрийн газрын орлогч дарга Нэргүй ирсэн байгаа, мөн гарын мэргэжилтэн Г.Тамир ирсэн байна, Ашигт малтмал, газрын тосны хэрэг эрхлэх газрын Уул уурхайн хэлтсийн дарга Баттулга, Байгаль орчны яамнаас дэд сайд, сайд 2 хөдөө томилолттой, сайдын хувьд Ерөнхий сайдтай зүүн аймагт ажиллаж байгаа учраас ирэхгүй, дэд сайд гадаадад явж байгаа юм байна, өнөөдрийн энэ хуралдаанд Байгаль орчны яамны төрийн нарийн бичгийн дарга Гантулга ирэх ёстой, одоогоор эмнэлэг дээр дусал залгуулсан байна, ирнэ гэж мэдэгдсэн байна, Байгаль орчны яамны Хүрээлэн буй орчин байгалийн нөөцийн газрын дарга Ц.Банзрагч гуай оролцож байна, энэ чиглэлийн асуудлуудаар бас мэргэжлийн хүмүүс бас тайлбаруудаа хэлэх байхаа.

Өнөөдрийн хуралдаан нээлттэй явагдаж байгаа, төрийн бус байгууллагуудаас \"Онги голынхон\" хөдөлгөөний тэргүүн Ц.Мөнхбаяр, \"Ариун суврага\" хөдөлгөөний тэргүүн Н.Чагнаадорж, \"Ангир нүдэн мөндөөхэй\" төрийн бус байгууллага Я.Цэрэнханд, \"Ардын элч\" төрийн бус байгууллага Б.Нямхүү, \"Салхин сандаг\" төрийн бус байгууллага Ж.Түвдэндорж, \"Тосон заамар\" хөдөлгөөнөөс Д.Энхтөр, \"Хүдэр гол\" төрийн бус байгууллагаас Н.Баяраа, Улаан загалмайн нийгэмлэгийн ажилтан Н.Пүрэвсүрэн, мөн өнөөдрийн хуралдаанд бас хөдөө, орон нутгаас төлөөлөгчид оролцож байгаа.

Уянга суман дээр иргэдийн төлөөлөгчдийн болон Засаг даргын шийдвэр гарсан, энэний дагуу тухайн баг дээр бас багийн хурлыг хийсэн байгаа, тэгээд манай Байнгын хороо хуралдахтай холбогдуулаад нэгэнт газар дээр нь ирж ажиллахгүй болсныг дуулаад бас хуралдаанд оролцьё гэж санал тавьсан, бид бүхэн энэ саналыг хүлээж авч одоо хөдөө орон нутгаас ирсэн хүмүүс байгаа, энийг танилцуулъя. Өвөрхангай аймгийн Уянга сумын иргэн П.Загарзүсэм, Б.Баярсайхан, Ж.Адъяацэвэл, Д.Ганболд, Д.Дагвадорж, энэ хүрэлцэн ирсэн төрийн бус байгууллагууд болон хөдөө орон нутгаас тэр холоос манай хуралдаанд ирж байгаа улсууддаа бас талархсанаа дэвшүүлье.

Ингээд хэлэлцэж байгаа асуудлаар мэдээллээ сонсоё, Үйлдвэр, худалдааны сайдын мэдээллийг Үйлдвэр, худалдааны яамны дэд сайд Содбаатар тавина. Содбаатар дэд сайдад микрофоноо шилжүүлье.

**Я.Содбаатар:** - Өнөөдөр энд хүрэлцэн ирсэн эрхэм гишүүд, манай иргэний нийгмийн байгууллагын төлөөлөгчид, Өвөрхангай аймгийн Уянга сумаас ирсэн иргэд та бүхнийхээ энэ өдрийн мэндийг дэвшүүлж байна.

Байгаль орчны болон ашигт малтмалын тухай хууль тогтоомжийн хэрэгжилтийг сайжруулах талаар авах арга хэмжээний тухай УИХ-ын Байгаль орчин, хүнс, хөдөө аж ахуйн байнгын хорооны 15 дугаар тогтоолын хэрэгжилтийг хангах талаар ажлаар хэрэгжүүлж байгаа ажлын талаар товч мэдээлэл хийе.

Хууль эрх зүйн орчинг боловсронгуй болгох талаар нэгдүгээрт жаахан мэдээлье.

Уул уурхайн эвдрэлд орж нөхөн сэргээгдэхгүй орхигдсон газруудад нөхөн сэргээлт хийлгэх эрх зүйн орчинг боловсронгуй болгох орилгоор \"Ашигт малтмал олборлох, боловсруулахад үүсэх хохирлын экологи-эдийн асгийн үнэлгээ, экологийн хохирол тооцох аргачлал\"-ыг боловсруулж дуусгаад одоо энэ аргачлалыг батлах шатандаа явж байна.

Мөн Байгаль орчны сайд, Үйлдвэр худалдааны сайдын 2008 оны 3 дугаар сарын 18-ны өдрийн 101/67 дугаар хамтарсан тушаалаар ажлын хэсэг байгуулагдан ажиллаж, уул уурхайн нөхөн сэргээлтийн 9 стандартыг шинэчлэх, 4 стандартыг шинээр боловсруулах ажлын техникийн даалгаврыг боловсруулж, гүйцэтгэгчийг шалгаруулан 2008 оны эхний хагас жилд багтаан гаргахаар ажиллаж бйана.

Уул уурхайн олборлолтын улмаас эвдрэлд орсон газрын тооллогын ажлыг явуулахаар улсын төсөвт өнгөрсөн оноос 100 сая төгрөг тусгуулан гүйцэтгэгчээр нь \"Тогтвортой хөгжлийн төлөөх хариуцлагатай уул уурхай\" төрийн бус байгууллагыг сонгон гэрээ байгуулах, төсөл, төсөв зохиох ажлыг эхлүүлээд байна.

Эдгээр арга хэмжээг авч хэрэгжүүлснээр улсын хэмжээнд нөхөн сэргээгдэлгүй орхигдсон газрын хэмжээ, эзэн холбогдогчийг олж тогтоон, хохирол нэхэмжлэх, нөхөн сэргээлтэд тавигдах шаардлага, хяналтыг өндөржүүлэх эрх зүйн бүрдэнэ гэж бодож байна.

Ашигт малтмалын хайгуулын болон ашиглалтын тусгай зөвшөөрөл олголтыг хязгаарлах, хориглох талаар бас дараахь ажлуудыг явуулж байна.

УИХ-ын 2006 оны хаврын чуулганаар Ашигт малтмалын тухай хуулийн шинэчилсэн найруулгын төслийг баталсан. Шинээр батлагдсан хуулинд байгаль орчныг хамгаалах, эвдэрсэн газрыг нөхөн сэргээх талаар лиценз эзэмшигчдийн үүрэг хариуцлагыг дээшлүүлэх чиглэлээр тодорхой заалтуудыг оруулж өгсөн. Түүнчлэн уул уурхайн үйлдвэрүүдийн үйл ажиллагаанаас шалтгаалан гол ус бохирдох, татрах, ширгэх, малын бэлчээр хомсдох зэрэг сөрөг үзэгдлүүд гарах боллоо. Энэ нь нэг талаас тусгай зөвшөөрөл эзэмшигчдийн үйл ажиллагаатай холбоотой боловч нөгөө талаас дэлхий нийтийн дулаарал, уур амьсгалын өөрчлөлттэй холбоотой юм. Уур амьсгалын өөрчлөлт, уул уурхайн үйл ажиллагаанаас шалтгаалж голын ус бохирдох, голд амьдардаг загас жараахай цөөрөх, голын ус татрах, ширгэх, бэлчээр хомсдох зэрэг сөрөг нөлөөллийг багасгаж, тодорхой бүс нутагт ашигт малтмалын тусгай зөвшөөрөл шинээр олгохгүй байх, түүнчлэн ашигт малтмалын олборлолт явуулахгүй байх арга хэмжээг бүс нутгийн онцлогт тулгуурлан үе шаттайгаар хэрэгжүүлэх үндсэн дээр хамгаалалтын ногоон бүсийн тухай хуулийн төслийг боловсруулж хэлэлцэх шатандаа оруулаад байна.

Экологи, эдийн засгийн хувьд үр ашиггүй 200 кг хүртэлх нөөцтэй алтны шороон орд, 3.0 тн хүртэлх нөөцтэй алтны үндсэн ордын судалгааг гаргаж эдгээр ордыг ашиглах үеийн байгаль орчинд нөлөөлөх байдлын нарийвчилсан үнэлгээнд хянан магадлагаа хийх бэлтгэл ажлыг хангаад байна.

Ашигт малтмалын тухай хуулийн дагуу тусгай өвшөөрөл нь цуцлагдсан болон дуусгавар болсон талбайд сонгон шалгаруулалт явуулах журамд тухайн аж ахуйн нэгжийн байгаль орчны талаар хүлээсэн үүргээ хэрхэн гүйцэтгэж байсан талаар аймаг, нийслэлийн байгаль орчны албадын дүгнэлт, мэргэжлийн хяналтын байгууллагын тодорхойлолтыг үндэслэн сонгон шалгаруулалтанд оруулж байхаар журамд тусгалаа.

Уул уурхайн нөхөн сэргээлтийн ажлыг эрчимжүүлэх, аж ахуйн нэгжийн байгаль хамгаалах талаар хүлээсэн үүргээ биелүүлэх талаар дараахь арга хэмжээнүүдийг авч хэрэгжүүлж байна.

Байгаль орчны сайдын 2007 оны 6, 374 дүгээр тушаалуудаар орон нутагт төвлөрүүлдэг байсан нөхөн сэргээлтийн барьцааны хөрөнгийг Төрийн сангийн тусгай дансанд төвлөрүүлдэг болгон журамлалаа. 2007 онд тусгай дансанд 569.0 сая төгрөг төвлөрч гүйцэтгэлээр 1102.9 га талбайд техникийн нөхөн сэргээлт, 985.3 га талбайд биологийн нөхөн сэргээлтийн ажил хийгдсэн байна. Энэ ажилд нийтдээ 8.8 тэрбум төгрөг арцууллаа. 2008 оны 5 дугаар сарын 23-ны өдрийн байдлаар 1016 га талбайд техникийн нөхөн сэргээлт, 637.6 га талбайд биологийн нөхөн сэргээлт хийгдэхээр тусгай дансанд 728 сая төгрөг, нэг зуун мянган ам.доллар төвлөрөөд байна.

Байгаль орчны яамны дүгнэлтээр байгаль орчныг хамгаалах, нөхөн сэргээх үүргээ биелүүлээгүй \"Алтай гоулд, \"Ашиа гоулд, \"Диггэр,\" \"Зубгол\" зэрэг компаниудын тусгай зөвшөөрлийг цуцлуулсан байна.

Байгаль орчны болон холбогдох бусад хууль тогтоомжийн хэрэгжилтийг хангах талаар бүх шатанд тодорхой ажил зохион байгуулж, хуулиар олгогдсон бүрэн эрхээ хэрэгжүүлээгүй, эрх мэдлээ хэтрүүлэн ашигласан холбогдох албан тушаалтанд арга хэмжээ авч хариуцлага хүлээлгэх, байгаль орчны хяналтын тогтолцоог сайжруулах талаар тодорхой арга хэмжээнүүдийг авч хэрэгжүүллээ.

Улсын үзлэгийг 2008 оны 3 дугаар сард зохион байгууллаа. Орон нутгийн байгаль орчны ажилтнуудын ажлын хариуцлагыг сайжруулах зорилгоор Байгаль орчны сайдын албан даалгаврыг гарган ажиллаж байна.

Улсын нэгдсэн үзлэг шалгалтын мөрөөр хэрэгжүүлэх арга хэмжээний тухай Засгийн газрын хуралдаанаар 2007 оны 8 дугаар сарын 15-ны өдөр хэлэлцэж тус хуралдаанаар Онцгой хортой химийн бодис ашиглан хууль бусаар алтны хүдэр олборлох, боловсруулах үйл ажиллагааг таслан зогсоох талаар хангалтгүй ажилласан Баянхонгор, Өмнөговь, Төв, Сэлэнгэ, Дорноговь, Дархан-уул, Сүхбаатар аймгийн Засаг дарга нарт зориуд анхааруулах арга хэмжээ, Төв аймгийн Борнуур, Жаргалант, Сэлэнгэ аймгийн Баянгол, Баянхонгор аймгийн Баян-овоо, Баацагаан, Шинэжинст, Жинст, Өмнөговь аймгийн Ханбогд, Хүрмэн, Ноён, Булган, Дорноговь аймгийн Хатанбулаг сумын Засаг дарга нарт тодорхой хариуцлага тооцохыг аймгийн Засаг дарга нарт үүрэг болгон хэрэгжүүлж эхлээд байна.

Байгаль орчны болон уул уурхайн хяналтын онцлогийг харгалзан энэ салбарын байцаагчдын харъяаллыг яамдад нь шилжүүлэх боломжийг авч үзэн, холбогдох хууль тогтоомжид өөрчлөлт оруулах хуулийн үзэл баримтлалыг боловсруулж Хууль зүй, дотоод хэргийн яаманд хүргүүлээд байна.

Хувиараа ашигт малтмал олборлох үйл ажиллагааг зохицуулах түр журмыг Засгийн газрын хуралдаанаар 2008 оны 2 дугаар сарын 27-ны 72 дугаар тогтоолоор батлуулан мөрдөн ажиллаж байна. Энэхүү журмыг хэрэгжүүлэх дэд хөтөлбөрийг Засгийн газрын 71 дүгээр тогтоолоор батлан мөрдүүлж үйл ажиллагаандаа хэрэгжүүлж эхэлж байна.

Налайх дүүрэгт хувиараа ашигт малтмал олборлож байгаа иргэдийн үйл ажиллагааг зохицуулах Засгийн газрын 69 дүгээр тогтоолыг гаргаж, энэ тогтоолын дагуу арга хэмжээнүүд авч хэрэгжүүлж байгааг бас мэдээлье.

Химийн хорт бодисын хэрэглээтэй холбогдсон хууль тогтоомжийн хэрэгжилтийг сайжруулж, алт олборлолтын үйл ажиллагаанд цианид нэгдэл хэрэглэхийг зогсоох үе шаттай арга хэмжээ авч, түүнийг орлох дэвшилтэт технологийг нэвтрүүлэх талаар тодорхой арга хэмжээнүүдийг авч хэрэгжүүллээ.

Цианид ашиглах зөвшөөрлийг зөвхөн 2 байгууллагад олгож Байгаль орчны сайдын 4 сарын 8-ны өдрийн 135 дугаар тушаалаар уул уурхайн үйлдвэрлэлд мөнгөн ус хэрэглэхийг хориглосон шийдвэр гарган мөрдүүлж байна.

Улсын хэмжээнд химийн хорт бодисоор бохирдсон хөрсийг саармагжуулах ажлыг Засгийн газрын 127 дугаар тогтоол гаргаж хэрэгжүүлсэн.

Байгаль орчны сайдын тушаалаар 2008 оныг Төрийн бус байгууллагуудтай ажиллах жил болгон зарлаж, энэ ажлыг зохион байгуулах ажлын хэсгийг Төрийн нарийн бичгийн даргаар ахлуулан ажиллаж эхлээд байна.

Тухайн жилийн байгаль орчны нөхөн сэргээлтийн үе шатны ажлаа бүрэн хийгээгүй тохиолдолд дараагийн жилийн олборлолтын ажлыг эхлүүлэхгүй байхтай холбогдсон хуулийн заалтыг чанд биелүүлдэг журамд шилжих талаар: Байгаль орчныг хамгаалах талаар төлөвлөсөн ажлаа бүрэн хийгээгүй аж ахуйн нэгжийн барьцааны хөрөнгийг буцаан олгохгүй байх, дараа жилд ажиллах эрх зүйн орчныг бүрдүүлэх байх талаар анхаарч орон нутгийн Байгаль орчны алба, мэргэжлийн хяналтын байгууллагуудтай зөвшилцөн, тухайн жилийн төлөвлөсөн ажлыг нөхөн хийлгэх хөтөлбөр гаргуулан барьцааны хөрөнгийг нэмэгдүүлэх  арга хэмжээ тус тус авч хэрэгжүүлж байна.

Байгаль орчин, ашигт малтмалын хууль тогтоомжийн хэрэгжилтийг сайжруулах талаар авах арга хэмжээний тухай Байнгын хорооны 15 дугаар тогтоолын дагуу болон ер нь энэ уул уурхайн салбарын нөхөн сэргээлтийн ажлыг эрчимжүүлэх, энд үйл ажиллагаа явуулж байгаа аж ахуйн нэгжүүдийн байгаль хамгаалах талаар хүлээсэн үүргийн биелэлтийг хангах, ер нь уул уурхайн үйлдвэрлэлийг өөрийг нь байгаль орчны салбарын хөгжилтэй уялдуулан цаашаа явуулах чиглэлээр хууль эрх зүйн орчныг сайжруулах тодорхой арга хэмжээнүүдийг авч хэрэгжүүлснээ мэдээлж байна.

Анхаарал тавьсанд баярлалаа.

**З.Энхболд:** - Асуулт хариулт явахын өмнө бид томилолтоор уг нь хөдөө очиж үзэх ёстой байсан юм, тэгээд Лүндээ дарга ч томилолт өгсөнгүй, томилолтын оронд аймгийн телевизийг гуйгаад өнгөрсөн жилийн явсан нөхөн сэргээлт хийгдээгүй газрууд яг ямар байдалтай байна, өнөөдрийн байдлаар зургий нь авахуулаадах гээд, зургий нь авахуулаад 10-аад минутын видео ирсэн, тэрийг үзчихээд нэгмөсөн асуулт, хариулт, саналдаа оръё гэдэг саналтай байна.

**Я.Санжмятав:** - Тэгье, мэдээлэл хийсэн Содбаатар сайдад баярлалаа. Горимын санал гарсан учраас манай З.Энхболд гишүүний саналыг хүлээж аваад 10 минутын бичлэгийг үзье, энэний дараагаар гишүүд мэдээлэлтэй холбогдуулаад УИХ-ын гишүүд асуулт тавьж, тайлбар тодруулга хийдэг. Байгаль орчны яамны төлөөлөгчид байна, Үйлдвэр, худалдааны яамны төлөөлөгчид байгаа, гишүүдээс төрийн бус байгууллага болон иргэдийн төлөөлөгчид оролцож байгаа учраас эд нараас бас тодруулж асуух асуулт байвал гишүүд асуух бололцоотой байгаа, энийг бас гишүүддээ танилцуулъя. Ингээд газар дээр нь бас юу болж байгаа юм бэ, энэ асуудлаар телевизийн бичлэг ирсэн байна, энийг сонирхоцгооё.

16.00-16.10 цагт Өвөрхангай аймгийн Уянга сумын 6, 7 дугаар багт байрлах Бөөрөлжүүтийн нутагт хийсэн  нэвтрүүлгийг дэлгэцэн дээр үзүүлэв.

**Я.Санжмятав:** - Бадамдамдин гишүүн.

**Р.Бадамдамдин:** - Та бүхний энэ өдрийн амгаланг эрье. Энэ Бөөрөлжүүтийн асуудал бол үнэхээр зүй ёсоор тавигдаж байгаа асуудал л даа, Өлтийн хөндий ямар байсан, ямар болсныг саяын видеоноос харууллаа. Бөөрөлжүүт бол яг зэргэлдээ байгаа ийм ам, ялгаагүй энэ Монгол газрынхан ороод ашиглаж эхлэх юм бол энэ өлтийн хөндий шиг болох ийм хувь заяа хүлээж байна.

Тэгэхээр энд бол Уянга сумын иргэд, Уянга сумын 6, 7 дугаар багийн иргэдийн энэ санаа зовж, санаа тавьж байгаа нь яах аргагүй зөв зүйтэй ийм асуудал, тэгээд энэ хуулийнхаа дагуу Уянга сумын иргэдийн төлөөлөгчдийн хурал, багийн иргэдийн нийтийн хурлаас шийдвэр гаргасан юм байна лээ л дээ. энэ шийдвэрий нь бид нар нотолж Үйлдвэр, худалдааны сайд Наранхүүд бичиг явуулсан байгаа. Би энэ бичгийг бас уншаад сонсгоё гэж бодож байна.

Өвөрхангай аймгийн Уянга сумын Бөөрөлжүүтийн 6, Өлтийн 7 дугаар багуудын иргэдийн нийтийн хурал болон Уянга сумын Иргэдийн төлөөлөгчдийн хурлаас хамтран Баярсгоулд ХХК-д 2003-2007 онуудад олгогдсон хайгуулын тусгай зөвшөөрлүүдийг цуцлуулах санал гаргасан тухайгаа бид нарт бичгээр мэдэгджээ. Ирүүлсэн материалаас харахад Уянга сумын иргэдийн төлөөлөгчдийн хурал нь Газрын тухай хуулийн 20.1.3-т заасан бүрэн эрхийнхээ дагуу дээрх тусгай зөвшөөрлөөр олгогдсон талбайг орон нутгийн тусгай хэрэгцээнд авсан байх бөгөөд ингэсэн тохиолдолд үүсэх харилцааг Ашигт малтмалын тухай хуулийн 14 дүгээр зүйлээр тодорхой зохицуулсан байна.

Нэгэнт тусгай хэрэгцээнд авсан тохиолдолд мөн хуулийн 56.1.3-т заасны дагуу тусгай зөвшөөрөл нь цуцлагдах тул энэхүү асуудлыг харъяаллын дагуу танд уламжилж байна. Иймд тусгай зөвшөөрлүүдийг хүчингүй болгохын зэрэгцээ нэмж тусгай зөвшөөрөл олгохгүй байх талаар анхааралдаа авна уу, 13 хуудас материалыг хавсаргав. УИХ-ын гишүүн Бадамдамдин, Батхүү, Энхболд гэсэн ийм бичгийн 5 сарын 19-нд явуулсан. Тэгээд энэ бичгийн хувийг аймгийн иргэдийн төлөөлөгчдийн хурал, аймгийн Засаг даргын тамгын газар, мөн сумын иргэдийн төлөөлөгчдийн хурал, багийн иргэдийн нийтийн хурал руу хувиуды нь явуулсан байгаа.

Тэгэхээр энэ хуулийн дагуу энэ Уянга сумын иргэдийн төлөөлөгчдийн хурал болон Уянга сумын 6, 7 дугаар багийн Иргэдийн нийтийн хурал өөрсдөө ийм шийдвэр гаргах эрхтэй, энэ шийдвэр нь бол хуулийн дагуу хүчин төгөлдөр мөрдөгдөх ёстой ийм шийдвэрүүдээ. энийг хуулийн дагуу одоо энэ ямарч тохиолдолд Бөөрөлжүүтийн болон тэр хавийн нутгуудад энэ сумын тусгай хэрэгцээнд авсан энэ газруудад ашигт малтмалын үйл ажиллагаа явагдахгүй байх ёстой. Тэгээд энэ үүргээ Үйлдвэр, худалдааны яам биелүүлж ажиллаж байгаа байх гэдэгт итгэж байна. Энэнд нь хяналт тавьж ажиллах ёстой Байгаль орчны яамныхан энд байх шиг байна, энэ Үйлдвэр худалдааны яам, Байгаль орчны яамнаас энэ талаар яаж ажиллаж байгаа тухай асууж сонсоё.

**Я.Санжмятав:** - Мэдээллээ сонссон, одоо Бадамдамдин гишүүний хувьд бас 5 сарын 19-нд яамдууд руу бичиг явуулсан юм шиг байна, энэнтэй холбогдуулаад бичгээр хариу ирээгүй учраас сонсоё гэж байна. Содбаатар сайд хариулъя.

**Р.Содбаатар:** - Өвөрхангай аймгийн Уянга сумын нутагт байгаа Баярсгоулд компаний эзэмшиж байгаа лицензтэй холбогдолтойгоор манай яаманд холбогдох байгууллагуудаас болон нэлээд хэдэн удаа бичиг ирсэн л дээ, 5 сарын 19-нд, нэг өдөр Байгаль орчны сайдаас, манай УИХ-ын 3 гишүүнээс, сая Бадамдамдин гишүүний уншиж байгаа, УИХ-ын даргаас гээд ийм нэртэй албан тоотууд манайд 5 сарын 19-нээр огнооглоод манай яаманд ирсэн, өнгөрсөн 7 хоногт. Энэ дээр тавьж байгаа асуудал бол Уянга сумын Бөөрөлжүүтийн 6, Өлтийн 7 дугаар багуудад иргэдийн нийтийн хурал хуралдаж, энэ Баярсгоулдын эзэмшиж байгаа 4 лиценз байгаа байхаа, би тэгж санаж байна, хайгуулын 4 лицензийг цуцлуулж өгөөчээ гэсэн ийм саналууд ирсэн.

Энэ газар дээр Уянга суман дээр УИХ-ын даргыг хөдөө, орон нутагт ажиллах хүрээнд бид нар 2008 оны 3 сард Уянга суманд очиж ажилласан. Тэгэхэд Уянга сумын иргэдээс 2 зүйлийг тавьсан, нэгдэх зүйл нь Уянга сумын энэ гар аргаар ашигт малтмал олборлож байгаа иргэдийн дунд тэр тусмаа Өлт дээр тодорхой хэмжээгээр химийн хортой бодис хэрэглэж байж магадгүй гэсэн ийм мэдээлэл ирсэн, бүр тодорхой нэр хаягтай хүмүүс манай сумын иргэд химийн хортой бодис хэрэглэж байж магадгүй гэсэн. Энэ дээр нь Байгаль орчны яам, Улсын мэргэжлийн хяналтын газар, Үйлдвэр, худалдааны яамны холбогдох хүмүүс явж ажлын хэсэг ажилласан. Дараа нь энэ ажлын хэсгийн дүгнэлтээр тэнд одоогоор мөнгөн ус, химийн хортой бодис хэрэглэсэн зүйл алга байна гэсэн ийм дүгнэлт гарсан, энийг Банзрагч дарга нэмж хэлэх байх.

Хоёрдахь тавьсан асуудал нь энэ Бөөрөлжүүттэй холбоотой асуудлаа, тэгэхээр энэ асуудал тавьж байх үед Бөөрөлжүүтийн лиценз олгогдсон байсан. Сумын иргэдийн хурлаас одоо хүртэл бид нарт энэ Бөөрөлжүүт, Өлтийн энэ хэсэг, Баярсгоулдын эзэмшиж байгаа газруудыг сум, орон нутгийнхаа тусгай хэрэгцээнд авсан гэсэн ийм бичиг, албан тоот ирэхгүй байгаа юм. Цуцлуулж өгөөч гэдэг бичиг ирсэн. Тэгээд энэ асуудлаар 5 сарын 8-ны өдөр би Уянга сумын Өлт дээр очиж Бөөрөлжүүтийн иргэдтэй очиж уулзсан. Энэ багийн нөхөдтэй манай яамны Ашигт малтмал, газрын тосны хэрэг эрхлэх газрын Бичил уурхайн асуудал хариуцсан хэлтсийн дарга Батбаяр, мэргэжилтэн Сансар, би ингээд манай яамны холбогдох хүмүүс ажлын хэсэг очиж ажилласан.

Иргэдтэй уулзсан. Иргэдийн тавьж байгаа энэ асуудлыг бид нар хуулийн дагуу судалж үзэж байгаа. Одоо ямар асуудал тавьж байна гэхээр манай яамны сайдын зөвлөл дээр яриад энэ Баярсгоулдын асуудлын юмнуудыг түр зогсоо, ингээд энийг шалгая гээд ажлын хэсэг гаргасан байж байгаа, дээрээс нь энэнтэй холбоотой хэлэлцэх байсан нөөц хүлээж авах, техник, эдийн засгийн үндэслэл, хурлаар оруулах юмнуудыг хойшлуулсан байж байгаа. Тэгэхээр энэ асуудлыг хуулийн хүрээнд шийдвэрлэнэ гэж бодож байгаа. Холбогдох хуулийн дагуу энэ шалгалт юмнуудыг хийж байгаа.

Яг одоо Уянга сумын удирдлагуудтай би бас ярьсан, над дээр саяын энэ зурагтаар гарч байх шиг байна, иргэн Загарзүсэм байхаа, энэ иргэн төлөөлж ирж уулзсан, өнгөрсөн 7 хоногийн 5 дахь өдөр манай яаман дээр, тэгээд энэ асуудлаар миний нэр дээр бичиг ирсэн, Наранхүү сайдын нэр дээр бичиг ирсэн. Ингээд бид нар Ашигт малтмалын тухай хууль, Газрын тухай хуулийн дагуу энэ асуудлыг шийдвэрлэнэ гэж бодож байгаа. Бид нарт энэ асуудлыг шийдвэрлэхийн тулд яг хууль эрх зүйн талаасаа сумын, нийтийн, хуулийн дагуу тусгай хэрэгцээнд авсан шийдвэр нь байвал бид нар энэ асуудлыг шийдвэрлэж болох юм гэж үзэж багйаа. Ийм байдалтай явж байгаа, энийг одоо яам анхааралдаа авсан, Байгаль орчны яамных ч гэсэн холбогдох бас нэмэлт юуг хийх байхаа гэж бодож байна.

Үнэхээр Уянгын тухайд бид нар энийг онцгой анхаарч үзэх ёстой. Бөөрөлжүүтийн юмуу, Бараагийн энэ рүү ороод эхлэх юм бол тэнд малын бэлчээр гэдэг юм хомсдоно, өнөөдөр тэрний хойшоогоо Аму компаний эзэмшиж байгаа, хуучин Эрэлийн, хойшоо иргэдийн хувьд бас хүндрэлтэй байгаа. Ус авахад байхгүй, яг газар дээр нь манай гишүүд энэ жил явж чадаагүй байгаа байх, би бол очиж нэлээд уулзаж, иргэдийн уулзалтуудыг 2, 3 хийж, энэ асуудлаар ярилцсан, иргэдтэй тодорхой зүйлүүдийг ярилцсан байгаа. Зарим нэг нь нөхөрлөлийн хэлбэрт оръё. Зарим нэг нь Засгийн газраас сая 3 сард баталсан Гар аргаар, хувиараа ашигт малтмал олборлох асуудлыг зохицуулах түр журмын хүрээнд нөхөрлөл, бүл больё гэсэн ийм зохион байгуулалтын зүйлүүд бас явж байгаа гэдгийг бас нэмж хэлэхийг хүсч байна.

**Я.Санжмятав:** - Баярлалаа, одоо бас чуулган зарласан байгаа юм байна, 4 цагаас, тийм учраас гишүүд орж гараад байна, энийг хэвлэлийнхэн манай бусад улсууд ойлгоорой, Их Хурлын дарга ороод суусан байна. Одоо Энхболд гишүүн асуултаа асууна, дараа нь Батхүү гишүүн.

**З.Энхболд:** - Засгийн газрынхан Их Хурлын  гишүүд шиг юм яриад байх юм, та нар чинь ажил хийх ёстой улсууд шүү дээ. Алтай гоулд, Ашиа гоулд, Диггэр, Зубгол гэдэг компаниудын тусгай зөвшөөрөл цуцалж болоод байдаг, газар дээр нь очингуутаа, Монголгазрынхан яагаад цуцалж болдоггүйг би асуух гээд байгаа юм л даа. Монголгазар бол сүүлийн 10 жил нөхөн сэргээлтийн маш их өртэй газар, Төв аймаг, Архангайн Цэнхэр, Дорнод, яваагүй газар байхгүй, тэгээд энэ Ашигт малтмалын хуулийг харахаар чинь тухайн жилийнхээ нөхөн сэргээлтийг хийгээгүй бол дараа жилийн ажлы нь эхлүүлэхгүй байгаа шүү дээ. Байнгын хорооны тогтоолын 11 дээр байгаа.

Та нарын  хийсэн ажил юу гэж бид нар тайлбарласан гэхээр арга хэмжээ авч ажиллаж байна гэж байгаа юм, хамгийн сүүлийн пункт. Арга хэмжээ авч ажиллах бишээ, нөхөн сэргээлтийн өртэй энэ компаниудаа бүрмөсөн хаагаач. Хэрвээ та нар хуулийнхаа дагуу ажилладаг бол энэ байгаль орчны төрийн бус байгууллагууд ингэж ажил болгож ирэхгүй. Хаа байсан Уянгаас хүмүүс ирэхгүй, аль сарын өмнө техник нь очсон шүү дээ, тэрнээс хойш танай яамнаас байнга чихнээс чинь хонх уяж байгаа, өнөөдрийг хүртэл ямарч алхам хийгдээгүй. Би бол Байнгын хорооны тогтоолын хэрэгжилт нойль байна гэж хэлэх гээд байгаа юм. Үзүүлэн болгох гэж 4 компаний тусгай зөвшөөрлийг цуцалсан болсон.

Тэгээд энэ том компаниуд болоод ирэхээр Их Хурлын дарга томилолт өгөхөө байчихдаг, Үйлдвэр, худалдааны яам бүлх үмхсэн юм шиг таг дуугүй болчихдог, жижгүүдийг яах вэ хааж болоод байх шиг байгаа юм. Энэ чинь ажлаа хий л дээ, та нар чинь цалин авч байгаа улс шүү дээ. Өлтийн хөндийг ямар болсныг бүгдээрээ мэднэ шүү дээ, тэгээд бөөрөлжүүтийн хөндийг тийм болгох гээгүй юм бол одоо цуцла л даа, та нарт эрх нь байгаа шүү дээ, надад эрх нь байхгүй байна. Надад энэ Их Хурлын Байнгын хорооны тогтоол, одоо энэ Онги голынхны яриад байгаа хоёрдахь Их Хурлын тогтоолыг гаргах эрх нь бол байна. Засгийн газар биелүүлэх үүрэгтэй, энэ үүргээ биелүүлэхгүй бол ажил ерөөсөө явахгүй шүү дээ. 6 оны хуулиар та нарт хангалттай хэрэгсэл гаргаж өгсөн шүү дээ. Нөхөн сэргээлтээ хийгээгүй хүн дараа жил нь олборлолт явуулах эрхгүй болчихож байгаа.

Ер нь бол Өлтийн хөндийд Эрэлийн компанийг хааснаас хойш Онгийн гол Улааннуур руу дөхөж яваа шүү дээ. одоо Бөөрөлжүүтийг ухаад эхлэх юм бол тэр ахиад Арвайхээрийн орчим очоод зогсоно л доо. Тэгээд ийм эмзэг усны нөөц багатай газар хайгуулын лиценз яах гэж өгдөг юм. Хангалттай сургамж авлаа шүү дээ, бид нар. Одоо тэгээд буруу өгсөн хайгуулын лицензээ цуцла л даа. Юу болохгүй байгааг би ерөөсөө ойлгохгүй байна. Бүх хуулиар та нарт эрх мэдэл, бүх юм чинь байна. Тойруулж яриад байх юм, хэрэггүй шүү дээ.

11 зүйлтэй тогтоол гаргаж өгсөн, хангалттай хийсэн ажил харахгүй л байна, одоогийн байдлаар. Тэгээд надад бол тэр зөвшөөрлийг чинь цуцалдаг эрх мэдэл байхгүй, Засгийн газрын та нарт байгаа байхгүй юу, та нар тэгээд ялгавартай хандаад байгаад л би гайхаад байна л даа. Энэ Алтай гоулд, Ашиа гоулд эд нар чинь жоохон юм байна лээ шүү дээ, Архангайн Цэнхэрт байсан шиг. Яагаад одоо цуцалж болохгүй байгаа юм бэ? Том компани болохоор нь айдаг юмуу, яадаг юм? Их Хурлын дарга хүртэл томилолтоо өгөхгүй, ингээд зогсоочихоод байгаа байхгүй юу, ямар сонирхол байгаа юм, мэдэхгүй.

**Я.Санжмятав:** - Содбаатар дэд сайд яръя.

**Р.Содбаатар:** - Өнөөдөр яг лиценз эзэмшиж байгаа компани бол Баярсгоулд гэж компани байгаа, энэ компани бол Монгол газар компаний охин компани гэж манай иргэд болон холбогдох газар мэдээлж байгаа юм. Яг Монгол газар компанитай холбоотой өөр аж ахуйн нэгж учраас энэ дээр урьд нь нөхөн сэргээлт, бусад орд газруудтай холбох асуудал бол хүндрэлтэй байдаг. Ер нь бол төрийн ажил хийж байгаа бид бүхэн бол тодорхой хэмжээгээр бас хууль эрх зүйн орчныг барьж ажиллах ёстой гэж бодож байгаа. Тийм учраас хуулийн хүрээнд энэ асуудлыг аль болох зохицуулалт хийх, тэр тусмаа өөрөө газар дээр нь очиж ажилласан хүний хувьд бас энэ иргэдийн санал бодол, тэр тусмаа нутаг орны санал бодлыг, нутгийн иргэдийн саналыг, тэнд оршин сууж байгаа иргэдийнхээ амар амгалан, тодорхой хэмжээгээр мал аж ахуй, бусад үйл ажиллагаагаа явуулахад хохирол учруулахгүйгээр, байгаль орчинд халгүй тал руу нь шийдвэрлэнэ гэж бодож байгаа.

Гэхдээ аливаа асуудлыг ямар нэгэн шууд төрийн үгээр юмуу, эсвэл ямар нэгэн улс төрийн шалтгаанаар шууд цуцалж болдоггүй шүү дээ. Тийм учраас энэ бол хуулийнхаа дагуу баримтлаад ингээд цуцлах ажлыг одоо бид нар түр түдгэлзүүлчихээд манай агентлаг дээр одоо энэ асуудлыг судалж үзээд ажлын хэсэг ойрын үед шийдвэр гаргана. Би түрүүн хэлсэн, 19-ний өдөр ийм зүйл ирсэн, энэнээс өмнө бол энэ асуудлыг газар дээр нь 3 сард очиж ажилласан ажлын хэсгийн хүрээнд тодорхой зүйлүүдийг судалж үзээд ингээд манай яаман дээр явж байгаа зүйл байгаа.

Бусад холбогдох газрууд дээр би бас явж байгаа байх гэж найдаж байна. Ашигт малтмалын тухай хуулиар бол Байгаль орчинтой холбоотой энэ асуудлыг бол Улсын мэргэжлийн хяналтын байгууллага, Байгаль орчны яаманд байдаг юм, тэр яамдууд мэргэжлийн холбогдох дүгнэлтээ гаргаад, тэгээд энэнийх нь дагуу манай яам, агентлаг цуцлах ёстой. Тийм учраас холбогдох байгууллагууд дээр хийж байгаа зүйлүүд, энэнтэй холбогдуулж хийж байгаа зүйлүүд байгаа гэдгийг би сая мэдээлэлдээ хэллээ.

**Я.Санжмятав:** - Би 2 асуулт байгаа юм. Энэ иргэд оролцож байгаа учраас Уянга сумаас ирсэн төлөөлөгчдөөс нэг нь тэр Бөөрөлжүүтийн багийн иргэдийн нийтийн хурал дээр гарсан шийдвэр, сая энэ паржигнаад сайн сонсогдсонгүй, тэнд юу болсон юм, тэр асуудлаар товчхон нэмэлт мэдээлэл өгөхгүй юу, хэн нэг нь төлөөлөөд хэлчихгүй юу гэж байна.

Хоёрдугаарт нь энд Онги голынхон хөдөлгөөний тэргүүн Мөнхбаяр оролцож байгаа, Мөнхбаяр бас байгаль орчны асуудлаар улсын хэмжээнд асуудал дэвшүүлж явдаг. Их Хурлын дарга бас надад үүрэг өгсөн юм, таныг уулзсан  гэж, энэ асуудлаар Идэвхтэн дарга бид 2-луу бас чиглэл өгсөн, энэ мэдээллийг товчхон хэлнэ үү, ийм 2 асуулт байна, надад. Баярлалаа, дараа нь Батхүү гишүүн.

**П.Загарзүсэм:** - /Өвөрхангай аймгийн Уянга сумын иргэн/ Баярлалаа, ингээд Өвөрхангай аймгийн Уянга сумын асуудлыг өнөөдөр Их Хурлын Байнгын хороогоор хэлэлцэж, үнэхээр энэ асуудал дээр нааштай шийдвэр гарах байхаа гэж ингэж найдаж байна. Тэгээд энэ Байнгын хорооны хуралдаанд оролцож байгаа нийт гишүүд, Байнгын хорооны даргад маш их баярлаж яваагаа Уянга сумын нийт ард түмний өмнөөс илэрхийлэхээс өөр аргагүй байна, баярлалаа.

Ингээд Өвөрхангай аймгийн Уянга сумын хувьд 2 багийн хурал 2 удаа болсон, 2 удаагийн тогтоолыг энд гаргасан. Тэгээд энэ тогтоолыг бүгдий нь уншиж танилцуулах нь илүүц байх, тэгээд 4 сарын 22-ны өдөр тогтоол гаргаад, энэ тогтоолын гол зүйл заалт нь бол энэ Баараа Хар-өлт, Бөөрөлжүүтэд олгогдсон Баярсгоулд компаний 4 ширхэг хайгуулын лицензийг цуцлуулахыг шаардсан юм. Түүнээс гадна хэрвээ энэ шаардлагыг биелүүлэхгүй болбол иргэдийн зүгээс хатуу тэмцлийн аргыг сонгохыг багийн нийт иргэдэд уриалсан юм. Ингээд энэ 4 сарын 22-ны багийн иргэдийн нийтийн хурлын дараагаар мөн 5 сарын 23-ны өдөр дахин багийн иргэдийн нийтийн хурал болсон юм. Энэ 4 сарын 22-ны багийн иргэдийн нийтийн хурлаар сумын иргэдийн төлөөлөгчдийн хурлыг хуралдуулж, энэ тал дээр санал өг гэдгийг шаардсан юм. Энэ дагуу 5 сарын 13-ны өдөр Сумын Иргэдийн төлөөлөгчдийн хурал хуралдаад мөн Баярсгоулд компанид олгосон хайгуулын 4 ширхэг лицензийг цуцалсугай гэсэн Сумын Иргэдийн нийтийн хурлын тогтоол гарсан юм. Ийм учраас энэ асуудал бол багаасаа сум руугаа, сумаасаа дээд шатны байгууллага руу хандаж байгаа, маш их зөв урсгалаараа явж байгаа ийм асуудал болов уу гэж иргэн хүний хувьд бодож байгаа.

Сая 5 сарын 23-ны өдрийн багийн иргэдийн нийтийн хуралд мөн энэ Их Хурлын ажлын хэсэг, мөн Засгийн газраас хүмүүс очиж оролцох болов уу гэсэн чинь ямар нэгэн гацаа саад гарсан юм шиг байна, үүнээс болоод одоо УИХ-ын гишүүд, Засгийн газрын гишүүд оролцсонгүй. Энэ асуудлаар би биечлэн хөөцөлдөж орж ирээд Байгаль орчны сайдтай биечлэн уулзсан, Үйлдвэр, худалдааны дэд сайдтай биечлэн уулзсан, Их Хурлын гишүүдтэй биечлэн уулзсан, энэ талаар иргэний бусад хөдөлгөөнүүдтэй хамтран ихээхэн хүчин чармайлт гаргаж ажиллаж байгаа боловч өнөөдрийн байдлаар олигтой үр дүнд хүрэхгүй байгаа юм. Тэгээд энэ байнгын хорооны хурлаас нааштай эерэг үр дүн хүсэн хүлээж байна.

Ингээд хоёрдахь удаагийн багийн иргэдийн нийтийн хурлаас юу гэж шийдвэр гарсан гэхээр тус багийн иргэдийн нийтийн хурлын 2008 оны 4 дүгээр сарын 22-ны өдрийн 01 тоот шийдвэрийг 6 сарын 1-ний дотор заалт нэг бүрийг нь хэрэгжүүлж Багийн нийтийн иргэдийн хуралд танилцуулахыг шаардсугай.

Хоёрдугаарт, энэхүү шаардлагыг хугацаанд нь биелүүлээгүй тохиолдолд иргэдийн зүгээс эрс хатуу тэмцлийн аргыг сонгож хэрэгжүүлэхийг Багийн нийт иргэдэд уриалсугай. Багийн иргэдийн нийтийн хурлын 2 дарга нь гарын үсэг зурсан байгаа юм.

**Я.Санжмятав:** - Баярлалаа, Уянга сумаас ирсэн Загарзүсэм гэж хүн байгаа юм.

**П.Загарзүсэм:** - Уучлаарай нэг зүйлийг нэмээд хэлж болох уу? тэгэхээр сая Содбаатар сайдын ярианд гарлаа л даа, Уянга сум маань өөрийнхөө нутаг дэвсгэрийн тусгай хэрэгцээний газарт авсан, аваагүй нь тодорхойгүй байгаа юм гээд, тэгэхээр би энд нэг зүйлийг танилцуулъя гэж бодож байна.

98 оны 6 сарын 2-ны Иргэдийн төлөөлөгчдийн хурлын шийдвэрээр сумын тусгай хэрэгцээнд авсан газрын баримт гээд 15 хуудас баримт байгаа юм, энэ баримтын дагуу 98 оны 6 дугаар сарын 15-ны Ардын эрх сонины 140 дүгээр дугаарт энэ тусгай хэрэгцээнд авсан газрыг зарладаг шүү дээ, тэгэхээр энэ зарлал гарсан байж байгаа. Энийг би бас уншиж танилцуулъя гэж бодож байна.

Өвөрхангай аймгийн Иргэдийн төлөөлөгчдийн хурлын тэргүүлэгчдийн 98 оны 6 дугаар сарын 2-ны хуралдаанаар өөрийн сумын нутаг дэвсгэрт ашигт малтмалын хайгуулын болон ашигт малтмал ашиглах лицензээр 1998 оны 6 дугаар сарын 2-ноос өмнө олгогдсон талбайгаас бусад газрыг бүхэлд нь сумын тусгай хэрэгцээнд авсан тул Өвөрхангай аймгийн Уянга сумын нутагт шинээр нэмэлт лиценз олгохгүй болсныг мэдэгдье, Ашигт малтмалын хэрэг эрхлэх газрын Геологи, уул уурхайн кадастрын алба гэсэн ийм баримт байна.

Үүнээс гадна 2007 онд сумын иргэдийн төлөөлөгчдийн хурал бас өөрийнхөө нутаг дэвсгэрийг бүхэлд нь тусгай хэрэгцээнд авсан байж байгаа, тэгээд энэ талын асуудлыг Кадастрын албандаа шүүж тодруулах байх л даа, баярлалаа.

**Я.Санжмятав:** - Содбаатар сайд тайлбар хэлнэ.

**Я.Содбаатар:** - Яг таны ярьж байгаа зөв л дөө, гэхдээ сумын иргэдийн хурал энэ лицензийг авахад нь сумын иргэдийн нийтийн хурал, сумын иргэдийн төлөөлөгчдийн хурал аваачаад тусгай хэрэгцээнээсээ гаргасан шийдвэр гаргаад гаргасан байна, тэгээд одоо манай яамнаас юу хүсч байгаа вэ гэхээр энийг сумын тусгай хэрэгцээнд автал бид түдгэлзүүлье, сумынхаа тусгай хэрэгцээнд авсан шийдвэрийг эргээд гаргах юм бол энийг цуцлахад хууль эрх зүйн талаасаа ямарч асуудал байхгүй, цуцалж болно.

Яг өгөхдөө Баатар гэсэн хүний гарын үсэгтэйгээр Цозгор гэдэг компани дээр анх өгсөн байгаа юм. Цозгор гэдэг хувьцаат компанид, тэр өгөхдөө энийг тусгай хэрэгцээнээс гаргаад өгсөн байгаа юм, тусгай хэрэгцээнээс гаргадаг шүү дээ, Аймаг, дүүргийн иргэдийн хурал нь хуралдаад, тэгээд тэр юугаа одоо эргүүлээд тусгай хэрэгцээндээ авлаа гэсэн юмаа гаргачих юм бол яах вэ, хуулиар нөхөн төлбөрийн асуудал гарах байх, ингээд аж ахуйн нэгжийн энийг хуулийн дагуу шийдвэрлэж болох юм. Тийм учраас манайх энэ дагуу нь одоо, би түрүүн бөөрөнхийлж хэлээд байна гэж хэлж байх шиг байна. Энэ дагуу нь бид нар судлаад, одоо манай агентлаг, газрын даргын холбогдох хүмүүс ирсэн сууж байна, холбогдох энэ асуудал хариуцсан мэргэжилтнүүд сууж байна.

Энэ асуудлы нь үүрэг өгсөн байж байгаа, цохоод ингээд манай Онги хөдөлгөөний Мөнхбаярын бас бичгүүд ирсэн, Их Хурлын дарга дээр, Ерөнхий сайдын нэр дээр ирсэн бичгүүдийг манай руу цохоод бас ингээд холбогдох арга хэмжээг авч яаралтай авч мэдээл гээд хугацаатай үүрэг өгсөн, манай яаманд ирсэн зүйлүүд байна, энэний дагуу бид нар тодорхой арга хэмжээ авч байгаа юм гэдэг нь ийм учиртай шүү гэдгийг нэмэлтээр хэлье.

**Я.Санжмятав:** - Баярлалаа, одоо Мөнхбаяр товчхон, 2, 3 минутанд багтаах уу?

**Ц.Мөнхбаяр:** - /\"Онги голынхон\" хөдөлгөөний тэргүүн/ Баярлалаа. 2, 3 минутанд их юм хэлнэ, гэхдээ би маш товчхон ярихыг бодъё. Байнгын хорооны хуралдаан хийж энэ асуудлыг хэлэлцэж байгаад юуны өмнө их баяртай байна. Яг өнөөдөр онцгой нөхцөл байдал үүсгэснээ бид нар зарлаж байгаа. Өчигдөр хэвлэлийн бага хурал хийж бид нар зарласан, нийгэмд зарласан. Яагаад нийгэмд зарлаж, хандах хэрэгтэй болсон гэхээр, улс даяар зарлах хэрэгтэй болсон бэ гэхээр өнөөдөр төрийн алба, энэ ашигт малтмалын олборлолт, эрэлт, хайгуулын үйл ажиллагаан дээр төрийн жинхэнэ үйл ажиллагаа хууль ёсны дагуу явагдахаа больсон. Энд ямар нэгэн тайлбар, шалтаг шалтгааныг хүлээж авах боломжгүй гэдгээ дахиад энэ Байнгын хорооны хуралдаан дээр хэлмээр байна.

Төр яг шуурхай арга хэмжээ авч өнөөдөр Монгол улсын хэмжээнд голын сав газар дээр явуулж байгаа ашигт малтмалын олборлолт, эрэл хайгуулын үйл ажиллагааг 6 сарын хугацаанд яг хуулинд заасных нь дагуу түдгэлзүүлж, зөвхөн хуулийн хэрэгжилтийг олон нийттэй хамтарч зохион байгуулахгүй болбол, тэгээд дээр нь Байгаль орчны байнгын хорооны үйл ажиллагааг зориудаар саатуулж байгаа энэ үйлдлээ Их Хурлын дарга хуулийнхаа эрх үүргийн дагуу зохицуулахгүй болбол бид нар саяын Загарын хэлсэн 7 хоногийн хугацаанд иргэдийн тавьсан шаардлагын дагуу зэвсэг барьж, харамсалтай нь уучлаарай, ингэж хэлэхээс өшөө арга алга, зэвсэг барьж, өөрсдийгөө хамгаалж, аргагүй хамгаалалтаа Монгол улсын иргэнийхээ эрх үүргийн дагуу газар нутгийнхаа бүрэн бүтэн байдлын төлөө бид нар босно.

Хариуцлагатай хэлж байна. Үүнийг төрийн албыг гуйвуулж явуулсан, бага сага ашиг сонирхолд автсан, энэ үйл ажиллагааг явуулсан төрийн үйл ажиллагааг ингэж явуулсан хүмүүс хариуцна шүү. Ард нь гарах үр дагаврыг гэдгийг би хэлмээр байна, баярлалаа.

**Я.Санжмятав:** - Нэлээд хурц асуудал, энэ асуудал Их Хурлын дарга дээр бас яригдсан, бидэнд бас үүрэг өгөгдсөн, аливаа асуудлыг хүч хэрэглэх байдлаар биш, тулгах байдлаар биш, ширээний ард сууж, хуулийн хүрээнд явуулах чиглэлээр манай Байнгын хороо, Их Хурал бас ажиллах болно гэдгийг бас хэлье.

Одоо Бадамдамдин гишүүн тодруулга хийе.

**Р.Бадамдамдин:** - Содбаатар сайд тусгай хэрэгцээнд авсан тэр шийдвэр байхгүй учраас энэ цуцалж болохгүй байна гээд яриад байна л даа. Тэгээд энэ тусгай хэрэгцээнд авсан байвал цуцалдаг ийм заалт байна уу? Ашигт малтмалын хуулинд, тэрнээс гадна тусгай хэрэгцээнд аваагүй ч гэсэн тухайн лицензийг ашиглуулахгүй, хориглож, ийм сумын иргэдийн хурал, багийн иргэдийн нийтийн хурал өөрсдөө шийдвэр гаргах эрхтэй, тусгай хэрэгцээнд аваагүй ч гэсэн. Энийг мөн одоо хүлээж аваад энэ лицензийг нь олгохгүй байх ийм журам энэ бас хуульчлагдсан асуудал шүү дээ.

**Я.Санжмятав:** - Содбаатар дэд сайд.

**Я.Содбаатар:** - Тэгэхээр энэ 56 дугаар зүйл л дээ, тусгай зөвшөөрлийг цуцлах асуудал, би түрүүн хэлсэн, энэ 2000 онд энэ 2 лицензийн 2 лиценз нь бол энэ Баярсгоулд дээр гарсан юм билээ, хоёрдахь нь Их ногоон нуур байхаа Цозгор гэсэн компаниуд дээр бол нөгөө талбайнууд нь байж байгаад шилжсэн байгаа юм, энэ аж ахуйн нэгж рүү. Тэгээд энэ хуулийн дагуу 2 хувилбар байгаа юм, нэгдэх нь бол 5 сарын 56.1.3-аар нөөцөнд юмуу тусгай хэрэгцээнд аваад, нөхөн олговор олгоод ингээд энийг цуцалдаг нэг асуудал байгаа, энийг шийдэхийн тулд миний түрүүний хэлдгээр энэ Уянга сумын иргэдийн төлөөлөгчдийн хурал шийдвэр гаргахдаа цуцлуулсугай гэсэн шийдвэр гаргаад байгаа юм. Тэрнийхээ оронд энийг тусгай хэрэгцээнд авсугай гэсэн шийдвэр гаргаад ирвэл ингээд болж байгаа юм.

Хоёрдахь нь бол 56.1.5-аар одоо Бадамдамдин гишүүн хэлж байх шиг байна, тусгай зөвшөөрөл эзэмшигч байгаль орчны нөхөн сэргээх үүргээ биелүүлээгүй талаар нутгийн захиргааны байгууллагын саналыг харгалзан байгаль орчны асуудал эрхэлсэн төрийн захиргааны төв байгууллагын дүгнэлтийг үндэслэн гэж байгаа, тийм учраас энэ дүгнэлтийг үндэслэн гаргая гээд Байгаль орчны яамнаас ажлын хэсэг гарсан, сайдынх нь тушаалаар ажлын хэсэг гарсан, одоо яг өнөөдөр тэнд ажиллаж байна. Энэ ирээд дүгнэлтээ гаргаад өгөнгүүт бас ингээд шийдвэр гаргаж болж байгаа юм, ийм 2 хуулийн заалт байгаа юм. Энэ 2 хуулийнхаа заалтаар л бид нар энэ асуудлыг шийдвэрлэж өгнө гэж байгаа шүү дээ.

Гэхдээ одоо шууд Их Хурлын гишүүний хэлснээр юмуу, хэн нэгэн хүний хэлснээр цуцалчихаж болохгүй байгаа юм. Та бүхэн бас хуулийн, бид нар хууль, эрх зүйт төрийг барьж байгаа учраас энэ 2 хуулийн заалт байгаад байгаа, энэ 2 хуулийн заалтаар би түрүүн нэлээд тодорхой хэллээ, ийм байдлаар энэ арга хэмжээг авч хэрэгжүүлнэ, газар дээр нь бас үзсэн учраас энийг бас нэлээд их анхааралдаа аваад үзэж байгаа юм. Тэгээд анхааралдаа авлаа гэхээр зэмлүүлээд байгаа, гэхдээ энийг анхааралдаа авлаа гэдгийн цаана ийм төрийн захиргааны процедурын ажил явж байна гэж би энд тайлбарлаж хэлж байгаа юм.

**Я.Санжмятав:** - Өнөөдөр би бас гадны хүнтэй уулзах ёстой, 10-аад минут хүлээлгэчихлээ, тэгээд манай Байнгын хорооны аль нэг гишүүн нь орлоод хурал удирдаад явах бололцоотой байдаг, тийм учраас би Батбаяр гишүүндээ хурал даргалах эрхийг шилжүүлж байгаа юм. Ингээд одоо Энхболд гишүүн тодруулга хийе.

**З.Энхболд:** - Энэ Засгийн газрынхан ийм тулга тойрсон юм яриад бие биенээсээ зайлуулаад байдаг юм, Байгаль орчны яам нь юу хийдэг вэ, мэргэжлийн хяналт нь юу хийдэг вэ, тэрийг ард түмэн ерөөсөө сонирхохгүй шүү дээ, бие биен рүүгээ чихэх хэрэггүй, нутгийн ард түмэн тэнд алт олборлуулахыг хүсэхгүй байна, Өлтийн хөндийн гашуун туршлага толгойд нь маш гүн шингэсэн байна шүү дээ. Арван хэдэн жилийн турш зовоосон бүхэл бүтэн гол алга болсон, одоо тэгээд Бөөрөлжүүтийн хөндийг яг адилхан хувь заяа хүлээчихээд байхад бие биен рүүгээ чихээд байж болохгүй шүү дээ, та нар.

Байгаль орчны яам тэр дүгнэлтий нь хурдан гаргаж өгөөд хурдан шийд л дээ, одоо бүр зэвсэг рүүгээ ярьж байна шүү дээ, ингэж яриулахгүй байх бүрэн бололцоо байсан шүү дээ, аль сарын өмнөөс асуудал тавьж байхад наад яриад байгаа юмнуудаа хийсэн бол ингээд дуусчих байхгүй юу. Тэгээд энэ чинь хийгдэхгүй, цаана нь нөлөө бүхий компани нэрээ солиод охин компаниудаараа аваад яваад байдаг байхгүй юу, нөхөн сэргээлтээ хийхгүй, эздүүд нь нэг л хүн байгаа шүү дээ. тэгээд арга хэмжээ ав л даа, юугий нь хүлээгээд байгаа юм.

2006 оны хуулиар нутгийн ард түмний эрх мэдлийг маш их нэмэгдүүлж өгсөн шүү дээ, бид зүгээр л олборлуулахгүй гээд хэлчихэд олборлохоо больсон байхгүй юу. Тэгээд багийн иргэдийн нийтийн хурал ч хурлаа хийлээ, сумын иргэдийн хурал ч хийлээ. Одоо тэгээд ажилламаар байна шүү дээ. Төрийн бус байгууллагууд яг над шиг ингэж харж байгаа. Энэ төрийн аль яам нь юугаа хийж байна, ерөөсөө сонин биш. Байгаль экологийн сүйрэл үүсчихээд байна. Тийм байхад лицензий нь цуцлахгүй байлгаад байна гэдэг чинь ашиг сонирхлын зөрчил байгааг харуулж байна шүү дээ. Эсвэл Өлтийн хөндийг болж байна гэж бодоод байгаа юмуу? Би бол болохгүй байна гэж үзэж байгаа.

Бөөрөлжүүтийн хөндийг дахиж тийм хувь тавиланд оруулахгүйн тулд одоо ингээд зогсооё, тэр техник сарын өмнө очсон байхгүй юу, 2 сарын өмнө, тэрнээс хойш энэ өгүүлэл чинь гараад байгаа шүү дээ, тэгээд яагаад шийдэж болдоггүй юм гэж би асуугаад байна. Чиний хэлэх тайлбаруудыг би бүгдий нь сонссон, чи тэгээд энийгээ хий, Банзрагч байж байна, тэр нэг дүгнэлтээ өнөө маргаашгүй гаргаж өг, тэгээд энэ төрийн бус байгууллагуудтай та нар чинь уг нь гайгүй хамтран ажиллаад байгаа юм байна шүү дээ, Байгаль орчны яам, тэгээд тэрүүгээрээ уулзаад бүх юмаа тайлбарлаад юмаа дуусга л даа.

Бид гол нь өнөөдөр 8 сарын шалгалт ярих гэж цугласан юм л даа, энэ Уянгын асуудал бол шалгалтын үр дүнгээр ажил хийгдээгүйн жишээ болж орж ирээд байгаа юм. Тэгээд шалгалтын үр дүнгээр хийсэн ажил бол үнэхээр чамлалттай байна. 728-хан сая төгрөг нөхөн сэргээлтэнд байна гэдэг бол юу ч байхгүйтэй адилхан шүү дээ. А лиценз чинь 600 байдаг бил үү, алтны А лиценз, бусад нь хийгдэхгүй байгаа, тийм үү. Зуун хэдэн талбай дээр ашиглалт явуулж байгаа мөртлөө 700-хан сая төгрөгийн нөхөн сэргээлтийн мөнгө гэдэг бол чамлалттай байгаа байхгүй юу.

**Я.Содбаатар:** - 8.8 тэрбум төгрөг.

**З.Энхболд:** - Тэр чинь хийгдсэн ажил, энэ жилийн хийгдэх нь дансанд байгаа чинь 728 байна л даа. Тэгээд юу ч өөрчлөгдөөгүй байна, Засгийн газрынхан, арай хурдан шаламгай ажилламаар байх юм. Тэгээд яг тухайн тохиолдолд энэ Бөөрөлжүүтийн хөндийн асуудлыг нэн даруй шийдвэрлээд дараагийн нэг дэх, хоёрдохоос Их Хурлын Байнгын хороонд бичгээ ирүүлмээр байна, нэгдүгээрт.

Хоёрдугаарт энэ 11 зүйлтэй тогтоолын биелэлтээр та нарын ажлын явцыг шалгалаа, уг нь хагас жил тутам сонсох ёстой, тэгээд энэ нэг 4 жижигхэн компаниас өөр арга хэмжээ авагдсан компани алга. Тооллогын дүн гараагүй юм шиг байна. Тэгээд нэг л хөшингө л улсууд байх юм, хөдөлж ядсан, хууль ярьсан. Хуулинд бол хангалттай хэрэгсэл хийж өгсөн шүү дээ. Сумын засаг дарга очоод урьд жилийнхээ нөхөн сэргээлтийг хийгээгүй байх юм бол хаачихдаг эрхтэй болсон байгаа шүү дээ. Одоо бид нар Бөөрөлжүүт дээр алдах юм бол Онгийн голыг мартах л хэрэгтэй.

**Б.Батбаяр:** - Батхүү гишүүн.

**Г.Батхүү:** - Тэгэхээр өнөөдөр Байнгын хороогоор хэлэлцэж байгаа асуудал бол 2008 онд, 2007 оны 8 сарын 14-нөөс 16-ны үед Байгаль орчин, хүнс, хөдөө аж ахуйн байнгын хорооноос баталсан удирдамжийн дагуу Архангай, Өвөрхангай аймагт, тухайлбал Архангай аймгийн Цэнхэр сумын нутагт оршин Гүүтийн ам, Өлзийт, Тээлийн ам, Нарийн хамрын ам, Харгуйтын ам, Өвөрхангай аймгийн Бат-өлзийт сумын нутагт орших Зүүн сөдөтийн гол, Уянга сумын 7 дугаар багийн нутаг дэвсгэрт орших Ар өлтийн гол, Өлтийн голын хөндий, Модбух Өлтийн дээд хэсэг, Зүүнбаян-улаан сумын Ингэт багийн нутагт орших Өртөнтийн ам, Нарийн жалгатын гол дахь алтны орд газарт ашигт малтмалын хайгуул олборлож явуулсныг газар дээр нь явж, өнөөдөр хүчин төгөлдөр мөрдөгдөж байгаа 14 хуулийн хүрээнд шалгасан шалгалтын ажлын явцан талаар Засгийн газар тайлангаа оруулж ирж, өнөөдөр энд тайлагнах ёстой гэж ойлгосон.

Мэдээллийг сонслоо. Хийх гэж байна, хийж байна. Судалж байна гэсэн ийм л хариулт энд байна, энд сая Энхболд гишүүний хэлсний дагуу 4 жижигхэн алтны уурхайн лицензийг цуцалснаас өөр хийсэн ажил энд алга байна. Бид Байгаль орчны сайд, Үйлдвэр, худалдааны сайдуудыг газар дээр нь дагуулж явж уурхай, лиценз болгоноор бид нар үүрэг даалгавар газар дээр нь өгсөн, бидэнд энд өгсөн үүрэг даалгаврын протокол энд 20 гаруй хуудас материал надад байж байна. Уурхай болгон дээр байсан, зөрчигдөж байсан хууль, хэрхэн түүнийг шийдвэрлэх талаар өгсөн чиглэлүүдийн талаар харамсалтай нь энд ямарч асуудал яригдахгүй байна. Тэгэхээр би энэ 11 өгсөн үүрэг, даалгаврын дагуу ядахдаа энэ 11-ээр өгсөн, энэ протоколд орсон үүрэг даалгаврыг больё гэхэд хангалттай хариулт өгсөнгүй. Тийм учраас би ганцхан асуудлыг тодруулж асууя гэж бодож байна.

Тухайлбал нэгдүгээр асуудлаар алтны шороон ордын нөөц нь 200 кг, үндсэн ордын нөөц нь 3 тонноос доош байх нөхцөлд ашигт малтмалын тусгай зөвшөөрөл олгохгүй байх асуудлаар хууль тогтоомжид нэмэлт өөрчлөлт оруулах тухай төслийг боловсруулж оруулж ирээч гэсэн, энэ ажил ямар хэмжээнд явж байна. Бид нар хагас жил хийсэн ажлын тухай асууж байгаа юм шүү.

Дээр нь ашигт малтмалын олборлолт явуулсан газрыг нөхөн сэргээх, улсын стандартыг шинэчлэн яаралтай боловсруул гэсэн, судалж байна, тендер шалгарсан, ажил хийгдэж байна гэсэн ийм хариулт энэ дээр өгч байгаа. Нөхөн сэргээлт хийгдээгүй буюу чанаргүй, дутуу хийгдсэн ашигт малтмалын хайгуул олборлолтын талбайд үзлэг тооллого хийх ажил дөнгөж явж эхэлж байгаа юм байна, гүйцээгүй, энэ ажил хийгдэж дуусаагүй. Ашигт малтмалын тусгай зөвшөөрөл эзэмшигч этгээдийн зөвшөөрлийг сунгах, шинээр олгохдоо уг этгээдийн өмнө нь явуулж байсан ашигт малтмалын үйл ажиллагааны үр дүнг, тэгээд хаягдал нөөцгүй ашигласан байдал, байгаль орчны нөхөн сэргээлт хийсэн байдал гэх мэтийг харгалзан үздэг хяналтын тогтолцоог бий болго гэсэн, энэ ажил хийгдээгүйгээс болоод өнөөдөр Бөөрөлжүүтийн асуудал гарч ирж яригдаж байна гэж бодож байна, тиймээ?

Хэрвээ энэ хуулийг боловсронгуй болгоод аливаа нэгэн компани нэрээ сольсон ч, охин компани ч байсан ямар ч компани байсан энэ хууль харъяалагддаг ийм байдлаар шийдсэн бол өнөөдөр Бөөрөлжүүтийн асуудлыг бид нар энд ярихгүй байсан байх.

Дээрээс нь 5 дахь асуудал бол эрх мэдлээ хэтрүүлсэн, хуулиар олгогдсон эрхээ хэрэгжүүлээгүй ийм орон нутгийн удирдлагууд, төрийн захиргааны удирдлагуудтай хариуцлага тооц гэсэн хатуу үүрэг өгсөн, тухайлбал Архангай аймгийн Цэцэрлэг сумын иргэдийн төлөөлөгчдийн хурлын дарга, Засаг дарга, тэр Алтандорнод компани, Монгол газар компаний төлөөлөгч мэтээр ажилладаг байсан. Энийг газар дээр нь бид нар явсан, чиглэлий нь өгсөн, холбогдох сайд нар байсан. Энэ хүмүүс өнөөдөр ямарч арга хэмжээ тооцогдоогүй, анхааруулах арга хэмжээ авагдаад өнгөрсөн байна, энэ бол хангалтгүй. Машин аваад унасан, тэр компаниас, хандивын, цэцэрлэгтээ хэдэн хүүхдийн цагаан хэрэглэл аваад тавьсан, тэгээд газар нутгаа худалдсан, хууль зөрчөөд байгаль орчны нөхөн сэргээгдэх хөрөнгийг дансандаа төвлөрүүлж аваагүй байж байж ашиглалты нь явуулаад дуусгасан ийм этгээдүүдтэй хариуцлага тооцоогүй.

Дээр нь сая тэр 11 дүгээр зүйлийг ярьсан, байгаль орчны нөхөн сэргээлтийг үе шаттай ажлаа хийгээгүй тохиолдолд дараа жилийн олборлолтын ажлыг эхлүүлэхгүй байх тухай асуудлыг 12 сараас хойш энэ оны ашиглалтын ажил эхлэхээс өмнө энэ ажлыг хуульчлаад шийдээд шийдвэр гаргаад цуцлачих боломж байсан. Энэ эрх зүйн боломжийг бүрдүүлээгүй байсан. Ийм байдлаар энэ 11 өгсөн үүрэг, энэ 15 дугаар тогтоолоор өгсөн үүрэг даалгаврын биелэлт бол юу нь биелсэн юм бэ, надад баримттай нь хэлж өгөөч, заалтаар нь. Саяын та нарын энэ танилцуулж байгаа танилцуулган дээр бол хийж байна, судалж байна, эхэлж байна, хийх гэж байна гэсэн ийм л зүйлүүд яригдаж байна.

Бид нар бүтэн 6 сарын дараа өчнөөн ажил явсны дараагаар бүхэл бүтэн  нэг хайгуул олборлолтын сезон эхэлсний дараагаар энэ асуудлыг Байгаль орчны байнгын хороон дээр ярьж байна. Тэгээд сая Энхболд хэлсэн, энэ ажлын нэг хэрэгжихгүй байгаагийн илрэл бол Бөөрөлжүүтэд өнөөдөр Бөөрөлжүүтэд Монгол газар компани алт олборлох гээд нүүж техник тоног төхөөрөмжөө зөөж авааччихаад нутгийн ард иргэд маань энийг эсэргүүцээд энэ асуудлыг өнөөдрийг хүртэл шийдэж чадахгүй байгаагаар энэ илэрч байна. Тэгээд Засгийн газар энэ 11 асуудлаар хийсэн тодорхой ажлуудаа хэлж өгмөөр байна. Эсвэл хийгээгүй бол хийгээгүй гээд хэлмээр байна.

**Б.Батбаяр:** - Содбаатар тайлбар хийх үү?

**Я.Содбаатар:** - Би хариулъя. 200 килограмм алт шороон ордоос 300 тонны үндсэн ордын асуудлыг Ашигт малтмалын хуулинд нэмэлт өөрчлөлт оруулах саналыг манай яам боловсруулж оруулсан. Урьд нь бол яамны, Засгийн газрын журмаар шийдвэрлэнэ гэсэн, Засгийн газрын журмаар шийдвэрлэхээр хууль зөрчиж байна гээд Хууль зүйн яаман дээр бүртгүүлээгүй, нийтэд дагаж мөрдөх журмын хувьд, тэгэхээр нь энийг хуулийн төсөл болгож оруулсан. Ашигт малтмалын хуулийн нэмэлт өөрчлөлтийн асуудал оруулж ир гээд УИХ дээр ирээд УИХ дээр ирээд энэ заалттай хэсгийг болъё, яг стратегийн ач холбогдолтой орд хэсгийг энэ удаа оруулъя гэж ажлын хэсэг дээр ярьсан.

Ингээд ажлын хэсэг дээр манайхаас энэ процедурын чанартай, үйл ажиллагаатай холбоотой 11 зүйлийг Ашигт малтмалын хуульд нэмэлт оруулъя, Ашигт малтмалын хуулийн хэрэгжилтийн хүрээнд ийм албад байна гээд ажлын хэсэгт орсон. Үйлдвэр, худалдааны сайд, Кадастрын албаны дарга, холбогдох хүмүүс энэ асуудлыг ажлын хэсгийн хуралдаан дээр оруулсан, тэгээд энэ удаадаа 2 Парламентад суудалтай намууд зөвшөөрч байгаа, тэгээд энэ Ашигт малтмалын хуулийн нэмэлт өөрчлөлтөд 51 хувь тодорхой юмнуудаа оруулаад авъя, энэ асуудлыг түр хойшлуулъя гэсэн байдалтай байгаа.

Тийм учраас Ашигт малтмалын хуулийн нэмэлт өөрчлөлтөөр энийг оруулахад энэ орд газруудын, яг одоо бол ямар байдлаар бид нар энийг хориглож байна вэ гэж, хориглож байгаа байдал нь бол мэргэжлийн зөвлөл дээр нөөц /УИХ-ын гишүүн Г.Батхүү үгий нь таслав/.

**Г.Батхүү:** - Содбаатар сайдаа, наад асуудал чинь УИХ-д өргөн баригдаагүй, та нар Засгийн газар дээр ярьж байгаа юмаа ярьж байх шиг байна. Ийм хууль УИХ-д өргөн баригдаагүй. Ашигт малтмалын тухай хуулийг өөрчилж, шинэчлэхэд танай яамнаас буюу Засгийн газраас ийм санал орж ирээгүй учраас би энийг яриад байгаа юм. Танайхаас санал орж ирээд тэрийг зөвшөөрөхгүй, Их Хурал батлахгүй байгаа бол өөр асуудал шүү.

**Я.Содбаатар:** - Би тэр 11 зүйлтэй юуг танд хүргүүлье. Энэ юуг өнөөдөр гэхдээ зохицуулалт хийж байгаа, хуулийн ямар зохицуулалтаар явж байна гэхээр өнөөдрийн мөрдөгдөж байгаа хуулийн дагуу Мэргэжлийн зөвлөл дээр ийм нөөцтэй орд газруудын нөөцийг батлуулахгүй ийм арга хэмжээ авч байгаа. Зөвхөн алтан дээр төдийгүй, хэд хэдэн ордууд дээр журам гаргаад тэгээд ийм нөөцийг Улсын резервийн мэргэжлийн зөвлөлөөр орж ирвэл энэ нь эдийн засгийн хувьд ашиггүй юм, тийм учраас нөөций нь баталж өгөхгүй, нөөций нь баталж өгөхгүй бол тэр нь А руу шилжихгүй, А руу шилжихгүй бол олборлолт явагдахгүй гэсэн ийм логикоор одоогоор бол зохицуулалт явж байгаа, Ашигт малтмалын хэрэг эрхлэх газар дээр.

Энэ аж ахуйн нэгжүүдийн хувьд би гишүүдтэй олон зүйл дээр санал нэг байна, орон нутгийн удирдлагууд хариуцлагатай байх асуудал чухал байгаа юм. Төрийн байгууллагын үйл ажиллагаа бол өөрөө хууль эрх зүйт төртэй учраас хуулийг чанд сахиж мөрдөх ёстой, ийм учраас хуулийн дагуу орон нутгаас иргэдийн хурал юмуу, иргэдийн төлөөлөгчдийн хурлаас энэ бичиг нь ирдэг, зөвхөн би Уянгын асуудал ярьж байгаа юм бишээ, бусад аж ахуйн нэгжүүд дээр ч гэсэн, ингээд улсын нөөц, тусгай хэрэгцээтэй давхцаагүй, орон нутгаас энэ нь татгалзсан хариу ирээгүй ингэсэн тохиолдолд манайх олгож байгаа. Ийм учраас орон нутгаас одоо хүртэл Уянгаас хамгийн сүүлд гэхэд ирсэн шүү дээ, Эрдэнэхайрхан компани дээр энэ 4 сард хүрээд ирж байгаа. Тусгай хэрэгцээнээсээ гаргаад, гарын үсэгтэй, би одоо бүр нэрий нь санаад байна л даа. Ингээд ирээд байгаа учраас энэ дээр ярьж байгаа юм. Энэ одоо нийтлэг ийм байгаа учраас орон нутгуудын удирдлагуудтай, тэд нартай хариуцлага ярьж байх, тэд нар хариуцлагаа өндөржүүлэх, гишүүний түрүүний хэлдгээр магадгүй, тодорхой юунууд дээр хариуцлагатай арга хэмжээ авах дээр байр суурь нэг байгаа. Тийм учраас энэ дээр Засгийн газрын хэмжээнд тодорхой арга хэмжээнүүдээ авч байгаа талаар би тайланд, мэдээлэлдээ орууллаа.

Хэрэгжилттэй холбоотой эрх зүйн талаас шинэчлэх, янзлах зүйлүүд нэлээд олон байгаа, энэ дээр удаашралтай байгаа зүйлийг хүлээн зөвшөөрч байна, манай яаман дээр явж байгаа, тухайлбал шинээр сунгах, шинээр олгох асуудал дээр бид нар сонгон шалгаруулах журам гэж гарсан. Лицензийн хувилбар эргэж олгохдоо голдуу сонгон шалгаруулах талбай руу орж байгаа. Сонгон шалгаруулах талбайн журмын нэг заалт нь бол түрүүний миний хэлдгээр энэ урьд нь байгаль орчинд хэр нөхөн сэргээлтээ хийсэн юм, тэр үүргээ хэр биелүүлсэн юм гэдэгтэй их уялдаж явж байгаа, уялдаж явуулсан энэ журамд оруулсан зүйл байгаа.

Зарим нэгэн байгаль орчинтой холбоотой асуудалтай, түрүүний ярьсан зүйлүүдийг Банзрагч дарга нэмэлт хэлнэ.

**Ц.Банзрагч:** - /Байгаль орчны яамны Хүрээлэн буй орчин байгалийн нөөцийн газрын дарга/ УИХ-ын эрхэм гишүүн Батхүү гуайн асуултад хариулъя. Үнэхээр одоо тогтоол гараад 6 сар болсон, нэг талаасаа удаан хугацаа боловч бас зарим талаас нь харахад хугацаа шаардсан ийм ажил байгаа юм. Гэхдээ би бол гишүүний хэлсэн үг, саналыг хүндэтгэлтэй хүлээн авч бас зарим асуудал дээр бол хүлээн зөвшөөрөх ёстой. Гэхдээ би 2-хон зүйл дээр тодотгол хэлье гэж бодож байна. Тогтоолын эхний хэрэгжилт гарах хугацаа буюу эхний хагас жилдээ багтаан стандартууд бэлэн болно. Энэ бол үнэхээр бас оюуны багтаамжтай, бид нар энэ дээр маш шахуу ажиллаж байгаа, бас хугацаа шаардсан ийм ажил юм билээ гэдгийг хэлмээр байна.

Хоёрт нь энэ нөхөн сэргээлтийн үзлэгийг бид нар төрийн бус байгууллага сонгоод хийсэн, энэ газар бол ажиллаж байгаа, гэхдээ бид нарын сонголт бас буруу ч байсан юмуу, жаахан түргэн ажиллах талаар шаардаж байгаа юм бий. Гэхдээ бас бид нарын сонголт бас буруу ч байсан юмуу, бас түргэн ажиллах талаар шаардаж байгаа юм бий, гэхдээ эндээс сезоны, улирлын чанартай хамаарал байгаа юм. Яагаад гэвэл 5 сар хүртэл аль ч уурхай дээр очсон манаачаас өөр юм байдаггүй учраас бид нар газар дээр нь очиж тоолоход бэрхшээл байгаа. Тийм учраас дулааны улиралд хийхээр бид нар тийм графиктай байгаа гэдгийг хэлмээр байна.

Тэр 11 дүгээр заалттай холбоотой асуудал дээр хэлэхэд энэ Байнгын хорооны тогтоолыг бид нар мөрдөж ажиллаж байгаа. Тийм учраас өнгөрсөн жилийн тайлангаар уул уурхайн үйлдвэрлэлийг 137 аж ахуй идэвхтэй явуулж байсан бол өнөөдрийн байдлаар бид нар 78 аж ахуйн байгаль хамгаалах төлөвлөгөөг хянаж байгаа, бусды нь буцаасан байгаа. Яг энэ агуулгаараа өнөө барьцааны хөрөнгө чинь бага гараад байгаа. Тэгэхээр энийг бид нар өдөр тутам байнга мөрдөх, ер нь энэ  тогтоол бол бидний ажилд их дэмжсэн, манай байгаль орчны бодлогыг дэмжсэн ийм тогтоол байгаа, энэ дээр бид нар бүх заалтыг ширхэгчлэн биелүүлэхэд ажиллана.

**Я.Содбаатар:** - Ер нь бол манай Байгаль орчин, хөдөөгийн хөгжлийн байнгын хорооноос ийм асуудал гаргаж ирж тавьсанд бас Засгийн газрын хувьд, тэр тусмаа 2 холбогдох яамны хувьд бас хэрэгтэй байгаа юм, эрх зүйн талаасаа бид нарт гар болж, нэлээд асуудлуудыг цэгцэлж байгаа, гэхдээ бүгдийг нэг далайлтаар хийж чадахгүй байгаа учраас одоо бас зүйл гарч байна. Өнөөдөр бас энэ манай иргэний нийгмийн байгууллагын төлөөлөгчид, орон нутгийн иргэд ирж оролцож байгаа. Сүүлийн үед уул уурхайн салбар дээр хяналт тавих, тэр тусмаа байгаль орчинтой холбоотой асуудал дээр манай 2 яамтай ажил явуулахад иргэний нийгмийн байгууллагууд хамтарч ажиллаж байгаа явдалд талархлаа илэрхийлж байгаа.

Манай яаман дээр өрөө гаргаж өгсөн, тодорхой байр савтай ажиллаж байгаа, энэ дээр бид нар байнга мэдээлэл авдаг утас, тодорхой арга хэмжээнүүдийг авсан, яагаад гэхээр би энэ заалтын 9 дүгээр зүйл нь бас иргэний нийгмийн байгууллагуудтай хэрхэн ажиллаж байгаа вэ гэдэг талаар тодорхой тайлан бид нар тусдаа гаргаж өгч байгаа. Тодорхой хөрөнгө мөнгөөр хамтарсан ажлын шалгалтуудыг ойр ойрхон хийж байгаа, энд ирсэн ч гэсэн иргэний нийгмийн байгууллагуудаас би анзаарч байна, манайхтай хамтарч ажлын хэсэгт явсан, надтай уулзаж, санал бодол солилцож, тодорхой арга хэмжээ авахуулж байсан ийм хүмүүс байна.

Тийм учраас байгаль орчныг хамгаалах, энэ уул уурхайн салбарт зөв гольдролтой явуулахад энэний үүрэг роль сүүлийн жилүүдэд өндөр байгаа гэдгийг цохон тэмдэглэхийг хүсч байна.

**Б.Батбаяр:** - Баярлалаа, Батхүү.

**Г.Батхүү:** - Би тэр хариуцлага алдсан хүмүүстэй хариуцлага тооцох асуудлаар дахиад тодорхой асуудал асууя л даа. 1992 онд Эрэл компани анх удаа Уянгад очиж, Өлтөд олборлолт хийх гээд байгаль орчны үнэлгээ гаргасан байна. Тэгээд нутгийн ард иргэдээс санал асуулга явуулаад явж байхад 92 онд байгаль орчны байцаагчаар ажиллаж байсан Доржсүрэн гэдэг хүн Өлтөд Эрэл компани ирж алт олборлоход байгаль орчин, хүн амын амьдрал, малын бэлчээр, ус, ямарч зүйлд нөлөөлөх байгаль орчны нөлөөлөл бий болохгүй, байхгүй гэж тодорхойлолт гаргасан бичиг нь надад байдаг юм.

Тэгээд одоо өнөөдөр 2008 он, энэ хүний нүдэн дээр Уянгын Өлтийн орд сарны гадаргуу шиг болсон, тэр хүн одоогоор ажлаа хийж байгаа, тэгээд энэ хүний асуудлыг та нар шийдсэн үү, тэр үед ажлын хэсэг та нарт чиглэл өгч байсан. Доржсүрэн гээд улсын байцаагч байж байгаа.

**Ц.Банзрагч:** - Энд байцаагчийн асуудал бол нэгэнт Улсын мэргэжлийн хяналтын газрын мэдлийн боловсон хүчин учраас би хариулж мэдэхгүй байна.

**Г.Батхүү:** - Би Засгийн газартай ярьж байна гэж ойлгож байгаа шүү, би 2 яамтай яриагүй.

**Я.Содбаатар:** - Тодорхой хүний асуудал байгаа учраас мэдээллийг танд өгье, гишүүнээ, яг ямар арга хэмжээ авсан юм, гэхдээ тодорхой хэмжээний захиргааны арга хэмжээ авч уу, үгүй юу гэдгийг үзье.

**Г.Батхүү:** - Энэ асуудлыг оруулж ирэхдээ тухайн үед явж байсан ажлын хэсгийн протоколоор өгсөн үүрэг даалгаврыг та нар үзээгүй байгаагийн чинь нэг илрэл энэ л байгаад байгаа байхгүй юу. Энэ дээр байгаа тодорхой асуудал яривал өчнөөн мянган асуудал байна, та нар энэ дээр орж ажиллаагүй байна. Энэ Байнгын хорооны тогтоолыг хэрэгжүүлэх, Байнгын хорооны ажлын хэсгийн газар дээр нь очиж үзэж, танилцсан, үүрэг даалгавар, чиглэлүүдийн талаар хийсэн ажлын тайлан чинь орж ирээгүй байгаа учраас ийм тодорхой асуудлуудад та нар хариулж чадахгүй байна шүү дээ.

**Б.Батбаяр:** - Сайдын мэдээлэлтэй, танилцуулгатай холбогдуулан УИХ-ын гишүүд асуулт тавьж, тайлбар тодруулга авлаа. Тэгэхээр одоо УИХ-ын гишүүд хэлэлцэж байгаа асуудлаар үг хэлэх гишүүд байна уу? Үг хэлэх гишүүн алга байна уу? Ингээд Байнгын хороогоор хэлэлцэх асуудал дууслаа.

**З.Энхболд:** - Батбаяр даргаа, нэг санал оруулъя. Одоо ингээд Засгийн газар, Улсын Их Хурлаас өгсөн үүргийг биелүүлэхгүй байгаа юм, тэгээд одоо Их Хурлын тогтоол гаргая гэж тогтоолын төсөл санаачилж байгаа, Усны сав газар ашигт малтмалын хайгуул, ашиглалт явуулахыг хориглох тухай, Онги голынхон хөдөлгөөнийхний боловсруулсан ийм тогтоолын төсөл байгаа, энийг УИХ-ын гишүүд бид дэмжиж байгаа. Тэгээд энэний гол утгы нь би уншаад өгье. Энийг санаачилж байж орно шүү дээ.

Ашигт малтмалын хууль, Үндэсний аюулгүй байдлын хууль, Үндсэн хууль, Байгаль орчныг хамгаалах тухай хууль гээд, тэгээд хамгийн товч утга нь ийм байгаа юм, усны сав газар ашигт малтмалын хайгуул ашиглалт явуулж байгаа уул уурхайн компаниуд болон гар аргаар алт олборлогчдын үйл ажиллагааг 6 сарын хугацаагаар зогсоохоор ийм Их Хурлын тогтоолын төсөл байгаа. Засгийн газарт үүрэг болгож байгаа, энэ хооронд юу хийгдэх ёстой вэ гэхээр стандартаа боловсруулъя, байгаль орчны чадавхийн хэм хэмжээгээ тогтооё, салбар дундын болон та нар шиг бие биендээ ингэж бие бие рүүгээ чихээд бултдаг биш, бүс нутаг хоорондын зохицуулалтыг хийхээр асуудлыг боловсруулъя. Голын сав газрын экосистемд эдийн засгийн үнэлгээ хийх актуудыг боловсруулъя гэж байгаа юм.

Хоёрт хайгуулын болон ашиглалтын тусгай зөвшөөрөлтэй холбоотой үйл ажиллагаанд нэгдсэн  хяналт тавих тусгай зөвшөөрөл шинээр олгох, дахин олгох, цуцлах, шилжүүлэх, барьцаалах, хэсэгчлэн болон бүхэлд нь буцаан өгч шилжүүлэх үйл ажиллагааг олон нийтийн хяналтын дор явуулах нөхцөлийг бүрдүүлэх, эдгээр ажиллагааг одоо зөвшлийг арилгах хүртэл түр зогсоох, тэр хордсон газруудыг ариутгах, хоргүйжүүлэх, цэвэршүүлэх, эдгээр юмнуудыг хийдэггүй юм бол үйл ажиллагаагий нь бүрмөсөн зогсоох гээд ийм утгатай хуулийн, УИХ-ын тогтоолын төсөл байгаа.

Арга ядаад Засгийн газар ажлаа хийхгүй байгаа учраас УИХ-аас тогтоол гаргаж үүрэг өгөх гээд байна л даа.

Хоёрдугаар санал бол өнгөрсөн оны 12 дугаар сарын 28-ны 15 дугаар тогтоолыг хэрэгжүүлэх талаар Засгийн газар, би бол аль нэг яамыг нэр зааж хэлэхгүй, Их Хурлын нүдээр харах юм бол та нар бол нэг л Засгийн газар байгаа, Засгийн газрыг томилдгийн хувьд бид үйл ажиллагаагий нь хянаж шалгаж, удирдаж явуулж байх ёстой. Хэн нь юугаа хариуцаж, яах бол дараагийн асуудал. Тэгээд энэ талаараа дутуу байгаа ажлуудаа гүйцээж хийж, 6 сарын 28-ны өмнө энэ биелэлтээ, 15 дугаар тогтоолын 2 дугаар зүйлийн дагуу 6 сар тутам танилцуулж байх үүрэгтэй. Тэгээд тэр үед бас өнөөдрийнхөөс байдал сайжирсан байх гэж найдаад хэлж байна. Ийм 2 саналтай байна.

**Б.Батбаяр:** - Баярлалаа, тэгэхээр ийм байна,мэдээллийн дагуу хэлэлцэж байгаа асуудлын талаар дэлгэрэнгүй протокол гарна, энийг холбогдох хүмүүст хүргэгдэх байх. Гишүүд бол УИХ-ын тогтоол санаачлах бүрэн эрхтэй, тэгээд тогтоолын төслөө боловсруулаад, санаачлаад УИХ-д өргөн барих нь та бүгдийн асуудал шүү дээ, ингээд өнөөдрийн хуралдааныг хаая.

**Н.Чагнаадорж:** - /\"Ариун суврага\" хөдөлгөөний тэргүүн/ Нэг юм асууж болох уу? Батбаяр даргаа.

**Б.Батбаяр:** - Хаанаас ярьж байна, тэр бол болохгүй, энд дэгийн хуулиар энд оролцож байгаа улсууд УИХ-ын гишүүдийн асуултад хариулах л үүрэгтэй.

**З.Энхболд:** - Би асуучихъя, Чагнаагаас, би асууя, Чагнаадорж гуай юу ярих гэсэн юм?

**Н.Чагнаадорж:** - Сая энэ 4 гишүүн ноднин Ар, Өвөрхангайгаар явсан, тэгээд Архангай тэр чигээрээ хоцорлоо, харин ашгүй Батхүү гишүүн, Онги гол, одоо Орхон гол чинь сүйрэхэд бүр ирмэг дээрээ ирсэн байгаа шүү дээ, тэгээд тэр Орхон голын ай савд алт олборлож байгаа тэр Монгол газар, тэр Алтандорнод, тэр Гачуурт гээд, Гачууртыг манай Байгаль орчны яам, манай Үйлдвэр худалдааны яамныхан их магтана, худлаа нөхөн сэргээлт хийсэн дүр үзүүлээд, хэдэн мод 10 жил тарилаа, би тэрүүгээр байнга явж байгаа юм чинь тэрийгээ яасан юм байхгүй, тэгээд Билүүт 1, 2, 3 гээд тэнд өнөө маргаашгүй орох гээд бэлдсэн байна. Тэгээд ийм ийм юмыг анхаарах хэрэгтэй байнаа.

Тэгээд сая би туйлын баярлаж байна. Үнэхээрийн энүүгээр 5 жил тэмцэж явсан, тэгээд энэ бол өнөөдрийн Байнгын хорооны хуралд яах вэ зүгээр надыг урьж оруулсанд их баярлаж байна, тэгээд Энхболд гишүүн, Батхүү гишүүн хоёрт, тэр Архангайн тэр болохгүй болсон, одоо Орхон гол чинь удахгүй байхгүй болно шүү, бид нарын үр хүүхэд, ач зээ нар Орхон голын сайрган дээр тоглоно уу гэхээс Орхон гол гэдэг удахгүй байхгүй болно, энийг анхаармаар байна.

Батхүү гишүүнээс би нэг юм асууя, Алтайгоулд гэдгийн лицензийг та хүчингүй болгосон гэж ярьж байна, энэ 3 сарын 26-ны өдрийн Заяабат гэдэг хүний Ашигт малтмалын хэрэг эрхлэх газраас авахад хүчинтэй, энэ лиценз, сая би 14, 16-нд тэр гаар очиход Ашигт малтмалын хэрэг эрхлэх газар энийг ух гэсэн, ингээд бүх техникээ бэлтгэсэн, трактороор, усан буу руугаа түрээд байж байна лээ. Тэгээд би танайд бичиг өгсөн, арваад хоноод надад хариу байхгүй байгаа, баярлалаа.

**Б.Батбаяр:** - Ингээд хурлын ажиллагаа хаагдлаа. Баярлалаа, оролцож байгаа, та бүхэнд.

**Я.Содбаатар:** - Алтайгоулдтай холбоотой юмыг тайлбарлаж хэлэх гэж байх шиг байна, шүүх дээр байгаа.

**Б.Батбаяр:** - Одоо хурал хаасан.

Хуралдаан 17 цаг 05 минутанд өндөрлөв.

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                          Ч.АЛТАНЦЭЦЭГ